Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-6-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΒ΄ συνεδριάσεως του, της Παρασκευής 9 Ιουνίου 2017, σε ό,τι αφορά την ψήφιση στο σύνολο του σχεδίου νόμου: «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο, συνταξιοδοτικές ρυθμίσεις Δημοσίου και άλλες διατάξεις»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την τέταρτη με αριθμό 919/31-5-2017 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τους Υπουργούς Δικαιοσύνης, Διαφάνειας και Ανθρωπίνων Δικαιωμάτων και Παιδείας, Έρευνας και Θρησκευμάτων, σχετικά με την «καταδίκη μαθητών του 1ου Γυμνασίου Ρεθύμνου σε «κοινωνική εργασία», λόγω της συμμετοχής τους σε μαθητικές κινητοποιήσεις». Στην ερώτηση θα απαντήσει ο Υπουργός Παιδείας, Έρευνας και Θρησκευμάτων κ. Γαβρόγλου. Κύριε Γκιόκα, πριν σας δώσω τον λόγο, θα παρακαλέσω να τηρήσουμε τους χρόνους, γιατί ακολουθεί επερώτηση της Νέας Δημοκρατίας μετά τη συζήτηση των επίκαιρων ερωτήσεων. Κύριε Γκιόκα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η ερώτηση αφορά το πρωτοφανές, τουλάχιστον, τα τελευταία χρόνια περιστατικό που συνέβη στο Ρέθυμνο, όπου παιδιά του Γυμνασίου καταδικάστηκαν σε ογδόντα ώρες κοινωνικής εργασίας με βάση το άρθρο 122 του Ποινικού Κώδικα για τον λόγο ότι οι συγκεκριμένοι μαθητές συμμετείχαν, πρωτοστάτησαν σε κινητοποιήσεις, που είχαν συναποφασίσει με τους υπόλοιπους συμμαθητές τους. Η όλη διαδικασία κινήθηκε με πρωτοβουλία του διευθυντή του σχολείου, ο οποίος ενημέρωσε τον εισαγγελέα. Μετά από μια εβδομάδα, οι γονείς των μαθητών έδωσαν κατάθεση στο αστυνομικό τμήμα και στη συνέχεια, μαθητές και γονείς κατέθεσαν στην εισαγγελία. Το φοβερό αδίκημα για το οποίο καταδικάστηκαν ήταν η καταστροφή ενός λουκέτου στην πόρτα του σχολείου. Καταδικάστηκαν για καταστροφή δημόσιας περιουσίας και ενώ και ο σύλλογος διδασκόντων και ο σύλλογος γονέων παραδέχθηκαν ότι δεν είχαν γίνει ζημιές στο σχολικό κτήριο. Το δικαστήριο, λοιπόν, καταδίκασε τους μαθητές πριν από ένα μήνα, ενώ και οι γονείς των μαθητών κατηγορήθηκαν και δικάστηκαν για παραμέληση εποπτείας ανηλίκων, άσχετα εάν τελικά αθωώθηκαν. Το πιο ανησυχητικό, όμως, το οποίο αναφέρεται και στην ερώτησή μας, πέρα απ' αυτό καθαυτό το γεγονός που είναι πολύ σοβαρό, είναι ότι τη φετινή χρονιά, επί των ημερών και της δικής σας Κυβέρνησης, υπήρξαν απανωτά κρούσματα διώξεων, καταδικών σε βάρος και μαθητών και γονιών με την κατηγορία της παραμέλησης ανηλίκων, μόνο και μόνο για τη συμμετοχή σε κινητοποιήσεις ή όσον αφορά στους γονείς, για τη στήριξη, την αυτονόητη στήριξη που έδωσαν στα παιδιά τους, τα οποία αγωνίστηκαν. Άρα, δεν μιλάμε για ένα μεμονωμένο γεγονός. Εδώ υπάρχουν πολιτικές ευθύνες. Υπάρχουν ευθύνες και στο Υπουργείο και συνολικά στην Κυβέρνηση, τις οποίες προσπαθείτε να αποποιηθείτε, κρυβόμενοι πίσω από τη δήθεν ανεξαρτησία της δικαιοσύνης, πίσω από έναν αυστηρό διευθυντή ή έναν αυστηρό δικαστή. Επειδή, όμως, εμείς θεωρούμε και το συγκεκριμένο περιστατικό και συνολικά την ένταση του αυταρχισμού, ιδιαίτερα στα σχολεία, ως πολιτικό ζήτημα, γι' αυτό τον λόγο, ρωτάμε τι μέτρα προτίθεται να πάρει η Κυβέρνηση, ώστε να παρθεί πίσω η απαράδεκτη απόφαση επιβολής ποινής στους μαθητές του 1ου Γυμνασίου Ρεθύμνου, τι μέτρα θα λάβει για να σταματήσει κάθε απειλή δίωξης σε βάρος μαθητών και γονιών και φυσικά ποια νομοθετικά μέτρα και πρωτοβουλίες προτίθεται να λάβει, προκειμένου να μην υπάρξουν παρόμοια περιστατικά στο μέλλον. Ευχαριστώ πολύ.
Και εγώ ευχαριστώ. Κύριε Υπουργέ, έχετε τον λόγο για τρία λεπτά.
Κύριε Γκιόκα, μου κάνει εντύπωση το γεγονός ότι παραλείψατε ένα πολύ σημαντικό στοιχείο στην αγόρευσή σας. Το σημαντικό στοιχείο είναι ότι από τις 11 Μαΐου 2016 η Κυβέρνηση ΣΥΡΙΖΑ έχει καταργήσει τον νόμο, που ποινικοποιεί μαθητικές κινητοποιήσεις. Βασιζόμενη σε αυτή τη λογική η κ. Ξένη Δημητρίου, Εισαγγελέας του Αρείου Πάγου, παρενέβη ακριβώς στο περιστατικό αυτό και ζήτησε την επανεξέτασή του. Εγώ, προσωπικά, μόλις δημοσιοποιήθηκε αυτή η κατάσταση, με μια δήλωση που δεν σηκώνει και πολλές ερμηνείες, έκανα σαφές ότι το Υπουργείο Παιδείας όχι μόνον δεν υιοθετεί τέτοιες πρακτικές, αλλά και τις καταδικάζει απερίφραστα. Ο αυταρχισμός στα σχολεία δεν θεωρούμε ότι αποτελεί ένα μέρος της εκπαιδευτικής διαδικασίας. Σε ένα δημοκρατικό σχολείο υπάρχουν κανόνες. Προφανώς μέσα σε αυτούς τους κανόνες εντάσσονται και οι κινητοποιήσεις των μαθητών. Εδώ, λοιπόν, έχουμε να κάνουμε με ένα πολύ περίεργο φαινόμενο, όπου μετά από τόσο καιρό, όταν δεν υπήρχαν, όπως είπατε και εσείς, υλικές ζημιές υπήρξε η παραπομπή στον εισαγγελέα του συγκεκριμένου περιστατικού από τον διευθυντή. Όπως σας είπα, η Κυβέρνηση εδώ και ενάμιση χρόνο περίπου έχει καταργήσει τις αντίστοιχες διατάξεις και εμείς με πολύ συγκεκριμένη παρέμβαση καταδικάσαμε αυτό το γεγονός.
Παρακαλώ, κύριε Γκιόκα, έχετε και πάλι τον λόγο για τρία λεπτά.
Κύριε Υπουργέ, κατ' αρχάς νομίζω ότι η αποδοκιμασία του συγκεκριμένου περιστατικού, που έγινε από την μεριά της Κυβέρνησης, δεν ήταν ειλικρινής - και θα σας πω τι εννοώ - και ήρθε ως αποτέλεσμα της κατακραυγής, που ξέσπασε με βάση το συγκεκριμένο περιστατικό. Μάλιστα, το Υπουργείο Παιδείας έβγαλε ανακοίνωση, που στην πορεία την άλλαξε, την τροποποίησε, απαλείφοντας από το σώμα της ανακοίνωσης τα κομμάτια εκείνα, που αφορούσαν την καταδίκη της δικαστικής απόφασης. Έμεναν μόνο στην καταδίκη της στάσης του διευθυντή. Και φυσικά, η δεύτερη ανακοίνωση δεν αναφερόταν στην ανάγκη αλλαγής του νομοθετικού πλαισίου, που το έκανε η πρώτη ανακοίνωση του Υπουργείου. Δηλαδή, και η δική σας στάση, η δική σας καταδίκη ήταν, τουλάχιστον, αντιφατική. Δεύτερο ζήτημα: Όπως είπα και πριν, στην πρωτολογία μου, το περιστατικό του Ρεθύμνου δεν είναι ένα μεμονωμένο περιστατικό. Τη φετινή χρονιά υπήρξαν απανωτά κρούσματα τέτοιων αντίστοιχων περιστατικών με αστυνομία στα σχολεία στη Λαμία, στο Ηράκλειο, με καταδίκη μαθητών στη Θεσσαλονίκη και με την επιβολή και εκεί ποινής αναμορφωτικών μέτρων, ανεξάρτητα αν τότε είδε ή όχι το φως της δημοσιότητας. Εμείς είχαμε κάνει επίκαιρη ερώτηση τότε, κύριε Υπουργέ, και την είχε απαντήσει ο Υφυπουργός ο κ. Μπαξεβανάκης. Άρα, δεν ήταν ένα μεμονωμένο περιστατικό αυτό για το οποίο μιλάμε και συνέβη στο Ρέθυμνο. Μιλάμε για ένα κρούσμα στα πολλά, που είχαμε τη φετινή χρονιά. Μάλιστα, η φετινή χρονιά, αν δεν κάνω λάθος, είναι η πρώτη χρονιά μετά το 2001 που υπάρχει καταδίκη μαθητών στη Θεσσαλονίκη και η πρόσφατη στο Ρέθυμνο. Τρίτο ζήτημα: Αναφερθήκατε στην πράξη νομοθετικού περιεχομένου, που καταργήσατε, όπως είπατε. Σωστά. Ήταν και δικό μας αίτημα να καταργηθεί η πράξη νομοθετικού περιεχομένου. Παρ' όλα αυτά, παρά το γεγονός ότι έχει καταργηθεί η πράξη νομοθετικού περιεχομένου, υπάρχουν διώξεις και καταδίκες στη βάση άυλων ποινικών νόμων. Το ζήτημα δεν είναι να καταργηθεί μια πράξη νομοθετικού περιεχομένου και να συνεχίζεται ο αυταρχισμός με βάση άλλες ποινικές διατάξεις. Το ζήτημα είναι να μην υπάρχουν τέτοιες διώξεις και τέτοιες καταδίκες. Τι να το κάνω εγώ εάν έχει καταργηθεί η πράξη νομοθετικού περιεχομένου και οι καταδίκες, όχι μόνο συνεχίζονται, αλλά και εντείνονται. Μάλιστα, σας είπα ότι η συγκεκριμένη καταδίκη αφορά καταστροφή δημόσιας περιουσίας. Υπήρξε περιστατικό στο Κιλκίς, που υπάρχει εκκρεμοδικία ακόμη, όπου κατηγορείται μαθήτρια με βάση μετεμφυλιακό νόμο. Άρα, λοιπόν, το ζήτημα, κύριε Υπουργέ, δεν είναι μόνο η πράξη νομοθετικού περιεχομένου, που καλά κάνατε και την καταργήσατε και ήταν αίτημα χρόνων. Το ζήτημα είναι να μην υπάρχουν τέτοιες πρακτικές και συμπεριφορές, οι οποίες, κατά τη γνώμη μας, εντείνουν τον αυταρχισμό.
Παρακαλώ, ολοκληρώστε.
Τελειώνω, κύριε Πρόεδρε. Θα καταθέσω στα Πρακτικά, για να μπορεί να είναι στη διάθεση όλων, τη συζήτηση της επίκαιρης ερώτησης, που είχαμε καταθέσει τον Νοέμβρη και συζητήθηκε με τον κ. Μπαξεβανάκη εκείνη την περίοδο για τα αντίστοιχα περιστατικά εκείνης της περιόδου και ιδιαίτερα αυτό, που αφορούσε τη Θεσσαλονίκη. Από την απάντηση του κυρίου Υφυπουργού τότε, όχι μόνο δεν προέκυπτε καταδίκη των συγκεκριμένων περιστατικών, αλλά υπήρχε - αν θέλετε - τουλάχιστον σιωπή - για να μην πω ανοχή - για τέτοιου είδους πρακτικές, που δίνουν το πράσινο φως για να συνεχιστούν τέτοιου είδους φαινόμενα.
Παρακαλώ, ολοκληρώστε.
Κατά τη γνώμη μας, ο αυταρχισμός είναι συμπλήρωμα μιας πολιτικής, που στρέφεται σε βάρος του λαού και των λαϊκών αναγκών. Ανεξάρτητα από τις διάφορες κορώνες, αργά ή γρήγορα, όποιος ακολουθεί τέτοιες πολιτικές θα καταφύγει και στον αυταρχισμό.
Κύριε Γαβρόγλου, έχετε τον λόγο για τρία λεπτά.
Ευχαριστώ, κύριε Πρόεδρε. Δεν είναι σαφές τι ακριβώς ρωτάτε. Διότι εάν θέλετε να κάνουμε μια συζήτηση - που είναι πολύ σοβαρή συζήτηση - για το θέμα του αυταρχισμού, να την κάνουμε. Θα την κάνουμε όμως εφ' όλης της ύλης. Θα την κάνουμε για το πώς λειτουργεί μέσα στα κόμματα, έξω από τα κόμματα, στην κοινωνία, μέσα στους διάφορους θεσμούς της κοινωνίας.
Στη Βουλή…
Βεβαίως, στη Βουλή. Θα ανοίξουμε όμως όλο το θέμα αυτό. Διότι ελπίζω να γνωρίζετε ότι το θέμα του αυταρχισμού υπερβαίνει πάρα πολύ το θέμα της νομοθεσίας. Θα ήταν ευχής έργον, αλλά δεν έχει γίνει στην ιστορία της ανθρωπότητας, οι νόμοι να εφαρμόζονται με έναν τέτοιο τρόπο, που αμέσως το περιεχόμενό τους και το πνεύμα τους να γίνεται πράξη. Εδώ λοιπόν, πράγματι έχουμε πολλά τέτοια φαινόμενα. Η δημοκρατία ευτυχώς έχει τρόπους να τα αντιμετωπίζει. Έχω δηλώσει δημόσια σε μία συνέντευξη που είχα κάνει ότι άλλο είναι το να σέβεσαι τις αποφάσεις της δικαιοσύνης ως πολιτεία και είναι άλλο - κι έχει πολύ μεγάλη σημασία αυτό - να έχουν άποψη οι πολίτες, οι Υπουργοί για τις αποφάσεις της δικαιοσύνης. Εγώ πιστεύω ότι είναι μια αυταρχική συμπεριφορά που δεν βοηθάει ούτε την εκπαιδευτική διαδικασία, αλλά ούτε και την απόδοση της δικαιοσύνης. Κι επειδή υπάρχουν τέτοιου είδους δείγματα αυταρχισμού, αυτό δεν σημαίνει ότι ο καθένας μπορεί να κάνει ό,τι θέλει. Άρα υπάρχει και ένα πλαίσιο. Το πλαίσιο αυτό καθορίζεται με νόμους και το Σύνταγμά μας και μέσα σε αυτό το πλαίσιο - ευτυχώς είναι πάρα πολύ ευρύχωρο - μπορούμε να συνυπάρξουμε όλοι. Τελειώνω λέγοντας ότι η συζήτηση περί αυταρχισμού είναι μία ενδιαφέρουσα συζήτηση. Εμείς καταργήσαμε τη συγκεκριμένη πράξη νομοθετικού περιεχομένου και καταδικάζουμε τέτοιου είδους φαινόμενα που πράγματι μπορεί να έχουν και πολύ αρνητικές επιπτώσεις στη ζωή και στην καθημερινότητα των μαθητών, που ας μην ξεχνάμε ότι είναι συνήθως ανήλικα παιδιά αυτοί οι μαθητές, πάνω στους οποίους εφαρμόζεται αυτός ο αυταρχισμός. Ευχαριστώ.
Προχωρούμε με την πέμπτη με αριθμό 947/6-6-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Να ανοίξει τώρα ξανά το Ολοκληρωμένο Πληροφοριακό Σύστημα Διαχείρισης Προσωπικού Πρωτοβάθμιας και Δευτεροβάθμιας Εκπαίδευσης(ΟΠΣΥΔ) για όσους δεν πρόλαβαν». Παρακαλώ, κύριε Δελή, έχετε τον λόγο.
Ευχαριστώ, κύριε Πρόεδρε. Κύριε Υπουργέ, το θέμα της σημερινής ερώτησής μας αφορά στο περιπλανώμενο και το πιο ευάλωτο εργασιακά τμήμα του εκπαιδευτικού κόσμου, τους αναπληρωτές και τους ωρομίσθιους. Φέτος, λοιπόν, το Υπουργείο Παιδείας άλλαξε τον χρόνο υποβολής αιτήσεων των υποψήφιων αναπληρωτών για την ένταξή τους στους πίνακες αναπληρωτών και ωρομισθίων για το σχολικό έτος 2017-2018 που ξεκινά από τον Σεπτέμβρη. Κι ενώ μέχρι τώρα αυτή η διαδικασία της υποβολής των αιτήσεων γινόταν το καλοκαίρι κα μετά τη λήξη της σχολικής χρονιάς, κάθε Ιούλη, φέτος αιφνιδιαστικά το Υπουργείο Παιδείας έθεσε τα χρονικά όρια αυτής της διαδικασίας πολύ νωρίτερα και συγκεκριμένα μέσα στον Απρίλη, από τις 13 του Απρίλη μέχρι τις 28 του ίδιου μήνα. Σημειώνουμε ότι την ίδια περίοδο τα σχολεία ήταν κλειστά λόγω των διακοπών του Πάσχα και άνοιξαν μόλις στις 24 Απρίλη, με ό,τι αυτό σημαίνει. Το αποτέλεσμα αυτής της φετινής επιλογής του Υπουργείου Παιδείας ήταν ότι εκατοντάδες εκπαιδευτικοί οι οποίοι, όπως αποκαλύπτεται κάθε μέρα, γίνονται όλο και περισσότεροι, δεν πληροφορήθηκαν έγκαιρα και για διάφορους λόγους και δεν κατέθεσαν τα δικαιολογητικά τους μέσα σε αυτήν την προθεσμία που όρισε το Υπουργείο κι έτσι κινδυνεύουν να μείνουν άνεργοι, γιατί πάρα πολλοί από αυτούς δούλευαν την φετινή χρονιά. Νομίζουμε ότι είναι πέρα για πέρα άδικο, κύριε Υπουργέ, το να αποκλείετε εκπαιδευτικούς από τη δυνατότητα να υποβάλουν την αίτηση για να εργαστούν, αλλά και το να τους αποκλείετε από την εργασία. Όμως, αυτή η συγκεκριμένη απόφαση του Υπουργείου είχε και άλλες τρεις παρενέργειες, οι οποίες δεν είναι καθόλου ασήμαντες. Συγκεκριμένα, με βάση τη φετινή εγκύκλιο του Υπουργείου Παιδείας για τον Απρίλιο, όπως είπα λίγο πιο πριν, αποκλείονται οι επί πτυχίω φοιτητές των παιδαγωγικών τμημάτων από την υποβολή της αίτησής τους, αφού τον Απρίλη δεν είχαν προλάβει φυσικά να πάρουν πτυχίο, κάτι που δεν γινόταν τις προηγούμενες χρονιές, όπως αντίστοιχα και αυτούς που φοιτούν στην ΑΣΠΑΙΤΕ, ενώ επιπλέον δεν προσμετράται ως χρόνος προϋπηρεσίας ο Μάιος και ο Ιούνιος της σχολικής χρονιάς που μόλις τελειώνει. Το αίτημά μας είναι ότι θα πρέπει να ανοίξει ξανά το πληροφοριακό σύστημα, να δώσετε τη δυνατότητα αυτή σε όλους αυτούς τους ανθρώπους να καταθέσουν τις αιτήσεις τους, έτσι ώστε να αποκτήσουν ξανά το δικαίωμα στην εργασία. Πίσω από αυτούς τους ανθρώπους κρύβονται οικογένειες με πάρα πολλές υποχρεώσεις. Σας ευχαριστώ.
Κύριε Υπουργέ, έχετε τον λόγο για τρία λεπτά.
Κύριε Δελή, είπατε ότι τόσο καιρό γινόταν τον Ιούλιο, ενώ φέτος έγινε τον Απρίλιο αυτή η διαδικασία των αιτήσεων. Αυτό και ως πολίτης και ως μέλος του Κοινοβουλίου θα έπρεπε να το είχατε χειροκροτήσει, διότι αν θέλουμε να ανοίγουν τα σχολεία στην ώρα τους, ορισμένα πράγματα επίσης πρέπει να γίνονται στην ώρα τους. Δεύτερον, θέλω να σας ρωτήσω κάτι άλλο. Ξέρετε πόσες αιτήσεις έγιναν; Έχετε τον αριθμό; Θα σας πω εγώ, λοιπόν. Έγιναν πάνω από εκατό χιλιάδες αιτήσεις. Δεν μπορεί εκατό χιλιάδες άνθρωποι να είναι άνθρωποι στους οποίους είπαμε εμείς «πηγαίνετε, κάντε αίτηση» και οι τετρακόσιοι τριάντα τρεις, που δεν έκαναν αίτηση, να είναι αυτοί που αδικήσαμε. Λέγαμε από την αρχή του χρόνου ότι όλα θα γίνουν νωρίτερα, γιατί πρέπει να περάσουν από το ΑΣΕΠ για να μπορέσει να ελεγχθεί η νομιμότητα αυτών των αιτήσεων. Πάνω από εκατό χιλιάδες άτομα - και έχω εδώ πολύ αναλυτικά τα στοιχεία - έκαναν αίτηση όταν άνοιξε αυτό το σύστημα. Δεν είναι δυνατόν να το ανοίξουμε αυτό το σύστημα διότι, όπως έχω πει και στους ενδιαφερομένους, εάν τυχόν γίνεται αυτό, μετά αργεί όλη η διαδικασία για να ανοίξουν τα σχολεία. Καταλαβαίνετε ότι το θέμα που θίγετε με τους αποφοίτους των παιδαγωγικών σχολών πάλι είναι ένα θέμα, το οποίο θα οδηγήσει ουσιαστικά στο να μην ανοίξουν τα σχολεία τον Σεπτέμβριο. Θα σας παρακαλούσα, λοιπόν, να μην ενταχθείτε και εσείς σε ένα κίνημα εντυπωσιασμού, όπου κάθε τι που φαίνεται λογικοφανές και συμπαθές θα πρέπει να το υιοθετούμε. Στην προκειμένη περίπτωση, εάν γίνει αυτό, θα καθυστερήσουμε άλλους δύο μήνες, πράγμα που θα φέρει όλων των ειδών τα προβλήματα στο άνοιγμα των σχολείων. Κάποια στιγμή πρέπει να μπαίνει μία κανονικότητα στις διαδικασίες και να τηρηθούν. Όπως φάνηκε δε, τηρήθηκαν από πάνω από εκατό χιλιάδες ανθρώπους. Όντως, εάν δεν κάνω λάθος, γύρω στους τετρακόσιους σαράντα τρεις δεν κατάφεραν να κάνουν αιτήσεις. Επίσης, μην το δραματοποιούμε, αν και είναι πολύ σοβαρό. Όμως, έχασαν αυτή την προθεσμία γιατί νόμιζαν ότι θα είναι τον Ιούλιο, ενώ έχουμε πει πότε θα γινόταν και θα μπορούσαν να ενημερωθούν από το site του Υπουργείου. Θα παρακαλούσα, λοιπόν, να συμβάλετε κι εσείς, ώστε να μην δημιουργούνται αυτού του τύπου οι εντυπώσεις ότι θέλουμε να αποκλείσουμε έναν κόσμο από το να κάνει αίτηση για αναπληρωτές καθηγητές και δασκάλους στα σχολεία.
Κύριε Δελή, έχετε τον λόγο για τη δευτερολογία σας για τρία λεπτά.
Είπατε, κύριε Υπουργέ, και μας ρωτήσατε μάλιστα, εάν επιθυμούμε να ανοίγουν κανονικά τα σχολεία τον Σεπτέμβρη και ότι αυτό εξαρτάται από τις αιτήσεις που θα γίνουν μέσα στον Απρίλη. Θα ήθελα να σας πω, κύριε Υπουργέ, ότι δεν εξαρτάται από αυτό μόνο - ή κυρίως από αυτό - το κανονικό άνοιγμα των σχολείων - με ό,τι αυτό σημαίνει - με τους εκπαιδευτικούς, με όλον τον εξοπλισμό που απαιτείται, με όλη την προεργασία. Είναι ευθύνη του Υπουργείου Παιδείας και απαιτείται γι' αυτό γενναία χρηματοδότηση, αύξηση των λειτουργικών δαπανών για τα σχολεία, τα οποία, όπως γνωρίζετε και εσείς πάρα πολύ καλά, στενάζουν και έχουν πάρα πολύ σοβαρό οικονομικό πρόβλημα. Εν πάση περιπτώσει, αυτό που θέλουμε να πούμε, κύριε Υπουργέ, είναι ότι αυτή η εφαρμογή έγινε για πρώτη φορά φέτος. Πρόκειται για έναν κόσμο, που εσείς είπατε ότι είναι τετρακόσιοι. Εμείς λέμε ότι είναι αρκετοί περισσότεροι, αρκετές εκατοντάδες. Κάθε ημέρα βγαίνουν και καινούργιοι.
Πόσοι; Πείτε μας νούμερο, όμως.
Μιλάω με βάση δημοσιεύματα. Έχουν ανοίξει αυτοί οι άνθρωποι αυτοί και ένα site στο ίντερνετ, το οποίο ενημερώνεται κάθε μέρα. Εν πάση περιπτώσει, δεν καταλαβαίνουμε αυτήν την επιμονή σας, η οποία δεν ξέρω εάν είναι επίδειξη πυγμής ή τι είδους αναλγησία απέναντι σε τετρακόσιους, πεντακόσιους ή εξακόσιους ανθρώπους, στους οποίους αρνείστε το δικαίωμα να υποβάλουν αίτηση, λέγοντας ότι αυτό θα καθυστερήσει τη διαδικασία για δύο μήνες. Νομίζουμε ότι δεν ευσταθεί αυτή η δικαιολογία, κύριε Υπουργέ - διότι περί δικαιολογίας πρόκειται - και έχετε πολύ μεγάλη ευθύνη απέναντι σε αυτούς και στις οικογένειές τους να ανοίξετε τώρα το σύστημα για ένα εύλογο διάστημα, έτσι ώστε να προλάβουν αυτοί οι άνθρωποι να αποκτήσουν το δικαίωμα στην εργασία. Πρέπει να σας πω εδώ - και το είπα μάλιστα και στην πρωτολογία μου - ότι όταν ξεκίνησε αυτή η διαδικασία, τα σχολεία ήταν κλειστά. Η ανακοίνωση του Υπουργείου βγήκε στα δελτία τύπου του Υπουργείου και όχι στις ανακοινώσεις. Υπάρχουν, δηλαδή, και μία σειρά από παρατυπίες που δεν βοήθησαν αυτούς τους ανθρώπους να ενημερωθούν. Την ίδια περίοδο είχαν προβλήματα υγείας οι ίδιοι ή συγγενείς τους και έχασαν αυτήν την προθεσμία. Δεν καταλαβαίνω, λοιπόν, αυτή την επιμονή και αυτή την άρνηση, κύριε Υπουργέ, και τέλος πάντων θα πρέπει να αναλάβετε και τις δικές σας ευθύνες απέναντι σε αυτές τις οικογένειες των εκπαιδευτικών. Μιλάμε για αναπληρωτές, μιλάμε για ανθρώπους που έχουν μία βαλίτσα στο χέρι και γυρνάνε σε όλη την Ελλάδα, που δεν έχουν τα ίδια δικαιώματα με τους μόνιμους εκπαιδευτικούς και έρχεστε τώρα εσείς και σ' ένα κομμάτι από αυτούς - δεν έχει σημασία εάν είναι μικρό ή μεγάλο - στερείτε τη δυνατότητα να εργαστούν την επόμενη χρονιά. Έχετε ευθύνη και σας καλούμε να την αναλάβετε για άλλη μία φορά. Έχουν κάνει και κινητοποιήσεις οι άνθρωποι, πάρα πολλοί σας το ζητάνε και θέλουμε μία εξήγηση γιατί αρνείστε τόσο πεισματικά να ανοίξει αυτό το σύστημα, για να μπορέσουν να καταθέσουν τις αιτήσεις τους.
Ευχαριστώ. Παρακαλώ, κύριε Υπουργέ, έχετε τον λόγο για τρία λεπτά.
Κατ' αρχάς, δεν είναι προσωπικό το θέμα. Ελπίζω να το καταλαβαίνετε. Έτσι δεν είναι; Γιατί ο τρόπος, με τον οποίον μιλήσατε, είναι σαν να είναι στο χέρι μου να ανοίγω και να κλείνω συστήματα ηλεκτρονικά. Δεν γίνονται αυτά, κύριε Δελή.
Για πολιτική απόφαση μίλησα.
Δεν γίνονται αυτά τα πράγματα. Θέλω να το ξέρετε. Η κοινωνία έχει προχωρήσει λίγο παραπάνω από τέτοιες αυθαιρεσίες Υπουργών. Δεύτερον, είπατε: «Ευτυχώς που το κανονικό άνοιγμα των σχολείων δεν εξαρτάται μόνο από αυτό». Άρα δέχεστε κι εσείς ότι εξαρτάται και από αυτό. Τρίτον, λέτε ότι τα σχολεία εκείνη την εποχή ήταν κλειστά. Μα, οι εκατό χιλιάδες που έκαναν αίτηση δεν ήταν άνθρωποι που δούλευαν στα σχολεία. Άρα έκαναν την αίτηση και από το σπίτι τους και από φίλους τους και από οπουδήποτε υπήρχαν υπολογιστές. Πώς είναι δυνατόν εκατόν δώδεκα χιλιάδες - αν δεν κάνω λάθος, μπορεί να κάνω λάθος, πάντως πάνω από εκατό χιλιάδες υποψήφιοι - να το ξέρουν, να έχουν κάνει αίτηση κ.λπ. και να μην έχουν κάνει αίτηση αυτοί οι άνθρωποι; Δεν είναι - και αυτό μπορεί, πράγματι, να μην το γνωρίζετε - ότι προχωράνε τα πάντα, ανοίγεις το σύστημα, βάζεις τους υπόλοιπους, κλείνεις το σύστημα και συνεχίζουν να προχωράνε. Είναι ότι αν ανοίξει το σύστημα, ακυρώνεται η οποιαδήποτε διαδικασία και πρέπει να την αρχίσεις από την αρχή, όχι αυτών που έκαναν αίτηση, αλλά εννοώ για τη μελέτη των αιτήσεων. Να συμφωνήσω, όμως, σε κάτι που είπατε και έχετε απόλυτο δίκιο και εκεί, όπως ξέρετε, κάνουμε ό,τι περνάει από το χέρι μας, δυστυχώς όχι πάρα πολλά. Ελπίζω, όμως, όταν κλείσει η αξιολόγηση να μπορέσουμε να πούμε περισσότερα. Το καθεστώς των αναπληρωτών καθηγητών και δασκάλων είναι ένα απαράδεκτο καθεστώς. Οι συμβάσεις δεν συνάδουν με συμβάσεις ανθρώπων που είναι αφοσιωμένοι, όπως είναι οι περισσότεροι απ' αυτούς τους ανθρώπους, στο εκπαιδευτικό έργο και θα πρέπει πράγματι να έχουν αξιοπρεπέστερες συμβάσεις και βεβαίως να ανοίξει ο δρόμος για τους μόνιμους διορισμούς. Ευχαριστώ.
Δεν θα συζητηθούν λόγω κωλύματος των αρμοδίων Υπουργών, όπως μας ενημερώνει ο Γενικός Γραμματέας της Κυβέρνησης κ. Καλογήρου και θα επαναπροσδιοριστούν για συζήτηση οι εξής ερωτήσεις: Η πέμπτη με αριθμό 929/2-6-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος. Η έκτη με αριθμό 931/2-6-2017 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «Siemens». Η τρίτη με αριθμό 924/1-6-2017 επίκαιρη ερώτηση δευτέρου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του υπερταμείου. Επίσης η τέταρτη με αριθμό 948/6-6-2017 επίκαιρη ερώτηση δευτέρου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛ.Β.Ο.Α.Β.Ε.», δεν θα συζητηθεί λόγω φόρτου εργασίας του αρμόδιου Υπουργού, προφανώς λόγω του Eurogroup. Η πρώτη με αριθμό 942/6-6-2017 επίκαιρη ερώτηση δευτέρου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, με θέμα: «δραματική η κατάσταση στη Β΄ Παθολογική Κλινική Βόλου», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη λόγω ανειλημμένων υποχρεώσεων. Η δεύτερη με αριθμό 943/6-6-2017 επίκαιρη ερώτηση δευτέρου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «υπάρχει τελικά εθνική και περιφερειακή στρατηγική για την ανάπτυξη του ιατρικού τουρισμού;», δεν θα συζητηθεί λόγω κωλύματος του Υπουργού Υγείας κ. Ξανθού, διότι θα βρίσκεται εκτός Αθηνών. Η δεύτερη με αριθμό 933/2-6-2017 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη συνεπιμέλεια τέκνων, δεν θα συζητηθεί λόγω ασθενείας του Υπουργού Δικαιοσύνης, Διαφάνειας και Ανθρωπίνων Δικαιωμάτων κ. Κοντονή. Τέλος η τρίτη με αριθμό 923/1-6-2017 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «εκπλήρωση του Τάματος του Έθνους», δεν συζητείται. Επόμενη είναι η με αριθμό 3673/22-2-2017 ερώτηση του Βουλευτή Ροδόπης της Δημοκρατικής Συμπαράταξης ΠΑΣΟΚ - ΔΗΜΑΡ κ. Αχμέτ Ιλχάν προς τον Υπουργό Παιδείας, Έρευνας και Θρησκευμάτων, σχετικά με τη διατήρηση στην κατηγορία των «δυσπρόσιτων» των σχολικών μονάδων δευτεροβάθμιας εκπαίδευσης των Σαπών και του Ιάσμου Ροδόπης. Τον λόγο έχει ο κ. Ιλχάν για δύο λεπτά.
Ευχαριστώ, κύριε Πρόεδρε. Κύριε Υπουργέ, η ερώτησή μου αφορά, όπως είπε και ο Πρόεδρος, τη διατήρηση των σχολείων των περιοχών Σαπών και Ιάσμου στην κατηγορία των δυσπρόσιτων. Εκδώσατε μια εγκύκλιο με την οποία κάνατε αναμοριοδότηση. Μπορεί να έχει κάποια λογική όσον αφορά άλλες περιοχές. Όσον αφορά, όμως, την περιοχή της Θράκης, ξέρετε ότι υπάρχουν ποικίλα προβλήματα. Κατ' αρχάς, οι σχολικές μονάδες Σαπών και Ιάσμου βρίσκονται σε μια παραμεθόρια περιοχή και σε αυτά τα σχολεία φοιτούν κατά 90% τα παιδιά από τη μειονότητα. Όπως γνωρίζετε, η Ροδόπη δεν έχει αεροδρόμιο, ούτε είναι εύκολη η πρόσβαση σ' αυτά τα σχολεία από όλους τους εκπαιδευτικούς. Μπορεί βέβαια να βελτιώθηκε λίγο το οδικό δίκτυο, αλλά αυτό δεν σημαίνει ότι είναι μια περιοχή ανταγωνιστική. Κύριε Υπουργέ, όπως φαίνεται και στην ερώτησή μου, τα σχολεία για τα οποία γίνεται λόγος δεν θα είναι ελκυστικά στην προτίμηση των εκπαιδευτικών είτε είναι μόνιμοι είτε αναπληρωτές είτε ωρομίσθιοι και θα πρέπει να παρέχουν την επιπλέον δυνατότητα μοριοδότησής τους ως δυσπρόσιτα, προκειμένου να τα επιλέξουν. Σε κάθε άλλη περίπτωση, αν το Υπουργείο συνεχίζει την ίδια πρακτική και δεν τα διατηρήσουμε σταθερά ως δυσπρόσιτα, θα υποχρεωθούν αυτά τα δυο σχολεία - όπως λέει η ΕΛΜΕ Ροδόπης, με απόφασή της την οποία θα καταθέσω στα Πρακτικά, όπως και ψήφισμα του Δήμου Μαρωνείας και Σαπών - να κλείσουν. Τα παιδιά αυτά θα υποχρεωθούν από τον Ίασμο να πάνε προς την Ξάνθη και από την περιοχή Σαπών να πάνε στην Κομοτηνή και μάλιστα τη στιγμή που στο Δήμο Αρριανών, στο διπλανό από το Δήμο Σαπών, που είναι κατ' εξοχήν μειονοτική περιοχή, δεν υπάρχει ούτε ένα δημόσιο γυμνάσιο ή λύκειο. Γνωρίζετε πάρα πολύ καλά ότι τα παιδιά όλης της περιοχής πάνε στο σχολείο. Θέλουμε να ρωτήσουμε αν τελικά θα διατηρήσετε το προνόμιο του δυσπρόσιτου σ' αυτά τα δύο σχολεία στην περιοχή του Νομού Ροδόπης. Όσον αφορά το σχολείο στην Οργάνη που είναι μια ειδική περίπτωση στον ορεινό όγκο, εκεί όχι μόνο να διατηρηθεί η μοριοδότησή του ως δυσπρόσιτου, αλλά να δοθούν και επιπλέον μόρια.
Κύριε Υπουργέ, έχετε τον λόγο για τρία λεπτά.
Κύριε Ιλχάν, έχετε δίκιο. Είναι ένα σοβαρό πρόβλημα. Ξέρετε ότι η διαδικασία της αναμοριοδότησης γίνεται σε πολλά σχολεία. Δεν είναι στοχοποιημένα αυτά τα σχολεία. Γίνεται από τους διευθυντές εκπαίδευσης, πηγαίνουν στον περιφερειακό διευθυντή και μετά, με πρόταση του οικείου ανώτερου κεντρικού υπηρεσιακού συμβουλίου, καθορίζονται τα σχολεία που λειτουργούν σε δυσπρόσιτες και απομονωμένες περιοχές. Πράγματι, τα σχολεία που αναφέρετε είναι σε δυσπρόσιτες περιοχές. Το έγγραφο, απ' ό,τι καταλαβαίνω, συνεχίζει να τα χαρακτηρίζει ως σχολεία σε δυσπρόσιτες περιοχές και δεν βλέπω κανέναν λόγο γιατί να μην συνεχίσουν να χαρακτηρίζονται έτσι, αν τα σημερινά στοιχεία συνεχίσουν να υφίστανται. Νομίζω ότι δεν υπάρχει, λοιπόν, κανένας λόγος ανησυχίας. Σας ευχαριστώ.
Κύριε Ιλχάν, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Υπουργέ, κατ' αρχάς χαίρομαι που αναγνωρίζετε ότι όντως υπάρχει πρόβλημα στην περιοχή σ' αυτά τα δύο σχολεία. Αυτό είναι πάρα πολύ θετικό. Παρά ταύτα, θα ήθελα να καταθέσω στα Πρακτικά και το ψήφισμα του δημοτικού συμβουλίου και την αναφορά της ΕΛΜΕ, για να έχετε γνώση. Πιστεύω ότι πρέπει το Υπουργείο να εξετάσει γενικά την πολιτική που εφαρμόζεται για την παιδεία στην περιοχή και όχι μόνο με αφορμή τα δυσπρόσιτα σχολεία, διότι όλη αυτή η περιοχή έχει μια ιδιαίτερη ανάγκη προσοχής σε διάφορα εκπαιδευτικά προβλήματα. Χαίρομαι και πάλι που θα ανταποκριθείτε στο αίτημα των φορέων.
Κύριε Υπουργέ, έχετε τον λόγο.
Είναι σοβαρό αυτό που είπατε, δηλαδή ότι η περιοχή έχει πολλά προβλήματα. Όπως γνωρίζετε, προσπαθούμε να αντιμετωπίσουμε αρκετά από τα προβλήματα, όχι όλα. Υπάρχουν δυσκολίες σ' αυτά. Δεν θέλω να επανέλθω, γιατί είναι ένα άλλο ζήτημα τα εκπαιδευτικά προβλήματα που υπάρχουν στη Θράκη και πρέπει να επιλυθούν. Θα ήθελα να σας πω κάτι. Ανάμεσα στις άπειρες παθογένειες δεκαετιών που προσπαθούμε να θεραπεύσουμε, είναι να μπορέσουμε πάλι να βάλουμε κάποιους κανόνες για τα δυσπρόσιτα, διότι ξέρετε ότι και σ' αυτό το θέμα παίχτηκαν διάφορα παιχνίδια, όχι πάνω στη Θράκη, αλλά υπήρχαν σχολεία που στα χαρτιά ήταν δυσπρόσιτα, ενώ δεν ήταν καθόλου δυσπρόσιτα. Άρα, η αυστηρότητα που έχει επέλθει, έχει σχέση και με μία προσπάθεια να κανονικοποιηθεί όλο αυτό το καθεστώς των δυσπρόσιτων. Πάντως, όπως σας είπα, δεν έχει σχέση με τα σχολεία πάνω στη Θράκη. Ευχαριστώ.
Προχωρούμε στην πρώτη με αριθμό 941/6-6-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Παιδείας, Έρευνας και Θρησκευμάτων, με θέμα: «ανησυχητικές διαστάσεις λαμβάνει η υποβάθμιση της κλασικής παιδείας στην Ελλάδα». Παρακαλώ, κύριε Γεωργιάδη, έχετε τον λόγο.
Ευχαριστώ πολύ, κύριε Πρόεδρε. Θα ήθελα να πω στην αρχή, βέβαια, σε όλους τους κατοίκους των νήσων που επλήγησαν από τον σεισμό να έχουν κουράγιο και ιδιαίτερα στους κατοίκους της Λέσβου, που απ' ό,τι φαίνεται, εκεί υπάρχουν και οι πιο μεγάλες ζημιές. Θα ήθελα να σχολιάσω κάτι, κύριε Υπουργέ, γιατί δεν αντέχω να μην το κάνω, επειδή άκουσα και τις σχετικές συνεντεύξεις σας για το θέμα του Ρεθύμνου. Οι μαθητές πρέπει να μαθαίνουν ότι υπάρχουν νόμοι και οι νόμοι πρέπει να τηρούνται. Εάν διαφωνείτε με κάποιον από τους νόμους, είστε Κυβέρνηση και μπορείτε να αλλάξετε τους νόμους. Όμως, το να κατηγορούμε έναν καθηγητή σχολείου και δη διευθυντή γιατί εφήρμοσε τον νόμο ή ένα δικαστήριο γιατί αποφάσισε σύμφωνα με τον νόμο, είναι εντελώς παράλογο. Σε κάθε περίπτωση, οι μαθητές πρέπει να μαθαίνουν ότι οι νόμοι πρέπει να τηρούνται και η μη τήρησή τους έχει συνέπειες, γιατί αν αυτό το μάθουν σ' αυτήν την ηλικία, κύριε Υπουργέ, η Ελλάδα καταλήγει Δυτική Αττική και εμείς θέλουμε να φτιάξουμε μία Ελλάδα κανονική ευρωπαϊκή χώρα. Αυτό δεν πρέπει εσείς ως Υπουργός Παιδείας να το αφήνετε να διαχέεται στην ελληνική κοινωνία ως ιδέα, ότι δηλαδή τα παιδιά μπορούν να παραβιάζουν τους νόμους και να μένουν ατιμώρητα, επειδή είναι παιδιά. Ας αναφερθούμε λίγο στο θέμα της προκείμενης ερωτήσεως. Κύριε Υπουργέ, θα καταθέσω μετά στα Πρακτικά τις αλλεπάλληλες επιστολές που σας έχει στείλει η «Εταιρεία Ελλήνων Φιλολόγων», μία εταιρεία με πολύ μεγάλη ιστορία στα ελληνικά γράμματα, η οποία επιδεικνύει μία τεράστια αγωνία για τη διαρκή υποβάθμιση των κλασικών σπουδών στην ελληνική μέση εκπαίδευση και πρωτοβάθμια εκπαίδευση κατά τη διάρκεια της διακυβερνήσεως ΣΥΡΙΖΑ. Αναφέρομαι ειδικότερα στα μαθήματα των Αρχαίων Ελληνικών και της Ιστορίας. Αυτό το λέω επί αντιδιαστολή, μια και ζούμε την εποχή που στην Ευρώπη υπάρχει μεγάλη μανία για την επιτυχία του Μακρόν και σας μεταφέρω τις πρώτες δηλώσεις του Γάλλου Υπουργού Παιδείας, του συναδέλφου σας στη Γαλλία, μίας εξόχως προοδευτικής χώρας, για το ίδιο θέμα πριν από λίγες ημέρες. Ερωτηθείς από κάποια εφημερίδα και από κάποιο κανάλι, ο νέος Γάλλος Υπουργός Παιδείας, Ζαν - Μισέλ Μπλανκέ μίλησε για τις πρώτες προτεραιότητες του Υπουργείου του και όπως εξήγησε, θέλει να επαναφέρει τις δίγλωσσες τάξεις, να επαναφέρει τα μαθήματα για την Ευρωπαϊκή Ένωση και να αξιοποιηθούν περισσότερο τα λατινικά και τα αρχαία ελληνικά, από τα οποία κατάγεται ο πολιτισμός μας. «Πρέπει να σταματήσουμε να πιστεύουμε ότι αυτές οι σπουδές βαθαίνουν τις κοινωνικές διαφορές. Είναι εργαλεία προώθησης για όλους», δήλωσε ο Υπουργός Παιδείας. Αυτά δήλωσε ο Υπουργός Παιδείας της Γαλλίας. Μία τέτοια δήλωση θα θέλαμε να ακούσουμε από τον Υπουργό Παιδείας της Ελλάδας, αλλά το ακούμε, κύριε Πρόεδρε, από τον Υπουργό Παιδείας της Γαλλίας. Αντιθέτως, ο Υπουργός Παιδείας της Ελλάδας, ο προκάτοχός σας συγκεκριμένα, αφαίρεσε από τη Γ΄ Λυκείου το έργον «Περικλέους Επιτάφιος» , το μεγαλειωδέστερο κείμενο δημοκρατίας στον πλανήτη. Εσείς έχετε συστήσει μία επιτροπή - θα σας εξηγήσω στη δευτερολογία μου και βάσει της καταγγελίας της «Εταιρείας Ελλήνων Φιλολόγων» - όπου αν εφαρμοστούν όλες αυτές οι προτάσεις για την Ιστορία, τότε μόνο ιστορία δεν θα μαθαίνουν τα παιδιά στα ελληνικά σχολεία. Ευχαριστώ πολύ.
Ευχαριστώ κι εγώ. Κύριε Υπουργέ, ορίστε, έχετε τον λόγο.
Είναι αυτό που λένε «από πού να αρχίσουμε και πού να τελειώσουμε τώρα»!
Εγώ πάντως κάθομαι και σας ακούω πολλή ώρα, αν θέλετε.
Πρώτον, ας μην επανέλθω στο θέμα του Ρεθύμνου, γιατί νομίζω ότι το συζητήσαμε και θα μας πάει αλλού. Κοιτάξτε: Κατ' αρχάς δεν έχω ακούσει την «Εταιρεία Ελλήνων Φιλολόγων» να διαμαρτύρεται για το πώς γίνονται τα μαθήματα, γιατί άραγε τα παιδιά έχουν πολλές φορές αυτή τη γλωσσική πενία και κυρίως γιατί δημιουργείται μία απέχθεια στα Αρχαία. Για να μην έχετε καμμία αγωνία, η διδασκαλία του επανέρχεται από το 2017 και 2018.
Είναι πολύ ευχάριστο αυτό.
Όμως, ξέρετε, δεν θέλω να γίνεται μια σπέκουλα γιατί έχει κοπεί ο «Επιτάφιος». Εδώ υπήρξε και ένα fake news, αν θυμάστε, για την «Αντιγόνη» και δεν βγήκε κανένας να πει ότι δεν πέρασε από το μυαλό κανενός! Εντάξει; Τώρα κοιτάξτε όμως! Να δεχθούμε και οι δύο ότι η παπαγαλία έχει κάνει τους φοιτητές που πάνε στα πανεπιστήμια, λόγω του τρόπου με τον οποίο προετοιμάζονται για να μπουν στα πανεπιστήμια, άτομα που δεν τους μένει τίποτα από την Ιστορία; Τίποτα! Πρέπει να το μάθεις απ' έξω, τελεία! Απ' έξω! Αυτό δεν είναι ένας τρόπος να διδάσκεις Ιστορία. Γι' αυτό και έγινε μια επιτροπή στο Ινστιτούτο Εκπαιδευτικής Πολιτικής - δεν είναι του Υπουργείου - και η πρώτη δουλειά που έκανε αυτή η επιτροπή είναι ότι έθεσε το θέμα της διδασκαλίας. Μάλιστα, έγιναν και δύο συσκέψεις. Η μία με εκπροσώπους όλων των τμημάτων, είτε των ιστορικών, αρχαιολογικών είτε των παιδαγωγικών που διδάσκουν τη διδασκαλία της Ιστορίας. Έγινε και μία άλλη συνάντηση με όλους τους επιστημονικούς φορείς. Εκτός από έναν φορέα, που εξέφρασε αντίρρηση στο εγχείρημα, υπήρξε ομοφωνία ότι τα νέα προγράμματα μπορεί να συμβάλλουν σε μια νέα κατεύθυνση, ως προς την ιστορική παιδεία, γιατί αυτό είναι το ζητούμενο. Διότι, κοιτάξτε, για πάρα πολλές δεκαετίες υπήρξε ταύτιση ανάμεσα στην πληροφορία και τη γνώση. Αλλάζει αυτή η σχέση πια και η πληροφορία δεν ταυτίζεται με τη γνώση. Εμείς, λοιπόν, θέλουμε να δούμε τι σημαίνει στη σημερινή περίοδο, που τα παιδιά με πολύ μεγάλη ευκολία μπορούν να βρουν την πληροφορία, να αποκτούν μια ουσιαστική γνώση για την κλασική παιδεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Να σταματήσω εδώ, γιατί είμαι σίγουρος ότι θα επανέλθετε με διάφορα άλλα και δεν θέλω να επαναλαμβάνομαι.
Παρακαλώ, κύριε Γεωργιάδη, έχετε και πάλι τον λόγο.
Λυπούμαι που δεν μου απαντήσατε για το Ρέθυμνο. Πολύ θα ήθελα να ακούσω την απάντηση εις την αναγκαιότητα να τηρούνται ή όχι οι νόμοι και να μαθαίνουν τα παιδιά αν πρέπει να τηρούνται ή όχι οι νόμοι, γιατί αυτό είναι το μείζον.
Θα σας απαντήσω μετά.
Το αν αρέσει ή όχι ο νόμος, Υπουργός είστε, αλλάξτε τον! Όμως, πάμε λίγο να τα δούμε με τη σειρά. Κατ' αρχάς, ως προς την παπαγαλία! Ακούστε, στο Εθνικό και Καποδιστριακό μπήκα με πανελλήνιες. Είμαι παιδί της Γ΄ Δέσμης. Άρα την παπαγαλία και πώς αυτή λειτουργεί, δυστυχώς, την έχω μάθει πολύ καλά. Από το να καταργούμε την παπαγαλία, που είναι το ένα άκρο, μέχρι να μη μαθαίνουμε καθόλου ιστορία, με συγχωρείτε, υπάρχει πολύ μεγάλη απόσταση. Ως προς το εάν έχει καταθέσει διαμαρτυρίες η «Εταιρεία Ελλήνων Φιλολόγων», θα σας καταθέσω και τις δύο. Έχουν και αριθμό πρωτοκόλλου και στο Υπουργείο Παιδείας, που τις έχουν στείλει. Αν θέλετε μια γνώμη, να τους καλέσετε να τους δείτε. Δεν θα χάσετε καθόλου εάν διαθέσετε δεκαπέντε, είκοσι λεπτά για να δείτε την «Εταιρεία Ελλήνων Φιλολόγων». Κερδισμένος θα βγείτε. Καθηγητές του πανεπιστημίου είναι οι άνθρωποι, με μεγάλη διαδρομή στα ελληνικά γράμματα. Είναι άνθρωποι που έχουν περάσει από το Υπουργείο Παιδείας. Κάτι χρήσιμο μπορεί να ακούσετε. Λοιπόν, πάμε να το δούμε λίγο γρήγορα. Για την Δ΄ δημοτικού η πρόταση της επιτροπής σας λέει τα εξής: «Πρέπει να αντικατασταθεί η μέχρι σήμερα διδασκαλία της αρχαίας και ρωμαϊκής ιστορίας με τη διδασκαλία της οικογενειακής, προφορικής και τοπικής ιστορίας, όπως η ιστορικοποίηση του περιβάλλοντος χώρου, η δημιουργία οικογενειακών δένδρων, συνεντεύξεις μεταξύ των μαθητών.». Μάλιστα! Τώρα πώς θα το κάνουμε αυτό σε παιδιά που δεν ξέρουν ιστορία, αυτό εσείς το ξέρετε. Στην Ε΄ δημοτικού - αυτό σας το λέω ως ιστορικός επιστήμων - προτείνει η επιτροπή να διδαχθεί, προσέξτε, κύριε Υπουργέ, η ιστορική εξέλιξη από την προϊστορία έως την οθωμανική κατάκτηση. Από την προϊστορία έως την οθωμανική κατάκτηση! Δηλαδή βάζετε τους νεολιθικούς πολιτισμούς, τον κυκλαδικό, τον μινωικό, τον μυκηναϊκό, τους γεωμετρικούς χρόνους, τους αρχαϊκούς, τους κλασικούς, ελληνιστικούς, τη ρωμαιοκρατία, τη πρωτοβυζαντινή, τη μεσοβυζαντινή, την ύστερη βυζαντινή και την οθωμανική περίοδο. Μα, είναι δυνατόν να το κάνετε σε έναν χρόνο;
Τι λέει για μετά;
Αυτό είναι για την Ε΄ δημοτικού. Δεν έχει μετά. «Η έμφαση», λέει, «να δίδεται στις σημαντικές κοινωνικές και πολιτισμικές αλλαγές.». Μα, τώρα αστειευόμαστε! Εάν καταφέρετε και το κάνετε αυτό και μάθουν έστω και μία πρόταση τα παιδιά, τότε δεν είστε Υπουργός, είστε θεός, είστε παραπάνω από Υπουργός. Προφανώς δεν είστε! Στη ΣΤ΄ δημοτικού προτείνεται: «Η μέχρι σήμερα διδασκαλία της Ελληνικής Επανάστασης να αντικατασταθεί με τη διδασκαλία της ιστορικής εξέλιξης από τον 15ο αιώνα έως σήμερα, με έμφαση κυρίως στις κοινωνικές και πολιτισμικές αλλαγές και λιγότερο στην εξέταση συγκεκριμένων προσώπων και γεγονότων.». Αυτά είναι πολύ ωραία για τη θεωρία της ιστορίας. Δεν αντιλέγω, όλα χρειάζονται. Πότε; Όταν ξέρεις ιστορία. Πρώτα μαθαίνεις ιστορία και μετά πας να κάνεις αυτό το οποίο λέτε εσείς. Εδώ κινδυνεύουμε να βγουν παιδιά που δεν θα ξέρουν καθόλου ιστορία. Στο πρόγραμμα του γυμνασίου, Α΄ έως Γ΄ γυμνασίου και στην Α΄ λυκείου, «αν και γίνεται αναφορά στις χρονικές περιόδους της αρχαιότητας, του Βυζαντίου, της νεότερης και σύγχρονης ιστορίας, το κέντρο βάρους δίνεται στην ευρωπαϊκή και παγκόσμια ιστορία.». Εντάξει! Και η ελληνική ιστορία συρρικνώνεται πάρα πολύ σε λίγες γραμμές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Για να μην πάρω παραπάνω χρόνο ομιλίας, κύριε Υπουργέ, είπατε πριν για την παπαγαλία. Ξέρετε πού έχουμε φτάσει στην Ελλάδα και ποια είναι η εμπειρία του παρελθόντος, ένα παρελθόν που εσείς υπερασπίζεστε και με τον νόμο για τα πανεπιστήμια; Ήταν μια εποχή, εάν θυμάμαι καλά το 1987, που έβαλαν στις πανελλήνιες ένα θέμα, ίσως να το θυμάστε, που είχε δύο φριχτές και άγνωστες λέξεις την «αρωγή» και την «ευδοκίμηση». Χρειάστηκαν δύο ώρες διευκρινίσεις από το Υπουργείο Παιδείας, για να είναι βέβαιοι ότι τα παιδιά μπορούσαν να καταλάβουν τι σημαίνει στην ελληνική γλώσσα η λέξη «αρωγή» και τι σημαίνει στην ελληνική γλώσσα η λέξη «ευδοκίμηση». Ο ΚΥΡ, ο γνωστός γελοιογράφος, είχε γράψει μια καταπληκτική γελοιογραφία τότε, με έναν μαλλιά με μία τσάντα - και δεν κάνω περαιτέρω σχόλια σαν μερικούς, δεν λέω περισσότερα - και έγραφε: ««Η προτσές νομενκλατούρα των ινστρουχτόρων του προλεταριάτου τόλμησε να βάλει στην έκθεση των παιδιών μας δύο άγνωστες λέξεις: την «αρωγή» και την «ευδοκίμηση»». Άρα στην ουσία τα μοντέλα που υπερασπίζεστε δεν λειτουργούν. Χαιρετίζω, λοιπόν, την επαναφορά του κειμένου «Περικλέους Επιτάφιος» στα σχολεία. Είναι ένα βήμα προς τη θετική κατεύθυνση. Είχα ζητήσει το ίδιο πράγμα πέρυσι από τον Υφυπουργό Παιδείας κ. Πελεγρίνη και καθηγητή μου, που είχε έρθει να μου απαντήσει και είχε δεσμευθεί ότι θα γίνει. Χαίρομαι που γίνεται. Σας λέω καλέστε την «Εταιρεία Ελλήνων Φιλολόγων». Μιλήστε με την «Ευρωπαϊκή Εταιρεία Φιλολόγων», που σας έχει κάνει δύο διαμαρτυρίες. Τι γράφει η «Ευρωπαϊκή Εταιρεία Φιλολόγων»; Ότι σε όλες τις υπόλοιπες ευρωπαϊκές χώρες η μελέτη των κλασικών γλωσσών αυξάνεται και στην ελληνική γλώσσα η μελέτη των κλασικών γλωσσών μειούται. Το να μου πείτε ότι θα χρησιμοποιήσετε τεχνικές εκμαθήσεως των ζωντανών γλωσσών, μαζί σας. Αυτό δεν σημαίνει ότι θα διδασκόμαστε λιγότερες ώρες και λιγότερα πράγματα. Αυτό σημαίνει ότι θα διδασκόμαστε ίδιες ώρες ή και περισσότερες ώρες, με διαφορετικό τρόπο. Εκεί να το συζητήσουμε και να φύγουμε από την παπαγαλία και από τη γραμματική και το συντακτικό, που αναφέρατε προηγουμένως. Να δώσετε έμφαση στις κλασικές σπουδές, κύριε Υπουργέ. Οι κλασικές σπουδές κάνουν τις κοινωνίες καλύτερες. Οι κλασικές σπουδές κάνουν τους ανθρώπους να σκέφτονται πιο ανθρώπινα και σε μας τους Έλληνες οι κλασικές σπουδές - γιατί να το κρύψουμε; - αποτελούν και ένα στοιχείο υπερηφάνειας και εθνικής ταυτότητας. Καταθέτω για τα Πρακτικά τις δύο διαμαρτυρίες. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας ευχαριστώ πολύ.
Ορίστε, κύριε Γαβρόγλου, έχετε τον λόγο.
Νομίζω ότι τα παιδιά στο σχολείο πρέπει να μαθαίνουν να σέβονται τους νόμους. Είναι σαφές αυτό.
Εντάξει. Τα βρήκαμε!
Δεν τα βρήκαμε, δυστυχώς. Διότι, ανάμεσα στο να μαθαίνεις στα παιδιά να σέβονται τους νόμους και να σέβεσαι το γεγονός ότι είναι νέοι, μας χωρίζει μια άβυσσος. Διότι νομίζω και σε εσάς, όταν ήσασταν νέος, η προσήλωση στους νόμους δεν ήταν το πρώτο πράγμα που σκεφτόσασταν.
Τα έχουμε πει αυτά.
Έρχομαι στο δεύτερο. Διαβάσατε κάποιες προτάσεις που είναι της επιτροπής του Ινστιτούτου Εκπαιδευτικής Πολιτικής. Ακριβώς αυτές οι προτάσεις θα συζητηθούν στην κοινωνία, θα συζητηθούν με ειδικούς, θα συζητηθούν με εκπαιδευτικούς και θα καταλήξουμε εκεί που είναι να καταλήξουμε. Πάντως να ξέρετε - και ελπίζω να το κατανοείτε - ότι δεν γίνεσαι καλός ιστορικός γνωρίζοντας μόνο τα ιστορικά γεγονότα. Γίνεσαι καλός ιστορικός μόνον αν αποκτήσεις ιστορική συνείδηση. Για αυτό και νομίζουμε ότι θα έχει τεράστιο ενδιαφέρον να αποκτηθεί αυτή η ιστορική συνείδηση του παρελθόντος, όταν πολύ μικρά παιδιά θα μελετούν την ιστορία της οικογένειάς τους και την ιστορία της γειτονιάς τους. Δεν είναι δεδομένο σε ένα νέο παιδί, σε ένα μικρό παιδί, ότι έχω παρελθόν ως ιστορία, έχω παρελθόν ως γειτονιά. Αυτό νομίζουμε ότι είναι ένα εξαιρετικά ριζοσπαστικό βήμα, που θα βοηθήσει πάρα πολύ στην κατανόηση της ιστορίας αργότερα από αυτά τα παιδιά. Όσον αφορά το δεύτερο θέμα, ένα από τα μεγάλα προβλήματα που έχει η διδασκαλία της ιστορίας σε όλες τις χώρες, αλλά και σε εμάς, είναι ότι πάρα πολλές φορές τα αποτελέσματα των επιστημονικών ερευνών δεν αποτυπώνονται στα σχολικά εγχειρίδια. Αυτό είναι ένα τεράστιο πρόβλημα. Δεν μπορεί να χρηματοδοτείς την έρευνα και να έχεις εξαιρετικούς ιστορικούς - που έχουμε - διαφορετικών δε προσεγγίσεων. Ανάμεσα στα μέλη της κοινότητας των ιστορικών, έχουμε ιστορικούς που δεν συμφωνούν στις προσεγγίσεις τους. Το σύνολο, όμως, του παραγόμενου έργου είναι πραγματικά ένα εντυπωσιακό corpus. Εμείς, λοιπόν, λέμε ότι κάθε τόσο θα πρέπει να αναμορφώνονται τα προγράμματα Ιστορίας, ακριβώς για να παίρνουν υπ' όψιν και τα αποτελέσματα των ιστορικών ερευνών. Τα αποτελέσματα των ιστορικών ερευνών δεν είναι μόνον επειδή βρήκαμε ένα νέο αρχείο. Να σας υπενθυμίσω πόσες φορές επαναδιαπραγματευθήκαμε το θέμα της Ελληνικής Επανάστασης, οι Γάλλοι και πολλοί ξένοι της Γαλλικής Επανάστασης και λοιπά. Άρα τίθενται νέα ερωτήματα, νέες ερμηνείες, νέα αποτελέσματα. Τελειώνω. Εγώ θα ήθελα να μην εξαντλήσουμε το θέμα των κλασικών σπουδών σε θέματα μόνο γλωσσικής παιδείας. Το θέμα των κλασικών σπουδών είναι ένα πολύ πιο σύνθετο εγχείρημα. Αναφερθήκατε σε αυτές τις δύο λέξεις του '87 και πράγματι ήταν κάτι για το οποίο δεν πρέπει να είναι κανείς ιδιαίτερα περήφανος. Να σας θυμίσω, όμως, ότι το '87 δεν υπήρχε καν ΣΥΡΙΖΑ. Άρα ήταν αποτέλεσμα ενός άλλου εκπαιδευτικού συστήματος. Αυτό πάμε να αλλάξουμε.
Το υπερασπίζεστε!
Όχι, δεν το υπερασπίζομαι καθόλου. Γιατί να υπερασπιστώ εγώ το σύστημα που δεν μπόρεσε να τους μάθει δύο λέξεις, που, εν πάση περιπτώσει, αν διάβαζαν κι ένα μυθιστόρημα, ήταν μέσα στο μυθιστόρημα. Άρα λέω ότι εδώ είναι πάλι παθογένειες δεκαετιών, που πρέπει να διορθώσουμε. Αυτό, όμως, που θέλω να σας πω είναι ότι οι κλασικές σπουδές πρέπει να εντάσσονται σε ένα γενικότερο πλαίσιο, αυτό που ονομάζουμε «ανθρωπιστικές σπουδές». Είναι και στην ιστορία είναι και στη γλώσσα, είναι και στη φιλολογία, είναι στις παραστατικές τέχνες, είναι στο τραγούδι. Είναι σε πάρα πολλά πράγματα. Εμείς, λοιπόν, αυτό που λέμε είναι να ενταθεί η συνείδηση στην κοινωνία ότι οι ανθρωπιστικές σπουδές δεν είναι πολυτέλεια σε αυτόν τον τόπο. Ακριβώς γι' αυτόν τον λόγο θεωρούμε ότι έχουμε να πούμε πολλά πράγματα στην Ευρώπη, διότι στην Ευρώπη όλα αυτά είναι σε ένα πλαίσιο αναβάθμισης των ανθρωπιστικών σπουδών. Σας ευχαριστώ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Θα ακολουθήσει η επερώτηση της Νέας Δημοκρατίας. Θα γίνει μια μικρή διακοπή, διότι ο Υπουργός βρίσκεται στον δρόμο, λόγω του σεισμού. Θα επανέλθουμε, λοιπόν, σε μερικά λεπτά.
Κυρίες και κύριοι συνάδελφοι, μετά την ολοκλήρωση των επίκαιρων ερωτήσεων, συνεχίζεται η διακοπείσα - λόγω του σεισμού της Λέσβου - συνεδρίαση. Κύριε Υπουργέ, εκφράζουμε την ελπίδα ότι δεν υπάρχουν θύματα.
Δεν υπάρχουν μέχρι στιγμής, κύριε Πρόεδρε.
Αν έχετε κάτι επίσημο, να σας δώσω τον λόγο, ώστε να ενημερώσετε τη Βουλή.
Ευχαριστώ πολύ. Να καθησυχάσουμε τους πολίτες, αλλά να ενημερωθεί και το Κοινοβούλιο. Μέχρι στιγμής υπάρχουν ελάχιστοι ελαφρά τραυματίες. Δεν υπάρχει κάποιος λόγος ανησυχίας. Οι σεισμολόγοι μάς ενημερώνουν ότι εξελίσσεται ομαλά η σεισμική ακολουθία. Από την πρώτη στιγμή είμαστε σε συνεργασία με την περιφερειάρχη, τον δήμαρχο και τις τοπικές υπηρεσίες. Έχει φύγει ήδη κλιμάκιο της ΕΜΑΚ με επικεφαλής τον Νίκο Τόσκα, ο Γενικός Γραμματέας Υποδομών με κλιμάκιο από τη Διεύθυνση Φυσικών Καταστροφών και ειδικοί μηχανικοί για τις λιμενικές υποδομές και για τις οδικές υποδομές. Το βράδυ με την τακτική πτήση θα φτάσει και κλιμάκιο της ΚΤΥΠ για τα σχολεία και σε συνεργασία με το Υπουργείο Παιδείας θα αντιμετωπίσουμε το θέμα των πανελλαδικών εξετάσεων που γίνονται αυτή την περίοδο. Δεν υπάρχει λόγος ανησυχίας μέχρι στιγμής. Υπάρχουν παλιά κτήρια στη Μυτιλήνη, όπως ξέρετε. Θέλει λίγη προσοχή. Είμαστε σε πλήρη κινητοποίηση. Η περιφέρεια έχει στείλει όλα τα μηχανήματα στα νότια της Λέσβου και ο δήμαρχος είναι επί τόπου.
Ευχαριστούμε πολύ. Είναι ευτύχημα το ότι δεν υπάρχουν θύματα και υπάρχουν μόνο τραυματίες με έναν τόσο ισχυρό σεισμό άνω των έξι ρίχτερ. Ελπίζουμε μέχρι το τέλος να πάνε όλα καλά.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 26/15-5-2017 επερώτηση, σύμφωνα με το άρθρο 134 παράγραφος 2 του Κανονισμού της Βουλής, του Βουλευτή Νομού Σερρών της Νέας Δημοκρατίας κ. Κωνσταντίνου Αχ. Καραμανλή προς τον Υπουργό Υποδομών και Μεταφορών, με θέμα: «Σχετικά με τον έλεγχο της διαδικασίας είσπραξης και απόδοσης χρηματικών ποσών στη ΣΤΑΣΥ, που προέρχονται από διάθεση εισιτηρίων». Λόγω του άρθρου 134 παράγραφος 2 του Κανονισμού της Βουλής ο κ. Καραμανλής θα έχει δέκα λεπτά για την πρωτολογία του και πέντε για τη δευτερολογία του, ο Υπουργός κ. Σπίρτζης θα έχει, επίσης, δέκα λεπτά για την πρωτολογία και πέντε για τη δευτερολογία του. Ο κ. Κεφαλογιάννης, Κοινοβουλευτικός Εκπρόσωπος της Νέας Δημοκρατίας, θα έχει έξι λεπτά για την πρωτολογία του και τρία λεπτά για τη δευτερολογία του, ο κ. Καραναστάσης, Κοινοβουλευτικός Εκπρόσωπος του ΣΥΡΙΖΑ τρία λεπτά, ο κ. Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ, τρία λεπτά, ο κ. Αϊβατίδης, Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή, τρία λεπτά, ο κ. Κατσώτης, Κοινοβουλευτικός Εκπρόσωπος του Κομμουνιστικού Κόμματος Ελλάδας, τρία λεπτά, ο κ. Παπαχριστόπουλος, Κοινοβουλευτικός Εκπρόσωπος των ΑΝΕΛ, τρία λεπτά, η κ. Μεγαλοοικονόμου, Κοινοβουλευτικός Εκπρόσωπος της Ένωσης Κεντρώων, τρία λεπτά και ο κ. Μαυρωτάς, Κοινοβουλευτικός Εκπρόσωπος του κόμματος Το Ποτάμι, τρία λεπτά. Κύριε Καραμανλή, έχετε τον λόγο για δέκα λεπτά.
Σας ευχαριστώ, κύριε Πρόεδρε. Να ευχηθούμε και εμείς, από την πλευρά της Νέας Δημοκρατίας, ό,τι καλύτερο. Γνωρίζουμε ότι υπάρχει μια εγκλωβισμένη γυναίκα στη Λέσβο. Ελπίζουμε να πάνε όλα καλά. Και επειδή εδώ δεν είναι σημείο αντιπαράθεσης, να πούμε έναν καλό λόγο ως Αντιπολίτευση - σπανίζει αυτό σε αυτή την Αίθουσα - ότι ήταν άμεση η ενεργοποίηση της Κυβέρνησης και αυτό βεβαίως είναι κάτι θετικό. Κύριε Πρόεδρε, κύριε Υπουργέ, η Κυβέρνηση προσπαθεί, δυστυχώς, να κρύψει την αποτυχία της και στον τομέα των αστικών συγκοινωνιών πίσω από μία ανεξέλεγκτη παραφιλολογία και σκανδαλολογία. Για να είμαι πιο συγκεκριμένος, στις 16-6-2016, κατά τη συζήτηση στη Βουλή της επίκαιρης ερώτησης του κ. Χατζηδάκη, ο Υπουργός τότε υποστήριξε μεταξύ άλλων πως το μέγεθος του σκανδάλου με τη μη απόδοση στη ΣΤΑΣΥ των εσόδων από εισιτήρια και κάρτες το οποίο διερευνάται, μας είπε τότε ότι ήταν γύρω στα 20 με 30 εκατομμύρια ευρώ. Καταθέτω στα Πρακτικά το απόσπασμα από την ομιλία του Υπουργού. [[Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αργότερα, στις 31 Ιανουαρίου του 2017 εξεδόθη από τη Γενική Επιθεωρήτρια Δημοσίας Διοίκησης έκθεση ελέγχου. Σύμφωνα με αυτήν, το συνολικό ποσό που θεωρητικά δεν είχε αποδοθεί στη ΣΤΑΣΥ ανερχόταν στο 1.156.000 ευρώ για τη χρήση 2014-2015. Την περίοδο εκείνη έχουμε δημοσιεύματα σύμφωνα με τα οποία η ΣΤΑΣΥ διεξάγει εσωτερικό έλεγχο με ελεγκτές του Υπουργείου Οικονομικών, δηλαδή με έναν ανεξάρτητο φορέα. Αυτό το πόρισμα των ελεγκτών διαβιβάζεται στον Υπουργό στις 14 Φεβρουαρίου του 2017 και προκύπτει ότι το σύνολο που τελικά δεν έχει αποδοθεί στην εταιρεία είναι 16.981 ευρώ. Σήμερα, βλέπουμε ότι έγινε έρευνα της «KPMG». Το ποσό για την περίοδο 2011-2016 ανέρχεται στα 3,7 εκατομμύρια ευρώ. Για την επίμαχη περίοδο που ασκείται τελικά ποινική δίωξη, δηλαδή για το 2014-2015, η «KPMG» υπολογίζει το έλλειμμα σε 291.000 ευρώ, όταν η Γενική Επιθεωρήτρια Δημοσίας Διοίκησης εμμένει στο δικό της νούμερο του 1.156.000 ευρώ. Καταθέτω στα Πρακτικά απόσπασμα από το πόρισμα της «KPMG», το οποίο δημοσιεύτηκε στη φιλοκυβερνητική εφημερίδα «Η ΑΥΓΗ» στις 29 Μαΐου 2017. [[Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στις αρχικές μας ερωτήσεις της Νέας Δημοκρατίας, είχαμε διαπιστώσει, λοιπόν, μια σειρά από πολύ εύλογα - νομίζω - ερωτήματα: Ποιο είναι τελικά το συνολικό ποσό που δεν έχει αποδοθεί στη ΣΤΑΣΥ; Τα 20 με 30 εκατομμύρια που ανέφερε ο κύριος Υπουργός μέσα στο Κοινοβούλιο; Το 1,2 εκατομμύριο ευρώ της έκθεσης της Γενικής Επιθεωρήτριας Δημοσίας Διοίκησης; Τα 17.000 ευρώ που επικαλείται ο εσωτερικός έλεγχος της ΣΤΑΣΥ ή τελικά τα 291.000 ευρώ της «KPMG»; Δυστυχώς ο κύριος Υπουργός όλο αυτό το διάστημα δεν μας έχει απαντήσει. Σιγή ασυρμάτου. Εύχομαι σήμερα να μας δώσει απαντήσεις. Αντιθέτως, τι έκανε ο κύριος Υπουργός; Έσπευσε να προαναγγείλει με πανηγυρικό τρόπο την άσκηση ποινικών διώξεων, πριν καν αυτές γίνουν γνωστές επισήμως. Και ρωτάω ευθέως: Προσπαθεί η Κυβέρνηση να αποκομίσει κάποιο πολιτικό όφελος από αυτή την ιστορία; Θέλω να είμαι ξεκάθαρος. Αν υπάρχουν αξιόποινες πράξεις, ας αφήσουμε τη σκανδαλολογία και ας αφήσουμε τη δικαιοσύνη να φροντίσει απερίσπαστη για την υπόθεση, όπως γίνεται σε κάθε ευνομούμενη πολιτεία και εδώ είμαστε μετά, κύριε Υπουργέ, να συνάγουμε πολιτικά συμπεράσματα. Όλα στο φως, λοιπόν, από τη δική μας πλευρά. Ας αφήσουμε τη δικαιοσύνη να κάνει αυτό που ξέρει να κάνει. Εσείς, όμως, στις 27 Απριλίου προαναγγείλατε διώξεις και οι κλητεύσεις τελικά παραδόθηκαν προ ολίγων ημερών. Και ερωτώ το προφανές: Αποτελεί ή δεν αποτελεί αυτό παρέμβαση στη δικαιοσύνη; Ας μας κρίνουν οι πολίτες που μας παρακολουθούν. Εδώ όμως τίθεται ένα ερώτημα: Για ποιον λόγο το έκανε αυτό η Κυβέρνηση; Κατά την άποψή μας, νομίζω ότι το κάνετε αυτό για να συγκαλύψετε ένα αδιαμφισβήτητο γεγονός, ότι η Κυβέρνησή σας έχει μετατρέψει ένα λειτουργικό πλεόνασμα, ένα λειτουργικό κέρδος της ΣΤΑΣΥ σε ζημιά. Καταθέτω στα Πρακτικά απόσπασμα από την τοποθέτηση του κυρίου Υπουργού στις 16 Ιουνίου του 2016 που αναγνωρίζει ακριβώς αυτό το γεγονός. [[Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παραλαμβάνετε, λοιπόν, τις αστικές συγκοινωνίες με λειτουργική κερδοφορία. Λόγω ακριβώς αυτού του πλεονάσματος, οι διοικήσεις κατάφεραν την εποχή εκείνη να κάνουν κάτι το οποίο είναι πρωτοφανές για τα ευρωπαϊκά δεδομένα, να απαλλάξουν τη ΣΤΑΣΥ από την ανάγκη κρατικής χρηματοδότησης και μάλιστα με τιμή εισιτηρίου που από το 1,40, που ήταν, έχει πάει στο 1,20. Οι τιμές των εισιτηρίων σήμερα πού είναι; Είναι από 1,20 έως 1,40. Τα λεωφορεία βρίσκονται ακινητοποιημένα, οι βανδαλισμοί και οι κλοπές ακυρωτικών μηχανημάτων αποτελούν, όπως όλοι εδώ γνωρίζουμε, καθημερινό φαινόμενο. Είστε, λοιπόν, μια Αριστερά σε απόλυτη σύγχυση. Αυτούς που υποτίθεται ότι προστατεύετε, δηλαδή τους μη προνομιούχους, οι οποίοι καθημερινά χρησιμοποιούν μέσα μαζικής μεταφοράς, τελικά τους τιμωρείτε. Και η απαξίωση, δυστυχώς, θα οδηγήσει σε μια άτακτη ιδιωτικοποίηση, σε μια ιδιωτικοποίηση χωρίς καμμία αρχή. Τα στοιχεία των προϋπολογισμών της ΟΣΥ και της ΣΤΑΣΥ για το 2017 είναι αποκαλυπτικά: Ζημιά και στις δύο αυτές εταιρείες που υπολογίζεται στα 58,2 εκατομμύρια ευρώ. Ζημιά στη ΣΤΑΣΥ 22,4 εκατομμυρίων και στην ΟΣΥ 35,8 εκατομμύρια ευρώ. Υπενθυμίζω ότι αντιστοίχως αρνητική υπήρξε η κατάσταση και για το 2016. Για πέρυσι η συνολική ζημιά έχει προϋπολογιστεί ότι αγγίζει τα 77 εκατομμύρια ευρώ. Καταθέτω τα σχετικά ΦΕΚ στα Πρακτικά. [[Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ας δούμε, λοιπόν, και μερικά στοιχεία για την ΟΣΥ και να διαπιστώσουμε πού έχετε οδηγήσει τις αστικές συγκοινωνίες. Από τα δύο χιλιάδες τετρακόσια λεωφορεία και τρόλεϊ σήμερα κυκλοφορούν χίλια διακόσια. Έχουν περικοπεί και έχουμε μείωση δρομολογίων που πλησιάζει το 60%. Και πάνω από διακόσια πενήντα αστικά λεωφορεία που κυκλοφορούν δεν έχουν ελεγχθεί για ΚΤΕΟ και δεν έχουν ασφαλιστική κάλυψη και η εταιρεία απειλείται με επιβολή προστίμων. Και επειδή προφανώς η Κυβέρνηση και ο κ. Σπίρτζης είναι απολύτως ικανοποιημένος με αυτή την κατάσταση, είπατε να λύσετε και τα προβλήματα στη συμπρωτεύουσα. Επί δύο χρόνια δεν έχετε κάνει απολύτως τίποτα για την υπόθεση του ΟΑΣΘ και έρχεστε τώρα να καλύψετε τις παραλείψεις σας και αυτό το κάνετε, θα μου επιτρέψετε να πω, με έναν άκομψο και προκλητικό τρόπο, διότι επί μήνες εσείς συνομιλείτε με τους ΟΤΑ της κεντρικής Μακεδονίας επί ενός συγκεκριμένου νομοσχεδίου. Είχατε μάλλον λάβει, κύριε Υπουργέ, σχόλια και παρατηρήσεις. Και έρχεστε την τελευταία κυριολεκτικά στιγμή και καταθέτετε στο Γενικό Λογιστήριο του Κράτους ένα διαφορετικό κείμενο. Αν αυτό δεν λέγεται εμπαιγμός, τότε δεν ξέρω τι λέγεται. Ας δούμε τι προτείνει ο Υπουργός. Προτείνει τη δημιουργία δύο νέων δημόσιων φορέων, την ίδια στιγμή που είμαι σίγουρος, γιατί ο Υπουργός είναι πολύ επιμελής, ότι γνωρίζει ότι υπάρχει ο κανονισμός 1370/2007, ο οποίος λέει ότι μετά το 2019 είναι ευρωπαϊκή υποχρέωση να ανοίξουν οι διαγωνιστικές διαδικασίες. Οπότε αυτομάτως «διαλύονται» και οι δη νέοι δημόσιοι φορείς. Αυτό, λοιπόν, είναι ένα πυροτέχνημα χωρίς ουσία και αυτό μόνον για να δείξετε ότι δήθεν πάτε να κτυπήσετε το ιδιωτικό μονοπώλιο στη Θεσσαλονίκη. Και ας μην μας πείτε ότι η Νέα Δημοκρατία δεν επιθυμεί τον εξορθολογισμό του ΟΑΣΘ, γιατί επί κυβερνήσεως της το 2014 είχε ξεκινήσει ένας εξορθολογισμός και είχαμε προτείνει και είχαμε κάνει μια σειρά ουσιαστικών μεταρρυθμίσεων. Κύριε Πρόεδρε, όλα τα παραπάνω τα ανέφερα απλώς και μόνο για να καταδείξω ένα απλό πράγμα, ότι η Κυβέρνηση του ΣΥΡΙΖΑ δεν απαξιώνει μόνον τη ΣΤΑΣΥ, που αποτελεί - αν θέλετε - και το αντικείμενο της υπό συζήτηση επερώτησης, αλλά και το σύνολο των αστικών συγκοινωνιών τόσο στην Αθήνα όσο και στη Θεσσαλονίκη. Γι' αυτόν ακριβώς τον λόγο χρησιμοποίησα τα στοιχεία που αποδομούν πλήρως το επιχείρημα που προσπαθεί να κτίσει η Κυβέρνηση, πως για τη σημερινή πρωτόγνωρη στην ιστορία κατάσταση των αστικών συγκοινωνιών ευθύνονται οι προηγούμενοι. Δεν ευθύνονται πάντα οι προηγούμενοι. Ευθύνονται και αυτοί που κυβερνούν σήμερα, διότι οι προηγούμενες διοικήσεις - και σας το κατέδειξα αυτό με πολύ συγκεκριμένα στοιχεία - κατάφεραν να πετύχουν στη ΣΤΑΣΥ λειτουργικό πλεόνασμα, γεγονός που, όπως είπαμε και πριν, τις απάλλαξε - τη ΣΤΑΣΥ συγκεκριμένα - από την ανάγκη κρατικής χρηματοδότησης. Αντίθετα, η δική σας πολιτική είναι αυτή που έχει οδηγήσει ΟΑΣΑ, ΟΣΥ, ΣΤΑΣΥ και «ΑΤΤΙΚΟ ΜΕΤΡΟ» στο υπερταμείο. Αυτό είναι το περήφανο έργο της δήθεν αριστερής διακυβέρνησης. Τα γεγονότα δείχνουν ότι μέσα σε δύο χρόνια οδηγείτε τις αστικές συγκοινωνίες σε τέλμα, ένα τέλμα που πλήττει τους μη προνομιούχους. Αν αυτό είναι πολιτική της Αριστεράς, τότε οι λέξεις χάνουν το νόημά τους. Αποδεικνύεται, λοιπόν, για άλλη μια φορά ότι το εισιτήριο του λαϊκισμού είναι ακριβό και, δυστυχώς, το πληρώνει ο λαός. Σας ευχαριστώ πολύ.
Κι εγώ ευχαριστώ. Κύριε Υπουργέ, έχετε τον λόγο για δέκα λεπτά.
Ευχαριστώ, κύριε Πρόεδρε. Αξιότιμε κύριε συνάδελφε, αρχικά να σας ευχαριστήσω για την επερώτηση που καταθέσατε. Τουλάχιστον η συγκεκριμένη αφορά αντικείμενο του Υπουργείου Υποδομών και Μεταφορών, σε αντίθεση με τη συνάδελφό σας από τον ίδιο νομό, την κ. Αραμπατζή, που καταθέτει ερωτήσεις για άλλα Υπουργεία σε εμένα, αλλά θα το ξεπεράσουμε αυτό. Κύριε Καραμανλή, γνωρίζετε ότι σας εκτιμώ ιδιαίτερα και γι' αυτό θα ήθελα να δηλώσω ότι δεν θα απαντήσω σε εσάς, αλλά στη Νέα Δημοκρατία του Κυριάκου Μητσοτάκη. Το πρώτο σχόλιο που θα ήθελα να πω είναι ότι ξύνεστε στη γκλίτσα του τσοπάνη. Δεν σας φτάνουν, δηλαδή, αυτά που κάνατε στις αστικές συγκοινωνίες της Αθήνας, το επεκτείνατε και στη Θεσσαλονίκη. Δεν φτάνουν μερικά χρόνια σκάνδαλο στην Αθήνα, θέλουμε και τα εβδομήντα της Θεσσαλονίκης, του ΟΑΣΘ. Ό,τι θέλετε θα πούμε. Θα ήθελα, λοιπόν, να ευχαριστήσω τη Νέα Δημοκρατία, γιατί μου δίνετε τη δυνατότητα να αναδείξω στην απάντησή μου τόσο τι γινόταν στις αστικές συγκοινωνίες επί κυβερνήσεων Νέας Δημοκρατίας και Δημοκρατικής Συμπαράταξης όσο και για να αναδειχθεί πώς η επικοινωνιακή τακτική του κόμματός σας, με τη βοήθεια πάντα συγκεκριμένων μέσων μαζικής ενημέρωσης, επιχειρεί το κουκούλωμα όσων αποκαλύπτονται και ταυτόχρονα τη στρέβλωση όσων υλοποιεί η Κυβέρνησή μας. Πραγματικά, αναρωτιέμαι για τον σκοπό της επερώτησης εκ μέρους σας. Θέλετε να αναδείξετε και εσείς τι γινόταν τόσα χρόνια; Θέλετε να αναδείξετε ότι δεν αλλάξαμε διοικήσεις για να εγκαταστήσουμε κομματικό κράτος, όπως μας κατηγορούσατε, αλλά για να εξορθολογιστούν οι αστικές συγκοινωνίες; Θέλετε να δείξετε και εσείς ότι οι διοικήσεις που είχατε στους δημόσιους φορείς είναι ο σκληρός κομματικός σας μηχανισμός; Θέλετε να αναδείξετε και εσείς ότι ο χώρος σας στην καλύτερη περίπτωση κάλυψε, ανέχθηκε και διατήρησε παραβατικές ομάδες κλοπής του δημοσίου; Θέλετε να αναδείξετε και εσείς ότι οι δήθεν μεταρρυθμίσεις, τις οποίες επικαλείται ο Πρόεδρός σας, αποτελούν θολές προτάσεις διατήρησης και συγκάλυψης του παλαιοκομματισμού; Θέλετε να αποδείξετε και εσείς μαζί μας ότι οι μόνες πραγματικές μεταρρυθμίσεις, οι μόνες βαθιές τομές και αλλαγές που έχει ανάγκη η χώρα, γίνονται από τη σημερινή Κυβέρνηση; Αναρωτιέμαι. Αν, λοιπόν, θέλετε αυτά να αναδείξετε έχετε διαπράξει δύο λάθη: Το πρώτο είναι η ηγεσία του κόμματός σας, στην οποία υπηρετείται, και ο κομματικός μηχανισμός σας. Και το δεύτερο είναι το θεσμικό ατόπημα της επερώτησης. Με ρωτήσατε δύο πράγματα στην επερώτηση: Το πρώτο είναι γιατί σας κοινοποίησα την απάντηση του Γενικού Επιθεωρητή Δημόσιας Διοίκησης και όχι της ελέγκτριας της ΣΤΑΣΥ, που είναι ιδιώτης. Και απαντώ στο πρώτο ερώτημα. Απλά, κύριε Καραμανλή, για να μη γίνω μέρος της απαξίωσης των θεσμικών οργάνων της πολιτείας, να μη συμβάλω στην επιχείρηση κουκουλώματος των κλοπών χρημάτων, εισιτηρίων και καρτών από συγκεκριμένους, να μην αποθαρρύνω τους επιθεωρητές που έκαναν τη δουλειά τους με ζήλο ανταποκρινόμενοι στο καθήκον τους, να μην αποτελέσω και εγώ έναν κρίκο στην αλυσίδα συντήρησης της κλεπτοκρατίας, της αντιμεταρρύθμισης των μεταρρυθμιστών και της διατήρησης των κυκλωμάτων. Γνωρίζετε ότι οι εσωτερικοί ελεγκτές με νόμο του 2005 είναι ιδιώτες, δεν υπάγονται ιεραρχικά σε καμμία υπηρεσιακή μονάδα της δημόσιας επιχείρησης, παρέχουν υπηρεσίες με έμμισθη εντολή και δεν αποκτούν ιδιότητα υπαλλήλου ή σχέση εξαρτημένης εργασίας, σε αντίθεση με τον θεσμό του Γενικού Επιθεωρητή Δημόσιας Διοίκησης, όπου ορίζεται πρόσωπο εγνωσμένου κύρους με υψηλή επιστημονική κατάρτιση και ευρεία κοινωνική αποδοχή. Ας πάρουμε, όμως, τα πράγματα από την αρχή, από τότε που αναλάβαμε την Κυβέρνηση, για να καταλάβουν όλοι γιατί επιμένετε σε αυτό το θεσμικό ατόπημα, λες και δεν παρακολουθείτε όλα τα μέσα μαζικής ενημέρωσης αλλά μόνο με όσα συνεργάζεται η Πειραιώς. Δεν ενημερωθήκατε για την προφυλάκιση στελέχους της ΣΤΑΣΥ; Δεν ενημερωθήκατε για την απαγόρευση στελεχών της ΣΤΑΣΥ από τη χώρα; Δεν παρακολουθήσατε το Σάββατο στην εκπομπή της κ. Παπαδάκου στον «ALPHA» τι είπαν οι επιθεωρητές; Τίποτα από αυτά; Ένα κανάλι βλέπουμε εκεί κοντά στην Πειραιώς;
Εμείς όλα τα βλέπουμε, κύριε Υπουργέ.
Όχι, λέμε τώρα. Λοιπόν, για να δούμε τι έγινε. Πρώτη κυβέρνηση ΣΥΡΙΖΑ - ΑΝΕΛ Φεβρουάριος 2015. Το καλοκαίρι του 2015 επιβλήθηκαν τα capital controls. Μας κατηγορούσατε τότε και μέχρι σήμερα ότι για τα ελλείμματα των αστικών συγκοινωνιών φταίει η Κυβέρνηση για τις είκοσι μέρες των δωρεάν μετακινήσεων στην Αθήνα και για τη θεσμοθέτηση της δωρεάν μετακίνησης των ανέργων, γεγονός που αποτελεί για εμάς κορυφαία κοινωνική πολιτική και πολιτική ευαισθησία και για εσάς ελλείμματα. Τον Ιανουάριο του 2016- έχουν μεσολαβήσει οι εκλογές του Σεπτεμβρίου, αν τις θυμάστε και αυτές, γιατί τις ξεχνάτε - έναν χρόνο μετά, αλλάξαμε τη διοίκηση των οργανισμών των μέσων μαζικής μεταφοράς της Αθήνας. Επομένως αντικαταστήσαμε τη διοίκηση της ΣΤΑΣΥ, που υπηρετούσε ως πρόεδρος και διευθύνων σύμβουλος ο κ. Παπαθανάσης, που είχατε ορίσει εσείς. Εάν δείτε τα τότε Πρακτικά της Βουλής και τα δημοσιεύματα του πολιτικού του πολύ φιλικού σας χώρου των ΜΜΕ, μας κατηγορήσατε τότε για την εγκαθίδρυση κομματικού κράτους λόγω της αλλαγής των διοικήσεων του φορέα. Μια εβδομάδα αργότερα ο κ. Παπαθανάσης τοποθετήθηκε από τον νέο Πρόεδρό σας, τον κ. Μητσοτάκη, Γενικός Διευθυντής της Νέας Δημοκρατίας. Μέσα στο 2016 ξεκίνησε η έρευνα για το κύκλωμα κλοπής εισιτηρίων. Τον Νοέμβριο του 2016, σε έρευνα της παρουσία εισαγγελέα, εντοπίστηκε και δεύτερο κύκλωμα εκτύπωσης πλαστών εισιτηρίων και πλαστών κανονικών εισιτηρίων. Τον Ιανουάριο του 2017 εκδόθηκε το πρώτο πόρισμα της Γενικής Επιθεωρήτριας Δημόσιας Διοίκησης που εκτός των άλλων ανέφερε έλλειμμα 1.516.321,20 ευρώ. Για την ύπαρξη του πορίσματος είχα μιλήσει στη Βουλή σε επίκαιρη ερώτηση του Βουλευτή κ. Αμυρά - είναι εδώ το Ποτάμι - στις 9 Φεβρουαρίου του 2017. Δεν την κατέθεσα στα Πρακτικά από σεβασμό στις διαδικασίες της δικαιοσύνης. Είχα μάλιστα ζητήσει από το Προεδρείο, όποιος συνάδελφος επιθυμεί, να τον ενημερώσω και να τη διαβάσει. Τον Φεβρουάριο του 2017 απεστάλη σε εμένα από τον Διευθύνοντα Σύμβουλο της ΣΤΑΣΥ η ζητούμενη από εσάς έκθεση που παρουσίαζε έλλειμα 16.981,10 ευρώ ακριβώς. Η έκθεση υποτίθεται ότι ήταν διαβαθμισμένη ως εμπιστευτική. Συντάχθηκε από την εσωτερική ελέγκτρια, ιδιώτη, η οποία συνεργάζεται τελείως τυχαία με τη ΣΤΑΣΥ από 1ης Νοεμβρίου του 2011. Τυχαίο και αυτό. Γι' αυτό και η Νέα Δημοκρατία σήμερα εμμένει παρά τις αποκαλύψεις, τις διώξεις, τις προφυλακίσεις, το ίδιο παραμύθι με την επερώτηση που συζητάμε. Δηλαδή, δεν είναι τα τόσα εκατομμύρια που λέτε εσείς. Είναι 16.000 και αφήστε τη δικαιοσύνη. Η δικαιοσύνη έκανε αυτή την έρευνα δεν την κάναμε εμείς. Ούτε προαναγγείλαμε τίποτα. Θα πάμε και στις προαναγγελίες μετά για να δούμε και τις ημερομηνίες. Στη συνέχεια, αγαπητοί συνάδελφοι της Νέας Δημοκρατίας, τα γνωστά μέσα μαζικής ενημέρωσης της Νέας Δημοκρατίας έσπευσαν με δημοσιεύματα για την επιχείρηση επικοινωνιακής ακύρωσης της έκθεσης Γενικής Επιθεωρήτριας Δημόσιας Διοίκησης. Κάποιοι, δηλαδή, επιχειρούσαν να παραπλανήσουν, όπως και σήμερα τον ελληνικό λαό, την κοινή γνώμη ότι το έλλειμμα δεν είναι ένα εκατομμύριο και πάνω, αλλά ότι ήταν 16.281 ευρώ. Θα σας δώσω και τα σχετικά δημοσιεύματα. Ξέρετε τα κανάλια που συνεργάζεστε. Κύριε Πρόεδρε, θα σας τα δώσω, για να μην ταλαιπωρείστε όλα μαζί στο τέλος. Αποκρύπτοντας, επίσης, ότι αυτό το έλλειμμα προέκυψε από στοιχεία ελλιπή, μιας και είχαν καταστραφεί με εντολή συγκεκριμένου στελέχους της ΣΤΑΣΥ, στοιχεία κατά τη διενέργεια ελέγχου. Δηλαδή την ώρα που πήγαν οι Επιθεωρητές Δημόσιας Διοίκησης κι έκαναν έλεγχο, κάποιος πήρε τηλέφωνο και είπε: «καταστρέψτε στοιχεία σε αυτούς τους σταθμούς». Και είναι μέσα στο πόρισμα αυτό. Σημειώνω, επίσης, ότι στη συνέχεια εκδόθηκε δεύτερο πόρισμα της Γενικής Επιθεωρήτριας Δημόσιας Διοίκησης που επιβεβαίωσε το αρχικό, λαμβάνοντας υπ' όψιν της και την έκθεση της εσωτερικής ελέγκτριας της ΣΤΑΣΥ. Όταν έγινε κι αυτό, λοιπόν, η νέα εργολαβία της επιχείρησης συγκάλυψης των γνωστών μέσων μαζικής ενημέρωσης της Νέας Δημοκρατίας, ήταν η δημιουργία θολής εικόνας για το κατά πόσο είχαν ασκηθεί διώξεις. Σε αυτή την προσπάθεια, λοιπόν, κατήγγειλαν το Αθηναϊκό Πρακτορείο Ειδήσεων και ως γνωστό και σύνηθες, εμένα και την Κυβέρνηση για ψευδείς ειδήσεις και προαναγγελία διώξεων. Θα σας δώσω και τα δημοσιεύματα. Για να μην έχετε, λοιπόν, καμμιά απορία στη Νέα Δημοκρατία, παρ' ότι προσπάθησα να το αποφύγω λόγω της δικαστικής διαδικασίας, σας καταθέτω τα εξής: Το πόρισμα της Επιθεωρήτριας Δημόσιας Διοίκησης στις 31 Ιανουαρίου του 2017. Θα σας τα δώσω όλα. Το δεύτερο πόρισμα της Γενικής Επιθεωρήτριας στις 28 Μαρτίου του 2017. Το πόρισμα της ιδιώτου εσωτερικής ελέγκτριας ΣΤΑΣΥ που μου απέστειλε ο Διευθύνων Σύμβουλος ΣΤΑΣΥ στις 14 Φεβρουαρίου ενδιάμεσα, μετά το πρώτο πόρισμα δηλαδή. Είναι εδώ και θα το πάρετε κι αυτό που λέει για τα 16.000. Την ενημέρωσή μου για την άσκηση των ποινικών διώξεων. Αναφέρονται, κύριε Καραμανλή, κάποιες διώξεις. Οι διώξεις έγιναν στις 26-4-2017. Τα δημοσιεύματα είναι στις 28 Απριλίου. Πώς προανήγγειλα διώξεις που είχαν ήδη γίνει; Να μου το εξηγήσετε αυτό.
Θα σας απαντήσω. Να μας δώσετε και της «KPMG». Να δούμε τα νούμερα.
Θα σας δώσουμε τα πάντα.
Είναι το μαγαζί του ΣΥΡΙΖΑ…
Από μαγαζιά του ΣΥΡΙΖΑ, πραγματικά, έχουμε δυσκολευτεί να βρούμε. Από δικά σας μαγαζιά σας τα δίνουμε απλόχερα τα χαρτιά. Απλόχερα!
Να δούμε αν συμφωνούν τα νούμερα.
Ακούστε, λοιπόν, γιατί πρέπει να τοποθετηθείτε. Μια από τις διώξεις - γιατί εμείς δεν θα συγκαλύψουμε τίποτα - είναι του γενικού διευθυντή σας. Είναι για παρέμβαση καθήκοντος κατ' εξακολούθηση, κύριε Καραμανλή.
Πλημμέλημα!
Πλημμέλημα λέτε εσείς. Το ένα εκατομμύριο και, δεν είναι πλημμέλημα.
Η νομική επιστήμη λέει ότι είναι πλημμέλημα.
Ναι. Η νομική επιστήμη.
Τον καταδικάζετε πριν πάει στο δικαστήριο;
Εγώ λέω τι δίωξη ασκήθηκε και γίνεται και άλλη ανάκριση και θα έχουμε και συνέχεια και θα σας πω γιατί. Γιατί στη συνέχεια βγήκε το πόρισμα της «KPMG», που δεν είναι ένα εκατομμύριο. Και είναι όλα επί θητείας του κ. Παπαθανάση. Μην προκαλείτε κι από πάνω. Τώρα, λοιπόν, που τα έχετε όλα, και τις ημερομηνίες και τη μη προαναγγελία των διώξεων και τη διάψευση - κακώς - του «Αθηναϊκού Πρακτορείου Ειδήσεων» και την καταγγελία τη δική μου και της ελληνικής Κυβέρνησης, περιμένουμε να τοποθετηθείτε για το πώς υπήρχαν τέτοια κυκλώματα καταλήστευσης των χρημάτων του ελληνικού λαού στις αστικές συγκοινωνίες. Διότι δεν είναι μόνο τα νούμερα που αποκαλύπτονται μέσα στους ελέγχους, είναι η έλλειψη διαδικασιών και ελέγχων στους δημόσιους φορείς, που επέτρεπαν τη δημιουργία, ανάπτυξη και διατήρηση τέτοιων κυκλωμάτων. Αξιότιμε κύριε συνάδελφε, έχω καταθέσει στα Πρακτικά στις 9-2-2017 δύο εκθέσεις. Η μία είναι του 2012 και η άλλη του 2014. Σε αυτές τις εκθέσεις φαίνονται οι ελλείψεις διαδικασιών μιας ορθολογικής διαχείρισης, που δεν θα επέτρεπαν, αν υπήρχαν, ούτε τις κλοπές των χρημάτων ούτε των εισιτηρίων. Τότε, ήσασταν εσείς και οι συνεργάτες σας κυβέρνηση και ο κ. Παπαθανάσης πρόεδρος και διευθύνων σύμβουλος. Τα ήξερε. Είναι ο γενικός διευθυντής σας. Θα τις καταθέσω εκ νέου αυτές τις δύο, για να μην πείτε ότι δεν τις είχατε. Μία για το 2012 και μία για το 2014. Όπως καταλαβαίνετε, πρέπει να απαντήσετε σε ένα πολιτικό θέμα που έχει προκύψει. Ο πρόεδρος και διευθύνων σύμβουλος που είχατε τοποθετήσει στη ΣΤΑΣΥ, σημερινός Γενικός Διευθυντής της Νέας Δημοκρατίας επί Προεδρίας Κυριάκου Μητσοτάκη, κ. Παπαθανάσης, γνώριζε τις δύο εκθέσεις που σας καταθέτω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ολοκληρώνω, κύριε Πρόεδρε. Η Νέα Δημοκρατία, είτε μόνη της είτε με άλλους, ήταν κυβέρνηση αυτά τα χρόνια. Είχε και έχει στελέχη της στους χώρους των μέσων μαζικής μεταφοράς. Έχετε και πλήρη ενημέρωση. Δεν αισθάνεστε την ανάγκη να μας πείτε, να ενημερώσετε τον ελληνικό λαό, τι εννοείτε όταν λέτε «μεταρρύθμιση», τι εννοείτε όταν λέτε «πολιτική ευθύνη»; Δηλαδή, για ό,τι συνέβαινε δεν έχετε πολιτική ευθύνη; Δεν θα μας πείτε εδώ κάτι; Δεν αισθάνεστε την ανάγκη να απολογηθείτε για τα μη πεπραγμένα - εγώ δεν λέω για τα πεπραγμένα, παίρνω την καλοπροαίρετη εκδοχή - του γενικού διευθυντή σας; Στο διάστημα από το 2015 και μέχρι το πόρισμα της Γενικής Επιθεωρήτριας Δημόσιας Διοίκησης έχουν κατατεθεί πλήθος επίκαιρων ερωτήσεων από στελέχη της παράταξής σας, της Νέας Δημοκρατίας, από πρώην Υπουργούς Μεταφορών, αλλά και από στελέχη άλλων κομμάτων, για τα «ελλείμματα» στα μέσα μαζικής μεταφοράς. Διότι αυτά που μας είπατε σαν ελλείμματα δεν υπάρχουν. Το απόθεμα που είπατε ότι υπήρχε ήταν η κάτω από το τραπέζι επιδότηση απευθείας στη ΣΤΑΣΥ και όχι μέσω του ΟΑΣΑ, κύριε Καραμανλή. Να σας ενημερώσουν οι Υπουργοί σας καλύτερα για το πώς το έκαναν το κολπάκι.
Δεν ισχύει αυτό. Εσείς το κάνατε αυτό.
Την κρατική επιδότηση δεν θα τη βαφτίζετε πλεόνασμα. Ποτέ δεν ήταν πλεονασματικές. Όποιο πλεόνασμα προκύπτει στις αστικές συγκοινωνίες σε όλο τον κόσμο - και στη χώρα μας - προκύπτει από την επιδότηση του κράτους. Εγώ λέω, λοιπόν, παρά ταύτα, επειδή σταματήσατε να κάνετε επίκαιρες ερωτήσεις για τα ελλείμματα, να ξαναρχίσετε να ρωτάτε για τα ελλείμματα, αλλά όχι την Κυβέρνηση. Τα στελέχη σας στην Πειραιώς να ρωτήσετε για τα ελλείμματα. Να ρωτήσετε τους πρώην Υπουργούς σας, που φτάσατε και τις αστικές συγκοινωνίες και τη χώρα στις εσχατιές, όχι μόνο της οικονομικής κρίσης αλλά και της κρίσης αξιών της κοινωνίας μας. Τα υπόλοιπα θα σας τα πω στη δευτερομιλία μου. Ευχαριστώ πολύ.
Κύριε Κεφαλογιάννη, έχετε τον λόγο για έξι λεπτά.
Κύριε Πρόεδρε, κατ' αρχάς να ξεκινήσω κι εγώ με την ευχή να μην υπάρξουν θύματα από τον σημερινό σεισμό στη Λέσβο και, βεβαίως, να κάνω μια έκκληση προς την Κυβέρνηση να πράξει τα δέοντα με τον πλέον ταχύ τρόπο, ώστε να αντιμετωπιστούν όλες οι πτυχές του ζητήματος. Κύριε Υπουργέ, από την απάντησή σας μου δώσατε την αίσθηση ότι ίσως δεν καταλάβατε για ποιον λόγο σας ελέγχουμε σήμερα κοινοβουλευτικά. Να σας θυμίσω, λοιπόν, πάλι τις ημερομηνίες. Στις 2 Μαΐου 2017 η Γενική Επιθεωρήτρια της Δημόσιας Διοίκησης ενημερώνει με δελτίο Τύπου ότι από 26 Απριλίου του ιδίου έτους έχει ασκηθεί ποινική δίωξη για δώδεκα στελέχη και υπαλλήλους της ΣΤΑΣΥ, σχετικά με τη διαπίστωση οικονομικού ελλείμματος ύψους 1 εκατομμυρίου ευρώ. Εσείς, ο ίδιος - νομίζω το αποδεχθήκατε κι από την τοποθέτησή σας - πριν ακριβώς από έναν χρόνο, αφήνατε υπονοούμενα για εκτιμήσεις ύψους, περίπου, 30 εκατομμυρίων ευρώ.
Ναι, θα σας πω και γι' αυτό.
Ναι αλλά θα πρέπει να απαντήσετε, κύριε Υπουργέ, γι' αυτό το πράγμα, γιατί ξέρετε, από το 1 εκατομμύριο μέχρι τα 30 εκατομμύρια είναι μια τεράστια απόσταση. Ακόμα κι αν υποτεθεί ότι το 1 εκατομμύριο είναι αληθές, αυτό είναι αντικείμενο δικαστικής διερεύνησης. Τα πράγματα για εμένα, τουλάχιστον, είναι πολύ απλά. Θα ήθελα, πραγματικά, να μας απαντήσετε, ποιες είναι αυτές οι εκτιμήσεις πέρα από το πόρισμα της Γενικής Επιθεώρησης Δημόσιας Διοίκησης που κάνουν λόγο γι' αυτό το ποσό. Δηλαδή πώς φτάνουμε στο ποσό των εκτιμήσεων που κάνετε εσείς σε αυτή την Αίθουσα τα 30 εκατομμύρια ευρώ. Εδώ συμβαίνουν δύο τινά. Είτε έχει γίνει κάποιος πρωθύστερος έλεγχος από την πλευρά τη δική σας ή κάποιος άλλος τον οποίο γνωρίζετε αλλά τον αποκρύπτετε, με αποτέλεσμα να συγκαλύπτετε ακόμη μεγαλύτερα ποσά υπεξαίρεσης είτε αυτό που τουλάχιστον εμείς πιστεύουμε, επιδίδεστε σε ένα πολύ αγαπημένο παιχνίδι της Κυβερνήσεώς σας δηλαδή την διασπορά ψευδών ειδήσεων, όπου στο τέλος όλο κάτι θα μείνει. Ακούμε για ποσά 30 εκατομμυρίων, μπορεί να καταλήξουμε στο 1 εκατομμύριο, μπορεί να είναι, τελικά, μερικές χιλιάδες και τέλος πάντων να υπάρχει αυτή η αναμπουμπούλα και αυτή η θολή εικόνα προς την κοινή γνώμη. Ένα δεύτερο ζήτημα. Η είδηση για τις ποινικές διώξεις έγινε γνωστή στις 27 Απριλίου μέσα από δημοσίευμα του κρατικού, αναμφισβήτητα, Αθηναϊκού Πρακτορείου Ειδήσεων. Εκεί γίνεται, λοιπόν, λόγος για διώξεις σε βάρος στελεχών και υπαλλήλων αλλά και σε διευθύνοντες συμβούλους της ΣΤΑΣΥ. Στο ίδιο, μάλιστα, δημοσίευμα φιλοξενούνται και οι δικές σας δηλώσεις, όπου ούτε διαψεύδετε ούτε επιβεβαιώνετε ότι έχει ασκηθεί δίωξη, τουλάχιστον σε διευθύνοντες συμβούλους της ΣΤΑΣΥ, αν έχω διαβάσει καλά το δημοσίευμα. Βεβαίως ένας καλόπιστος παρατηρητής θα υπέθετε ότι προφανώς δεν γνωρίζετε κι ότι δεν παρεμβαίνετε στη δικαιοσύνη κι ούτε έχετε λάβει υπ' όψιν σας, - παράτυπα προφανώς - τη δικογραφία, για να γνωρίζετε σε ποιον έχει ασκηθεί ή δεν έχει ασκηθεί ποινική δίωξη. Το ερώτημα, όμως, κύριε Υπουργέ, είναι για ποιον λόγο ζητάτε εσείς τις παραιτήσεις των σημερινών μελών του διοικητικού συμβουλίου της εταιρείας, αμέσως μόλις έγινε γνωστή η είδηση.
Που η Κυβέρνησή σας διόρισε.
Ακριβώς.
Θα σας απαντήσω.
Θα απαντήσετε. Δημιουργείται, όμως, ένα ερώτημα. Είναι μία διοίκηση η οποία πριν από περίπου έναν χρόνο στη Βουλή, με προσωπική δική σας πρόταση, έγινε δεκτή και μετά ζητάτε την παραίτησή της. Ερωτώ: Γνωρίζετε κάτι παραπάνω, σε σχέση με αυτό το οποίο γνωρίζει η Βουλή; Έχετε κάτι να προσάψετε στη σημερινή διοίκηση, για παράδειγμα σχετικά με το ζήτημα της υπεξαίρεσης αυτού του ποσού από τη ΣΤΑΣΥ που δεν το γνωρίζουμε και γι' αυτό ζητάτε τις παραιτήσεις τους; Κι αν δεν ζητάτε τις παραιτήσεις τους γι' αυτόν τον λόγο, τότε για ποιον λόγο το κάνατε; Νομίζω ότι πρέπει να το πείτε στην Αίθουσα. Μήπως δεν είστε ευχαριστημένος, από το έργο το οποίο επιτελεί αυτή τη στιγμή η διοίκηση; Μήπως για το γεγονός ότι η ΣΤΑΣΥ αυτή τη στιγμή που μιλάμε, είναι βυθισμένη σε ελλείμματα ύψους, περίπου, 22 εκατομμυρίων ευρώ; Υπάρχει, όμως, κι άλλο ένα ερώτημα, κύριε Υπουργέ. Μήπως ζητάτε τις παραιτήσεις τους, ακριβώς επειδή δεν σας ικανοποιούσε το πόρισμα του εσωτερικού ελέγχου να εντοπίσουν το ποσό που έχετε στο μυαλό σας και ενδεχομένως θα θέλατε να φτάσει, προκειμένου να υπάρξουν αυτές οι κατηγορίες εναντίον αυτών των προσώπων; Σας ρωτάμε ευθέως: Θεωρείτε αυτό το πόρισμα έγκυρο, ναι ή όχι; Αν δεν το θεωρείτε έγκυρο, τότε θα πρέπει να μας απαντήσετε, για ποιον λόγο παραμένουν στη θέση τους αυτά τα μέλη της διοίκησης, τα οποία να φανταστώ ότι, μάλλον, δεν περιβάλλετε με εμπιστοσύνη ή τουλάχιστον χάσατε την εμπιστοσύνη σας το τελευταίο διάστημα και επαναλαμβάνω, είναι μία διοίκηση η οποία προτάθηκε και απεδέχθη η κυβερνητική πλειοψηφία, ΣΥΡΙΖΑ και Ανεξάρτητοι Έλληνες, μετά από δική σας πρόταση. Ένα τρίτο ζήτημα. Σπεύσατε - και θα το επαναλάβουμε, μπορεί να σας ενοχλεί ο όρος - να προεξοφλήσετε με δηλώσεις σας ότι το πόρισμα δεν αφορά μόνο υπαλλήλους, αλλά συγκεκριμένα από τις προηγούμενες διοικήσεις της Νέας Δημοκρατίας και του ΠΑΣΟΚ. Με δεδομένο ότι το πόρισμα της Γενικής Επιθεώρησης Δημόσιας Διοίκησης αφορά μία πολύ συγκεκριμένη περίοδο, το 2015, προφανώς αναφέρεστε και σε μία πολύ συγκεκριμένη διοίκηση, την οποία μάλιστα ονοματίσατε και συγκεκριμένα στον κ. Παπαθανάση. Αναφερθήκατε, μάλιστα, προσωπικά. Ξέρετε υπάρχει το τεκμήριο της αθωότητας και νομίζω ότι αυτό πρέπει να γίνει σεβαστό απ' όλους. Σας ερωτώ: Έχετε κάτι συγκεκριμένο ή γνωρίζετε - να υπάρχει γνώση όμως, όχι υπόθεση ούτε εικασία - κάτι συγκεκριμένο να προσάψετε στον κ. Παπαθανάση; Όχι. Έχετε κάτι συγκεκριμένο ή γνωρίζετε - να υπάρχει γνώση όμως, όχι υπόθεση ούτε εικασία - κάτι συγκεκριμένο να προσάψετε στον κ. Παπαθανάση; Όχι.
Το είπα.
Εγώ θα ήθελα να δηλώσετε ευθέως ,εάν έχετε κάτι συγκεκριμένο να πείτε για το πρόσωπο του συγκεκριμένου.
Μα το είπα. Μίλησα συγκεκριμένα.
Δεν νομίζω ότι μας κάλυψε. Εγώ θα ήθελα, κύριε Υπουργέ, να σταματήσουμε αυτή τη διαδικασία σπίλωσης προσώπων. Θα επαναλάβω κάτι που είπε και ο εισηγητής μας προηγουμένως, κ. Καραμανλής. Θέλουμε να πέσει φως παντού - το δηλώνουμε με κάθε κατηγορηματικό τρόπο να μην υπάρχει καμμιά αμφιβολία - σε όλες τις διοικήσεις σε όλα τα πρόσωπα. Το να προδικάζουμε, όμως, το αποτέλεσμα της δικαιοσύνης, να προδικάζουμε διώξεις και κοινώς να παρεμβαίνει εν προκειμένω η εκτελεστική εξουσία στο κομμάτι της δικαστικής εξουσίας, είναι κάτι το οποίο, τουλάχιστον, θα πρέπει να είναι εκτός του δικού μας πολιτικού πολιτισμού. Ελάτε, πραγματικά, να αναμετρηθούμε μόνο πολιτικά. Νομίζω ότι δεν αντέχετε, κύριε Υπουργέ, το γεγονός ότι η ΣΤΑΣΥ από εκεί που είχε μια λειτουργική κερδοφορία, σήμερα έχει περιέλθει - το επαναλαμβάνουμε - σε μία ελλειμματική λειτουργία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή]] Τελειώνω, κύριε Πρόεδρε. Δεν μπορείτε να αντέξετε ότι με βάση τη λειτουργική κερδοφορία, η ΣΤΑΣΥ δεν λάμβανε εκείνα τα χρόνια καθόλου κρατική επιχορήγηση, χρηματοδότηση. Δεν επιβάρυνε, δηλαδή, με κανένα ευρώ τους Έλληνες φορολογούμενους και ενώ τα έσοδα της ΣΤΑΣΥ στο χρονικό διάστημα στο οποίο αναφέρεστε αυξάνονταν σταδιακά, δυστυχώς επί των ημερών της δικής σας διακυβέρνησης ΣΥΡΙΖΑ - ΑΝΕΛ βλέπουμε μία σταθερή μείωση. Πάλι υπάρχει το ερώτημα - και πρέπει να γίνει μια επισήμανση - το γεγονός ότι είχε πάψει να λαμβάνει αυτή τη χρηματοδότηση από τα κρατικά ταμεία, από τον κρατικό κορβανά στην ουσία, δυστυχώς αργότερα ενώ δεν ήταν στο μάτι του κυκλώνα κανενός από τους θεσμούς, έχει μπει πλέον σε ένα υπερταμείο - όπως λέγεται - και πολύ φοβούμαστε ότι θα οδηγηθεί σε μία απαξίωση και με ένα τρόπο η δική σας Κυβέρνηση θα την οδηγήσει σε μία κακώς εννοούμενη ιδιωτικοποίηση εις βάρος τελικώς και των κρατικών ταμείων. Ευχαριστώ πολύ.
Και εγώ ευχαριστώ. Κύριε Καραναστάση, σύμφωνα με τον Κανονισμό έχετε τον λόγο για τρία λεπτά.
Θα ήθελα λίγο αργότερα, κύριε Πρόεδρε.
Καλώς. Μπορούμε να προχωρήσουμε και να μιλήσετε στο τέλος. Τον λόγο έχει ο κ. Θεοχαρόπουλος.
Κυρίες και κύριοι Βουλευτές, οι αστικές συγκοινωνίες πέρα και πάνω απ' όλα επηρεάζουν τον δείκτη ποιότητας ζωής κάθε πόλης και αφορούν όλους τους πολίτες ανεξαιρέτως. Δυστυχώς σήμερα στη χώρα μας παρακμάζουν. Η συνεχής υποβάθμιση τους είναι φανερή στην καθημερινότητα των πολιτών. Οι πολίτες ταλαιπωρούνται. Όλο και λιγότερα μέσα μεταφοράς κυκλοφορούν στους δρόμους. Έχουμε δώσει τα συγκεκριμένα στοιχεία. Η αύξηση της τιμής των εισιτηρίων σε μια περίοδο που το εισόδημά τους μειώθηκε δραματικά, ενώ ταυτόχρονα η υπερφορολόγηση και οι νέοι φόροι έσφιγγαν τη θηλειά στο λαιμό τους, συνοδεύτηκε και από την υποβάθμιση της ποιότητας του έργου τους. Θυμάστε όλοι εξάλλου τι έλεγε ο κ. Τσίπρας, για το εάν θα αυξηθεί το εισιτήριο στο 1,40 ευρώ ότι θα χάσει ολόκληρο το μισθό του ο εργαζόμενος. Έγινε και αυτό με τη διαπραγμάτευσή σας με τη διαπραγμάτευση της Κυβέρνησης ΣΥΡΙΖΑ - ΑΝΕΛ. Καταφέρατε και την αύξηση των εισιτηρίων! Βεβαίως οι προϋπολογισμοί καταγράφουν ελλείμματα αυτή τη στιγμή. Αυτό είναι δεδομένο και οποιαδήποτε επικοινωνιακή πολιτική δεν μπορεί να το ανατρέψει. Όσον αφορά τη διαδικασία είσπραξης και απόδοσης χρηματικών ποσών στη ΣΤΑΣΥ από τη διάθεση των εισιτηρίων, εμείς σας έχουμε καλέσει να δώσετε στο όνομα της νομιμότητας άμεσα υπεύθυνη λύση και πρώτα απ' όλα να δώσετε και ξεκάθαρες απαντήσεις για όλα και όχι να αυτοαναιρείστε συνεχώς με τα ποσά τα οποία αναφέρετε. Πρέπει να δώσετε μια ξεκάθαρη απάντηση. Αυτή την ώρα που οι αστικές συγκοινωνίες καταρρέουν, εσείς πρέπει να λύσετε τα προβλήματα. Γιατί είστε Κυβέρνηση, κύριε Σπίρτζη, δεν είστε αντιπολίτευση να συνεχίζετε να λαϊκίζετε, όπως το κάνατε πριν αναλάβετε τον Ιανουάριο του 2015. Βεβαίως η νομιμότητα αναζητείται και αυτό είναι και δική σας αυτή τη στιγμή αρμοδιότητα. Αντιπολιτεύεστε, όμως, την Αντιπολίτευση. Για άλλη μία φορά δεν απαντάτε συγκεκριμένα. Αντιπολιτεύεστε στο συγκεκριμένο ερώτημα τη Νέα Δημοκρατία, η οποία, βεβαίως, συνεχίζει και είναι προσκολλημένη και εκείνη βαθιά στον συντηρητισμό και στο νεοφιλελευθερισμό της και σε αυτό το θέμα. Εμείς έχουμε ξεκαθαρίσει τη θέση μας και οι κοκορομαχίες αυτές στις οποίες επιδίδεστε και σήμερα, ΣΥΡΙΖΑ και Νέα Δημοκρατία, δεν αφορούν τους προοδευτικούς πολίτες, δεν αφορούν τους πολίτες της χώρας. Εμείς είμαστε ενάντια τόσο στον αριστερό λαϊκισμό σας όσο και σ' έναν δήθεν μεταρρυθμιστικό λαϊκισμό. Τόσο ο ένας όσο και ο άλλος αποτελούν εμπόδια στη χάραξη σύγχρονων, αποτελεσματικών αστικών συγκοινωνιών υψηλού επιπέδου παροχής υπηρεσιών. Ποιο είναι το δικό σας όραμα για τις αστικές συγκοινωνίες; Αν τελικά δεν επιθυμείτε, όπως φαίνεται από τις πράξεις σας, τον δημόσιο ή δημοτικό χαρακτήρα τους, όπως συμβαίνει στο μεγαλύτερο μέρος των ευρωπαϊκών πρωτευουσών, να το πείτε ξεκάθαρα, και αναφέρομαι και στον ΣΥΡΙΖΑ και στη Νέα Δημοκρατία. Όποιος εν τέλει υιοθετεί ένα νεοφιλελεύθερο μοντέλο, ας το πει χωρίς περιστροφές. Εμείς δεν υιοθετούμε κανένα κρατικίστικο και κανένα νεοφιλελεύθερο μοντέλο στο συγκεκριμένο ζήτημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα πω και κάτι ακόμα, με συγχωρείτε, και ολοκληρώνω σύντομα. Ζητήσατε να θεσμοθετηθεί - αναφέρομαι σε ένα ζήτημα, το οποίο το τελευταίο χρονικό διάστημα απασχόλησε τους πολίτες - τοποθέτηση ηλεκτρονικών αναλογικών διοδίων παντού, ωστόσο η χρέωση χρήσης αυτού του οδικού δικτύου αποτελεί εθνική αρμοδιότητα. Γιατί πήγατε και στο Λουξεμβούργο και το αναφέρατε. Πρέπει να το ξεκαθαρίσουμε ότι αποτελεί εθνική αρμοδιότητα. Αυτό είναι το πρώτο ζήτημα. Η θέση η δική μας είναι ότι είμαστε υπέρ των αναλογικών διοδίων. Εσείς, βέβαια, έχετε ενημερώσει μόνο τους Βουλευτές του ΣΥΡΙΖΑ πάλι γι' αυτό το θέμα, γιατί φοβηθήκατε μόνο την κατακραυγή από το κόμμα σας ότι το ενιαίο αναλογικό σύστημα θα εφαρμοστεί σε όλους τους αυτοκινητόδρομους μέχρι το τέλος του 2018. Ταυτοχρόνως η σημερινή επιλογή της Κυβέρνησής σας είναι η τοποθέτηση των τριάντα διοδίων στην Εγνατία Οδό. Γιατί σας τα λέω αυτά; Γιατί έχετε συναίσθηση εσείς στην Κυβέρνησή σας, τι λέγατε προεκλογικά και τι κάνετε; Εσείς που λέγατε ότι δεν θα πληρώσετε, δεν πρέπει να πληρώνει ο κόσμος στα διόδια, να προχωράτε σε αυτή την πολιτική; Αυτή την πολιτική νομίζετε ότι δεν την καταλαβαίνουν οι πολίτες σήμερα; Τέλος επειδή σας άκουσα, κύριε Σπίρτζη, την κοινωνική πολιτική μπορούμε να την κάνουμε, χωρίς να παράγουμε ελλείμματα, ξέρετε. Υπάρχει τρόπος και να μην παράγεις ελλείμματα και κοινωνική πολιτική να υιοθετείς. Δεν είναι αντικρουόμενα αυτά. Γιατί σας άκουσα, ουσιαστικά, να λέτε εμείς κάνουμε κοινωνική πολιτική και ας παράγουμε ελλείμματα.
Εγώ;
Αντικρούσατε το επιχείρημα με αυτόν τον τρόπο. Σας λέω ότι κοινωνική πολιτική χρειαζόμαστε χωρίς ελλείμματα. Να συμφωνήσουμε εδώ μέσα τουλάχιστον σε αυτό. Βεβαίως γιατί αναφερθήκατε σε μία μάχη ΣΥΡΙΖΑ και Νέα Δημοκρατία ποιος έχει τα περισσότερα μαγαζιά στον Τύπο, και αναφέρομαι, κυρίως, σε ό,τι είπε ο κ. Σπίρτζης, φτάσατε να πείτε ότι «από μαγαζιά στον ΣΥΡΙΖΑ δυσκολευόμαστε να βρούμε». Σοβαρά παλεύετε να βρείτε μαγαζιά στον ΣΥΡΙΖΑ και απλά δυσκολεύεστε; Αυτό είπατε σήμερα στο ελληνικό Κοινοβούλιο; Αυτή είναι η πολιτική σας στον Τύπο; Κοιτάξτε, πολλές φορές την ώρα που μιλάτε, ουσιαστικά, αποκαλύπτεστε στην Κυβέρνηση. Γι' αυτό θέλει προσοχή.
Μπράβο, ευχαριστώ.
Γι' αυτό χρειάζεται σε όλα τα θέματα να έχουμε την πολιτική, η οποία θα προωθήσει την επίλυση των προβλημάτων.
Παρακαλώ ολοκληρώνετε, κύριε Θεοχαρόπουλε.
Κλείνω, κύριε Πρόεδρε, λέγοντας ότι για το θέμα της Μυτιλήνης σήμερα για τον σεισμό, εύχομαι να μην υπάρχει κανένα θύμα μέχρι το τέλος και στη διαδικασία απεγκλωβισμού και σύντομη ανάρρωση στους τραυματίες. Βέβαια να μπορέσει το κράτος να έχει άμεση δραστηριότητα στο θέμα, ώστε να μπορέσει να υπάρξει η κατάλληλη ανταπόκριση της πολιτείας σε αυτή τη δύσκολη στιγμή που ζουν οι συμπολίτες μας.
Ευχαριστώ. Τον λόγο έχει ο κ. Αϊβατίδης για τρία λεπτά, σύμφωνα με τον Κανονισμό.
Τολμώ να πω, πως η σημερινή διαδικασία δεν θα λάμβανε χώρα, εάν ο υπόλογος για το σκάνδαλο των πλαστών εισιτηρίων και της υπεξαίρεσης του 1,2 περίπου εκατομμυρίου ευρώ κατά το έτος 2015, δεν ήταν ο νυν Γενικός Διευθυντής της Νέας Δημοκρατίας, ο κ. Νικόλαος Παπαθανάσης, ο οποίος, βέβαια, δεν θα έλεγα ότι είναι οψιφανής στα πολιτικά δρώμενα της χώρας. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Ήδη από το 1989, εκείνη την επονομαζόμενη από το πάλαι ποτέ ΠΑΣΟΚ «βρώμικη συγκυβέρνηση», «το βρώμικο 1989», ο κ. Παπαθανάσης διατέλεσε μέλος της Ελληνικής Αεροπορικής Βιομηχανίας μέχρι το 1991, από το 1991 μέχρι το 1993 ήταν Αναπληρωτής Γενικός Διευθυντής στην Ολυμπιακή Αεροπλοΐα και μεταξύ 2005 και 2009 ήταν Διευθύνων Σύμβουλος της ΗΣΑΠ. Αναφέρθηκε από τον κύριο Υπουργό ότι έχει ασκηθεί κάποια δίωξη για παράβαση καθήκοντος. Έχοντας κάποια μικρή πείρα σε νομικά θέματα, γνωρίζω ότι σε ανάλογες περιπτώσεις είναι δυνατόν να ασκηθεί και ποινική δίωξη για ηθική αυτουργία σε κακουργηματική υπεξαίρεση. Όμως, αυτό είναι θέμα της δικαιοσύνης και θα έλεγα ότι δεν πρέπει να αποτελεί αντικείμενο πολιτικής αντιπαράθεσης και δη να μεταμορφώνεται σε ένα μέσο πολιτικού αντιπερισπασμού, όπως είναι η σημερινή επερώτηση. Βεβαίως, σεβόμαστε το τεκμήριο της αθωότητας, ενώ η Νέα Δημοκρατία και άλλα κόμματα δεν σέβονται το τεκμήριο της αθωότητας για το θέμα της Χρυσής Αυγής. Φαίνεται πως είμαστε περισσότερο δημοκράτες από αυτούς. Και πράγματι, το πιστεύω. Εκείνο, που έχει ενδιαφέρον, είναι το εξής: Τόσο στην ερώτηση που κατέθεσε ο κ. Κωνσταντίνος Καραμανλής την 24η Φεβρουαρίου του 2017 όσο και στο έγγραφο της επερωτήσεως με ημερομηνία 15-5-2017, υπάρχει μια λέξη - κλειδί, στην πρώτη σελίδα προς το τέλος, η λέξη «τελικά». Η λέξη «τελικά» είναι σαν να υιοθετεί η Νέα Δημοκρατία ότι το γνήσιο και αληθές πόρισμα είναι αυτό το πόρισμα του εσωτερικού ελέγχου της ΣΤΑΣΥ. Όμως, θα έπρεπε οι υπεύθυνοι της Νέας Δημοκρατίας να έχουν αναγνώσει τα δελτία Τύπου, τα οποία είχαν δοθεί στη δημοσιότητα, από το Γραφείο του Γενικού Επιθεωρητή Δημόσιας Διοίκησης, στα οποία ρητώς αναφέρεται πως το πόρισμα αυτό, το εσωτερικό πόρισμα της ΣΤΑΣΥ, είναι διάτρητο - και θα έλεγα και παράνομο - διότι γίνεται ερήμην του ΟΑΣΑ με μια μορφή αυτονομίας, με χρήση κάποιων non paper, όπως επίσης και με μια δυνατότητα που έδωσε σε υπαιτίους, ένα χρονικό παράθυρο, προκειμένου να αλλοιώσουν στοιχεία. Τα τρία αυτά δελτία Τύπου, τα οποία θα ήθελα να τα καταθέσω για τα Πρακτικά, κάνουν πασίδηλο ότι αυτό το εσωτερικό πόρισμα της ΣΤΑΣΥ έχει έναν συγκαλυπτικό χαρακτήρα. Και νομίζω ότι και γι' αυτόν τον συγκαλυπτικό χαρακτήρα είναι υπόλογη η νυν διοίκηση της ΣΤΑΣΥ. [[Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά τα προαναφερθέντα δελτία Τύπου, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ήθελα και εγώ με τη σειρά μου να εκφράσω τη συμπαράστασή μου στον δοκιμαζόμενο, από τον εγκέλαδο, λαό της Μυτιλήνης. Πληροφορίες κάνουν λόγο ότι ο τρούλος του Αγίου Παντελεήμονος στο Πλωμάρι κατέπεσε. Καλό θα ήταν η πολιτεία, αφού αντιμετωπίσει την οξεία κατάσταση, να αποκαταστήσει και τον τρούλο, όπως και να προβεί και στις δέουσες ενέργειες που αφορούν σε οτιδήποτε είναι καλό για τον κόσμο εκεί, που αυτή τη στιγμή δοκιμάζεται. Τέλος, θα ήθελα να αναφερθώ στο εξής: Σήμερα η Ρωσική Ομοσπονδία εορτάζει την Ημέρα της Ρωσίας, την εθνική εορτή των Ρώσων και είναι μια επίσημη αργία του ρωσικού κράτους. Η Χρυσή Αυγή συγχαίρει το ρωσικό έθνος επ' ευκαιρία της Ημέρας της Ρωσίας, και τονίζει προς πάσα κατεύθυνση πως είναι κεφαλαιώδους αξίας η έναρξη ουσιαστικής και ειλικρινούς γεωπολιτικής στροφής προς την ορθόδοξη, ομόδοξη και φίλη Ρωσία, που είναι ιστορικά αποδεδειγμένο ότι έχει εισφέρει για την Ελλάδα και για την ελευθερία της Ελλάδος. Να θυμίσω μόνο δύο ονόματα, του Λογγίνου Πέτροβιτς Χέυδεν, του Ρώσου ναυάρχου στη Ναυμαχία του Ναυαρίνου το 1827, όπως και του στρατηγού Ιβάν Ιβάνοβιτς Ντίμπιτς, που ακόμα και ο Μαρξ αποδέχθηκε, ότι εξαιτίας του και με την κάθοδό του στη Χερσόνησο του Αίμου κατάφερε το ελληνικό κράτος να κερδίσει την ανεξαρτησία του. Ευχαριστώ.
Ευχαριστούμε, κύριε συνάδελφε. Ο συνάδελφος κ. Χρήστος Κατσώτης από το Κομμουνιστικό Κόμμα Ελλάδας έχει τον λόγο.
Ευχαριστώ, κύριε Πρόεδρε. Με αφορμή τον σεισμό στη Μυτιλήνη, θέλουμε να εκφράσουμε τη συμπαράστασή μας σε όλους τους κατοίκους και να εκφράσουμε για άλλη μια φορά, κύριε Υπουργέ, την ανησυχία μας και την απαίτηση για την αντισεισμική θωράκιση της χώρας, καθώς και για την αντιπλημμυρική προστασία. Είναι έργα άμεσης προτεραιότητας που αφορούν την ίδια τη ζωή του λαού και την προστασία του από τα ακραία φυσικά φαινόμενα. Ως κόμμα, έχουμε καταθέσει με διάφορους τρόπους τα παραπάνω αιτήματα. Για τη συγκεκριμένη, βέβαια, επερώτηση, επειδή ο χρόνος δεν επαρκεί για να αναφερθούμε γενικά στην πολιτική που ασκεί η Κυβέρνηση, αλλά και η Αξιωματική Αντιπολίτευση στις μεταφορές, θέλουμε να περιοριστούμε σε ορισμένα ζητήματα. Ως ΚΚΕ θεωρούμε ότι το θέμα με τα εισιτήρια και τα ελλείμματα που αποδίδονται σε κακή διαχείριση ή σε απάτη πρέπει να διερευνηθεί άμεσα, να διαλευκανθεί και να αποδοθούν οι ευθύνες σε όσους τις έχουν. Θέλουμε, επίσης, να επισημάνουμε, για να γνωρίζει συνολικά ο ελληνικός λαός, ότι στο όνομα της καταπολέμησης της διαφθοράς των σκανδάλων επιχειρούνται οι αναδιαρθρώσεις, οι αναπροσαρμογές, στον κρατικό τομέα, στην οικονομία, που θα διευκολύνουν τη δραστηριότητα των μεγάλων ομίλων και όχι μόνο. Η προώθηση των ιδιωτικοποιήσεων απαιτεί και την αποδοχή - από ένα τμήμα τουλάχιστον - της κοινής γνώμης ως λύση σε κάποιο υπαρκτό πρόβλημα. Και πολιορκητικός κριός για την προώθηση αυτής της πολιτικής είναι η προπαγάνδα που επικαλείται κακοδιαχείριση, διαφθορά - όχι ότι δεν υπάρχουν, μπορεί να υπάρχουν - και παρουσιάζονται ως τα αίτια μιας αναγκαίας εξυγίανσης. Η προπαγάνδα των αστικών μέσων μαζικής ενημέρωσης έχει ως στόχο να εμφανίσει την πολιτική των ιδιωτικοποιήσεων ως τη λύση νοικοκυρέματος, που θα επιλύσει τα μόνιμα προβλήματα των επιχειρήσεων που είναι σήμερα στο δημόσιο. Αποδεικνύεται όλη αυτήν την περίοδο ότι η προώθηση της απελευθέρωσης, όχι μόνο δεν έχει θετικό αντίκτυπο στη συγκράτηση του κόστους μεταφοράς, αλλά αντίθετα οδήγησε και οδηγεί στην εκτίναξή του. Τα εισιτήρια, η αύξησή τους, είναι η επιβεβαίωση αυτού που λέμε. Ο καπιταλιστικός τρόπος παραγωγής, όπως αποτυπώνεται καθημερινά και σε όλες τις πτυχές της ζωής του λαού, έχει απόλυτη αδυναμία να ικανοποιήσει τις λαϊκές ανάγκες. Οι κρατικές επιχειρήσεις, ακόμη και όταν λειτουργούν σε καθεστώς μονοπωλίων, δεν προσφέρουν υπηρεσίες σε χαμηλή τιμή, αφού στην πραγματικότητα υπάρχουν, για να διασφαλίσουν τη διευρυμένη αναπαραγωγή του κεφαλαίου και περισσότερο ή λιγότερο εμφανώς λειτουργούν με ιδιωτικοοικονομικά κριτήρια. Το ΚΚΕ είναι κάθετα αντίθετο με την πολιτική της απελευθέρωσης. Στηρίζει την ικανοποίηση της ανάγκης μετακίνησης των εργαζομένων, των συνταξιούχων, των ανέργων, των αυτοαπασχολουμένων από δημόσια μέσα μαζικής μεταφοράς, ασφαλή και φθηνά, με λύση επίσης των μεγάλων προβλημάτων των εργαζομένων σ' αυτά. Καλούμε τους εργαζόμενους να συμπορευθούν με το ταξικό κίνημα στις διεκδικήσεις του για συλλογικές συμβάσεις εργασίας, για τις αμοιβές, τις εργασιακές σχέσεις, τα ασφαλιστικά δικαιώματα και μία σειρά άλλα ζητήματα που αφορούν κάθε λαϊκή οικογένεια, κάθε πτυχή της ζωής της. Με αφορμή αυτά, κύριε Υπουργέ, σήμερα είχα μία ενόχληση από ένα άλλο στέλεχος της ΣΤΑΣΥ, ο οποίος γρονθοκοπήθηκε και απολύθηκε πριν δύο ημέρες - το γνωρίζετε το θέμα, φαντάζομαι - από τον διευθύνοντα σύμβουλο και τον πρόεδρο της ΣΤΑΣΥ, επειδή αρνήθηκε την υποβάθμιση των υπηρεσιών του, λόγω της μετάθεσης που του έκαναν και επειδή αποκάλυψε διάφορα πράγματα μέσα στην υπηρεσία που δεν συνάδουν με την αρχή της καλής λειτουργίας. Θα θέλαμε να διερευνήσετε το θέμα παραπέρα. Βεβαίως, δεν έχει καμμία σχέση με τον πολιτικό φορέα που εμείς εκφράζουμε, ούτε με τον δικό σας, ωστόσο όμως δεν μπορεί να υπάρξει μία αδικία σε βάρος ενός ανθρώπου, ο οποίος αντιστάθηκε, αντέδρασε σε ορισμένα πράγματα τα οποία δεν συνάδουν με τις αρχές της καλής λειτουργίας μίας επιχείρησης.
Ευχαριστούμε, κύριε συνάδελφε. Ο συνάδελφος κ. Αθανάσιος Παπαχριστόπουλος από τους Ανεξάρτητους Έλληνες έχει τον λόγο.
Ευχαριστώ, κύριε Πρόεδρε. Πραγματικά μου κάνει εντύπωση για ποιον λόγο έγινε αυτή η επερώτηση. Θέλω να επικαλεστώ την πείρα μου. Τριάντα επτά χρόνια εργαζόμουν σε δημόσια νοσοκομεία και τις εκθέσεις ΕΔΕ που αφορούσαν υπαλλήλους, που γίνονταν από υπαλλήλους που υπηρετούσαν στο νοσοκομείο, δεν τις υπολογίζαμε ποτέ. Τις θεωρούσαμε ανάξιες, γιατί κόρακας κοράκου μάτι δεν βγάζει. Ειλικρινά, δεν μπορώ να καταλάβω πώς είναι δυνατόν να αμφισβητείται η γνωμοδότηση της κ. Παπασπύρου, που είναι σαφέστατη. Μιλάμε για τεράστια διαφορά. Άλλο 16.000 ευρώ και άλλο 1.156.000 ευρώ. Είναι, επίσης, και οι ελεγκτές, που ανεβάζουν αυτή τη διαφορά στα 3,7. Εγώ θα έλεγα εδώ ότι είναι πεδίο δόξης λαμπρό να συμπίπτουμε όλοι. Εγώ δεν καταλογίζω ευθύνη, εάν ένα κόμμα διορίσει κάποιον κάποτε και αυτός βγει σκάρτος. Δεν πιστεύω ότι φταίει ο Πρόεδρος του Κόμματος ή το κόμμα συνολικά. Εδώ θα πρέπει να έχουμε μια κοινή αντιμετώπιση για ανθρώπους που ρέπουν στη διαφθορά, που έχουν ένα πολύ καλό βιογραφικό, που πραγματικά δεν μπορεί κανείς να τους αρνηθεί μια θέση, αλλά που κάποια στιγμή αποδεικνύονται επιλήσμονες του καθήκοντός τους. Ειλικρινά, πιστεύω ότι δεν είναι σωστό σημείο αντιπαράθεσης, όταν έχουμε χειροπιαστά πλέον στοιχεία που δεν μπορεί κανείς να τα αμφισβητήσει για το συγκεκριμένο θέμα. Πραγματικά πιστεύω ότι είναι άτυχη στιγμή για τον επερωτώντα Βουλευτή. Δεν ξέρω τι προσπαθεί να κάνει ή να φτιάξει. Εγώ μάλιστα το τεκμήριο της αθωότητας του πρώην διευθύνοντα συμβούλου το σέβομαι, αλλά η δίωξη ήδη έχει ασκηθεί. Θέλω να πιστεύω ότι πρέπει να είμαστε πιο προσεκτικοί για το καλό του κοινωνικού συνόλου, όταν πρόκειται για θέματα διαφθοράς που βγάζουν μάτια. Δεν μιλώ για κάποιες ασαφείς περιπτώσεις, που μπορεί ναι, μπορεί και όχι. Εδώ λέμε ότι βγάζει μάτια αυτή η περίπτωση. Δώδεκα υπάλληλοι είναι προφυλακισμένοι. Πώς κατέστρεψαν τα χαρτιά; Δηλαδή, όποιος διαβάσει το ιστορικό δεν έχει αμφιβολία για το τι γινόταν και βούιζε το σύμπαν στη συγκεκριμένη εταιρεία για το τι γινόταν με τη λέξη «υπόγειος». Ψάξτε και θα καταλάβετε τι λέω. Νομίζω ότι η κ. Παπασπύρου, αλλά και οι ελεγκτές είναι στη σωστή κατεύθυνση και όχι ο εσωτερικός έλεγχος που έβγαλε τις 16.000 ευρώ. Ευχαριστώ.
Ευχαριστώ, κύριε συνάδελφε. Η συνάδελφος κ. Θεοδώρα Μεγαλοοικονόμου από την Ένωση Κεντρώων, έχει τον λόγο.
Κύριε Πρόεδρε, παρακαλώ τον λόγο.
Κύριε Υπουργέ, μπορείτε να μιλήσετε μετά. Θέλετε να μιλήσετε τώρα;
Μια διευκρίνιση θέλω να δώσω, για να μην υπάρχουν παρανοήσεις.
Ο Υπουργός Υποδομών και Μεταφορών κ. Σπίρτζης έχει τον λόγο.
Ανέφερα στην πρωτομιλία μου ότι ήταν 1.516.000. Είναι αναριθμητισμός, είναι τυπογραφικό λάθος. Δηλαδή, είναι 1.156.000. Και όσον αφορά τα 10 λεπτά εκεί δεν έχει γίνει λάθος.
Ευχαριστώ, κύριε Υπουργέ. Κυρία Μεγαλοοικονόμου, έχετε τον λόγο.
Ευχαριστώ, κύριε Πρόεδρε. Κατ' αρχάς, να δηλώσω εκ μέρους της Ένωσης Κεντρώων τη συμπαράστασή μας στον δοκιμαζόμενο λαό της Μυτιλήνης για το πλήγμα του εγκέλαδου. Ας ελπίσουμε ότι δεν θα υπάρξουν θύματα και μεγάλες υλικές ζημιές και ότι το κράτος θα προσπαθήσει άμεσα για την αποκατάστασή τους. Δεν πρέπει να ξεχνάμε ότι είναι και τουριστική περίοδος και θα πρέπει να υπάρξει άμεση αποκατάσταση, για να μπορέσουν και αυτοί οι άνθρωποι να δουλέψουν. Ας ελπίσουμε ότι όλα θα πάνε καλά. Ως προς το σκάνδαλο που αφορά τις Σταθερές Συγκοινωνίες είναι άλλη μια πληγή για τη χώρα μας. Το πόρισμα της Γενικής Επιθεωρήτριας Δημόσιας Διοίκησης είναι καταπέλτης. Ουσιαστικά κάνει λόγο για μια αδικαιολόγητη «τρύπα», μεγαλύτερη του 1 εκατομμυρίου ευρώ μόνο για το έτος 2015. Επίσης, σύμφωνα με το πόρισμα των ορκωτών ελεγκτών, οι οποίοι είχαν αναλάβει τον έλεγχο για το διάστημα 2011-2015, βρέθηκε διαφορά στα έσοδα ύψους 3,7 εκατομμυρίων ευρώ. Αντιθέτως, διαβάζουμε ότι το πόρισμα του εσωτερικού ελέγχου της ΣΤΑΣΥ έκανε λόγο για διαφορά μόλις 16.981 ευρώ, μόνο από τα εισιτήρια όμως. Και κάπου εδώ ξεκινά ο επικοινωνιακός πόλεμος ανάμεσα στη Νέα Δημοκρατία και τη συγκυβέρνηση ΣΥΡΙΖΑ - ΑΝΕΛ, καθώς η μεν σημερινή Αξιωματική Αντιπολίτευση προφανώς αμφισβητεί το τεράστιο ποσό, που ανακάλυψε η Γενική Επιθεωρήτρια Δημόσιας Διοίκησης, ότι έχει υπεξαιρεθεί, ενώ από την άλλη πλευρά, η Κυβέρνηση επιχειρεί να αποδώσει όλη αυτή την αμαρτωλή ιστορία στην περίοδο διακυβέρνησης της Νέας Δημοκρατίας. Όμως, ξέρετε ποιο είναι το πραγματικό συμπέρασμα; Ότι για άλλη μια φορά βλέπουμε πως μάλλον υπήρξε άλλη μια υπηρεσία, που παρέμενε ανεξέλεγκτη, και άλλη μια περίπτωση οικονομικού σκανδάλου. Το μόνο σίγουρο είναι ότι επιβαρύνει ακόμη περισσότερο το ελληνικό δημόσιο και τη συνολική οικονομική κατάσταση και την εικόνα της χώρας. Ο ελληνικός λαός, κύριοι της Κυβέρνησης και της Αντιπολίτευσης, δεν ενδιαφέρεται ούτε για τις μεταξύ σας έριδες ούτε για τις παλαιοκομματικού τύπου λογικές. Ενδιαφέρεται αποκλειστικά και μόνο για πραγματική αλλαγή νοοτροπίας και για μηδενική ανοχή σε τέτοια φαινόμενα. Δεν γνωρίζω, φυσικά, πού θα καταλήξει η έρευνα της ελληνικής δικαιοσύνης, που είναι σε εξέλιξη, το έργο της οποίας είναι ανεξάρτητο και το αναμένουμε με ιδιαίτερο ενδιαφέρον. Όμως, σε κάθε περίπτωση, τα όποια εξαφανισμένα έσοδα για τη ΣΤΑΣΥ είμαι σίγουρη ότι, αργά ή γρήγορα, θα αποσαφηνιστούν και θα βγουν στην επιφάνεια. Εγώ από την πλευρά μου, θα ήθελα να επισημάνω μόνο ένα πολύ ανησυχητικό θέμα. Σε πρόσφατη συνέντευξη η Γενική Επιθεωρήτρια Δημόσιας Διοίκησης κ. Μαρία Παπασπύρου, ανέφερε επί λέξη: «Μόλις οι επιθεωρητές μας πήγαν να ερευνήσουν, ορισμένοι υπάλληλοι, από αυτούς που πλέον διώκονται, κατέστρεψαν τα στοιχεία, που υπήρχαν σε όλους τους σταθμούς. Στους τρεις μόνο σταθμούς πρόφτασαν οι επιθεωρητές και τα πήραν, αλλά στους υπόλοιπους τα στοιχεία καταστράφηκαν. Δόθηκε εντολή στους εκδότες να καταστρέψουν όλα τα στοιχεία». Καταθέτω για τα Πρακτικά την προαναφερθείσα συνέντευξη. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εάν ισχύουν όλες αυτές οι σοβαρές καταγγελίες, τότε πιθανώς μιλάμε για μια συγκροτημένη εγκληματική οργάνωση, που μεθοδικά καλύπτει τα ίχνη της. Αυτού του είδους τα φαινόμενα δεν γίνονται πια ανεκτά. Ως Ένωση Κεντρώων, είμαστε πάντα απέναντι σε τέτοιες λογικές και σε κάθε προσπάθεια εξαπάτησης του ελληνικού λαού, που καθημερινά παλεύει κυριολεκτικά, για την επιβίωσή του και του οφείλουμε να κινούμεθα με απόλυτη διαφάνεια. Σας ευχαριστώ.
Ευχαριστώ, κυρία συνάδελφε. Ο συνάδελφος κ. Γεώργιος Μαυρωτάς από το Ποτάμι έχει τον λόγο.
Ευχαριστώ, κύριε Πρόεδρε. Θα ήθελα κι εγώ να ξεκινήσω, εκφράζοντας τη συμπαράστασή μας στα θύματα, στους πληγέντες από τον σεισμό στο βορειοανατολικό Αιγαίο, που έπληξε κυρίως τη Λέσβο, αλλά και τη Χίο. Να πούμε ότι σε αυτά τα θέματα δεν χωράνε μικροκομματικοί διαγκωνισμοί. Πρέπει να πούμε ότι γενικά, η κρατική μηχανή ήταν αρκετά αποτελεσματική στην αντίδρασή της και ευχόμαστε να μην υπάρχουν περαιτέρω θύματα ή άλλες συνέπειες. Επίσης, να ευχηθούμε και καλή επιτυχία στα παιδιά που δίνουν πανελλαδικές και κάπως θα αναστατώθηκαν με αυτό το συμβάν. Πάμε στη συγκεκριμένη ερώτηση. Είναι πολύ σύντομος ο χρόνος. Δεν θα αναφερθώ σε αυτά που ανέφεραν και ο ερωτών και ο Υπουργός. Απλώς, θα πω ότι γενικά το βασικό λόγο έχουν οι αριθμοί στη συγκεκριμένη περίπτωση, οι οποίοι είναι και πολύ ξεροκέφαλοι και δεν ενδίδουν στον λαϊκισμό. Η ΣΤΑΣΥ το 2014 είχε πωλήσεις 129,7 εκατομμύρια ευρώ και το 2015, 103,8 εκατομμύρια ευρώ, δηλαδή 26 εκατομμύρια ευρώ λιγότερα. Περίπου αντίστοιχα αυξήθηκαν και οι ζημιές. Από 2,7 εκατομμύρια ευρώ το 2014 σε 32 εκατομμύρια ευρώ το 2015. Πού οφείλεται αυτό; Όχι πάντως στα σκάνδαλα, όπως ήθελε να παρουσιάσει ο κύριος Υπουργός, ο οποίος είπε στη Βουλή, στην επίκαιρη ερώτηση του κ. Χατζηδάκη, στις 16 Ιουνίου του 2016- πριν ένα χρόνο - ότι το μέγεθος του σκανδάλου που διερευνά η Γενική Επιθεωρήτρια Δημόσιας Διοίκησης και το οποίο έχει σημαντικές επιπτώσεις στα έσοδα του ομίλου, άλλες εκτιμήσεις λένε ότι είναι πάνω από 20 εκατομμύρια ευρώ και άλλες πάνω από 30 εκατομμύρια ευρώ. Προφανώς, το είπε αυτό, για να καλύψει τη μεγάλη διαφορά, που υπήρχε στα έσοδα με κάποια μεγάλα λόγια. Τα σκάνδαλα, ασφαλώς πρέπει να διερευνηθούν. Και πρέπει να τιμωρηθούν όλοι όσοι αποδειχθεί ότι υπεξαίρεσαν ή ακόμη όσοι δεν έκαναν καλά τη δουλειά τους και τους ελέγχους που όφειλαν. Όμως, η Γενική Επιθεωρήτρια Δημόσιας Διοίκησης, η κ. Παπασπύρου, στο πόρισμά της μιλάει για απώλεια εσόδων ύψους 1,156 εκατομμυρίων ευρώ. Με τον κ. Δανέλλη κάναμε αντίστοιχη ερώτηση στις 31 Μαρτίου του 2017. Αυτά για την KΡMG αναφέρθηκαν από τον συνάδελφο από τη Νέα Δημοκρατία. Οπότε, πού είναι αυτά τα 20 έως 30 εκατομμύρια ευρώ, που επικαλείστε, κύριε Υπουργέ; Όταν μπορούν να ποσοτικοποιηθούν κάποια επιχειρήματα, τότε είτε υπερισχύουν είτε καταρρέουν. Και στη δική σας περίπτωση μάλλον καταρρέουν. Αλλού είναι αυτή η τρύπα των 20 έως 30 εκατομμυρίων ευρώ. Η τρύπα είναι στο ότι εμπεδώσατε ένα κλίμα «Δεν πληρώνω» στο επιβατικό κοινό είτε με χαλάρωση των ελέγχων είτε με την ανοχή και με την ατιμωρησία όσων βανδάλιζαν και κατέστρεφαν ακυρωτικά μηχανήματα. Η νοοτροπία που εμπεδώθηκε είναι ότι μόνο οι ανόητοι πληρώνουν, γιατί όποιος θέλει μπορεί και να μην πληρώνει. Αν πλήρωναν, όμως, όλοι, θα μπορούσε και η τιμή του εισιτηρίου να πέσει, έτσι ώστε να ισοσκελίζονται τα έξοδα, που είναι περίπου σταθερά. Τελικά, όσοι πλήρωναν, κατάντησαν να είναι πολύ λιγότεροι. Και είναι φυσικό αυτό, όταν κλείνετε το μάτι στους απρόθυμους να συμβάλουν. Εξ αυτού είναι και η μεγάλη πτώση των 25 εκατομμυρίων περίπου στα έσοδα. Δεν είναι, άλλωστε, η πρώτη φορά που γίνεται αυτό. Το είδαμε και στα διόδια των αυτοκινητόδρομων. Και με τη ΔΕΗ είχαμε περίπου τα ίδια φαινόμενα. Με το άλλοθι «να βοηθήσουμε τους αναξιοπαθούντες», γενικεύετε μια κατάσταση και δημιουργείτε στρατηγικούς κακοπληρωτές και στρατηγικούς τζαμπατζήδες, γιατί ακριβώς, πρώτον, δεν υπάρχουν ελεγκτικοί μηχανισμοί, δεύτερον, δεν υπάρχει βούληση να τους ενεργοποιήσετε και τρίτον, αυτοί οι ελεγκτικοί μηχανισμοί ενίοτε στοχοποιούνται. Με αφορμή, μάλιστα, το συγκεκριμένο, θα ήθελα να σας ρωτήσω σε ποια φάση βρισκόμαστε, σε σχέση με το ηλεκτρονικό εισιτήριο, που προχωράει με μεγάλες καθυστερήσεις. Μπήκε τον Φεβρουάριο. Θα ήταν σε πλήρη ανάπτυξη τον Απρίλιο. Τώρα, πηγαίνουμε για τον Αύγουστο. Τα διαφυγόντα κέρδη αυτούς τους τέσσερις μήνες θα είναι αρκετά μεγάλα. Επίσης, ποιο είναι το σχέδιο της Κυβέρνησης και τι προτίθεται να κάνει για τις ζημιές στα διάφορα μηχανήματα, όπως αυτές που έγιναν χθες στον Κεραμικό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν έχω άλλο χρόνο. Σε μισό λεπτό κλείνω, κύριε Πρόεδρε. Γενικά, να πούμε ότι οι υπηρεσίες της ΣΤΑΣΥ είναι πολύτιμες για τους πολίτες της πόλης. Πρέπει να τις προσέξουμε ως κόρη οφθαλμού. Σε καμμία περίπτωση, δεν πρέπει να τις αφήσουμε να εκφυλιστούν. Μην καλλιεργούμε, λοιπόν, τη νοοτροπία ότι στις δημόσιες συγκοινωνίες όποιος θέλει πληρώνει, γιατί σε λίγο απλά δεν θα έχουμε δημόσιες συγκοινωνίες. Και αυτό θα πλήξει πιο πολύ τους αδύναμους. Ο δείκτης ποιότητας των δημόσιων συγκοινωνιών είναι δείκτης πολιτισμού, ποιότητας και ανάπτυξης για μια πόλη, για μια χώρα. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο κ. Απόστολος Καραναστάσης από τον ΣΥΡΙΖΑ.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα θέλαμε να εκφράσουμε κι εμείς τη συμπαράστασή μας στους κάτοικους της Λέσβου και της Χίου, στους πληγέντες από τον σεισμό. Ας ελπίσουμε ότι δεν θα υπάρχουν προβλήματα στην καθημερινή τους λειτουργία. Η σημερινή συζήτηση ξαναφέρνει στο προσκήνιο το σοβαρό θέμα των πολύπαθων αστικών συγκοινωνιών της Αθήνας. Νομίζω, όμως, ότι με την ευκαιρία αυτή, η συζήτηση αφορά και τη Θεσσαλονίκη. Πραγματικά, δεν μπορώ να κατανοήσω την επερώτηση της Νέας Δημοκρατίας για το θέμα αυτό. Οποιονδήποτε πολίτη της Αθήνας και να ρωτούσε κανείς πριν δυο, τρία, πέντε χρόνια, προ κρίσης, ακόμη και για τον βαθμό ανταπόκρισης των αστικών συγκοινωνιών στις απαιτήσεις τους, θα έπαιρνε πάντα την ίδια απάντηση: Αρνητική, μηδαμινή, παρά τις τεράστιες προσπάθειες, τις οποίες κάνουν όλοι οι εργαζόμενοι στα μέσα μαζικής μεταφοράς. Είδαμε πολίτες να απέχουν - όσο, τουλάχιστον, μπορούσαν - από τη χρήση των μέσων μαζικής μεταφοράς, με συνέπεια να έχουμε ακόμη και μέσα μαζικής μεταφοράς, που είναι οικονομικά προβληματικά, χωρίς να μπορούν να υποστηρίξουν κοινωνικές πολιτικές, όπως η ευνοϊκή οικονομική αντιμετώπιση ευπαθών ομάδων πληθυσμού και να κάνουν υπερβολική χρήση των ιδιωτικών αυτοκινήτων, με συνέπεια, τόσο την επιδείνωση των προβλημάτων της κυκλοφορίας κυρίως στο κέντρο, όσο και την περιβαλλοντική επιβάρυνση. Δυστυχώς, κυρίες και κύριοι συνάδελφοι, αυτό ήταν η κορυφή του παγόβουνου. Αυτά που εμείς βλέπαμε, όπως όλος ο κόσμος. Τα δύο, όμως, τελευταία σε χρόνια, από αυτή τη θέση ευθύνης, που μας εμπιστεύτηκε ο λαός για τη λειτουργία του κράτους, μπορέσαμε να δούμε και το βυθισμένο μέρος του παγόβουνου. Διαπιστώσαμε ότι κληρονομήσαμε ένα σύστημα δημόσιων αστικών συγκοινωνιών γεμάτο παθογένειες και ελλείματα που ξεπερνούσαν τα 9 εκατομμύρια έως 100 εκατομμύρια ευρώ. Κληρονομήσαμε ένα σύστημα δημοσίων αστικών συγκοινωνιών που βάδιζε ολοταχώς στον κατήφορο της απαξίωσης με ευθύνη των προηγούμενων κυβερνήσεων και διοικήσεων. Οι προηγούμενες διοικήσεις δεν είχαν κάνει καμμία πρόβλεψη για αντικατάσταση του γερασμένου στόλου των λεωφορείων, όταν οι πάντες γνώριζαν ότι μετά το 2019 δεν θα μπορούν να κυκλοφορούν ούτε τα μισά τόσο λόγω παλαιότητας, όσο και λόγω περιβαλλοντικών περιορισμών. Καινούριο λεωφορείο έχει να δρομολογηθεί στην Αθήνα εδώ και δέκα χρόνια σχεδόν. Προσλήψεις προσωπικού δεν έχουν γίνει εδώ και χρόνια, με αποτέλεσμα να λείπουν σήμερα εκατοντάδες οδηγοί και τεχνικοί από την ΟΣΥ και τη ΣΤΑΣΥ, πράγμα που δημιουργεί προβλήματα στην εκτέλεση των δρομολογίων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αντίθετα, παραλάβαμε ένα σχέδιο ουσιαστικής αποδιοργάνωσης των αστικών συγκοινωνιών, που προέβλεπε, όταν αναλάβαμε την Κυβέρνηση, την ενοικίαση εργαζομένων, θα τα θυμάστε αυτά, τους κεφαλοκυνηγούς, τις υποχρεωτικές μετακινήσεις εργαζομένων και την ουσιαστική ιδιωτικοποίησή τους. Αυτά και πολλά άλλα μπορεί να πει κανείς για την κατάσταση, την οποία παραλάβαμε στις αστικές συγκοινωνίες. Και επειδή, κύριε Πρόεδρε, όταν υπάρχει κακή διοίκηση, υπάρχει και οικονομική κακοδιαχείριση, ας πάμε και σε αυτό το κομμάτι, που το ανέφερε ο κ. Σπίρτζης. Ήδη από το τέλος του 2012 η προηγούμενη διοίκηση της ΣΤΑΣΥ είχε δώσει την εντολή για ελέγχους σε διάφορους σταθμούς του μετρό και σε άλλα μέσα μαζικής μεταφοράς. Είναι γνωστά τα πορίσματα. Δεν θα τα αναφέρω αυτά. Θέλω να σταθώ στην προσπάθεια την οποία κάνουμε, που αντικατοπτρίζει την άποψή μας και το όραμά μας για τις αστικές συγκοινωνίες. Αναλάβαμε δράσεις εξοικονόμησης ύψους 8,5 εκατομμυρίων ευρώ, που αφορούν κόστος προμηθειών μέσω ηλεκτρονικών διαγωνισμών, κόστος συμβάσεων παροχής υπηρεσίας μέσω ανάπτυξης συνεργασίας με άλλους δημόσιους φορείς, όπως η Ελληνική Αστυνομία για τη φύλαξη των σταθμών. Ενεργούμε έτσι, ώστε ΟΑΣΑ, ΣΤΑΣΥ και ΟΣΥ να έχουν κοινή έδρα, κοινές υπηρεσίες, κοινό λογιστήριο, κοινές προσπάθειες, προμήθειες και να μπορούν να επιτυγχάνουν οικονομίες κλίμακας, που θα μπορέσουν να βοηθήσουν στη βιωσιμότητα και στην ανάπτυξη των μέσων μαζικής μεταφοράς. Το χάρτινο εισιτήριο αντικαθίσταται σταδιακά από την έξυπνη κάρτα. Βρισκόμαστε σε αναζήτηση χρηματοδοτικών εργαλείων από την Ευρωπαϊκή Ένωση, προκειμένου να ανανεωθεί ο γερασμένος στόλος οχημάτων και σχεδιάζουμε την αναδιάρθρωση του συγκοινωνιακού χάρτη της Αθήνας. Η τηλεματική, που άρχισε και εφαρμόζεται με επιτυχία από πέρυσι, όπως άλλωστε και το ηλεκτρονικό εισιτήριο, είναι δύο έργα εκσυγχρονισμού και στρατηγικής σημασίας. Τα δύο έργα αυτά ΣΔΙΤ τα παραλάβαμε με πολλά προβλήματα και καταβλήθηκαν επίπονες προσπάθειες, για να ξεμπλοκαριστούν και να επιταχυνθεί η υλοποίησή τους. Κλείνοντας, κυρίες και κύριοι συνάδελφοι, δεν μπορώ να μην θυμηθώ τις κραυγές της Αντιπολίτευσης, όταν αντικαταστήσαμε την εν πολλές αμαρτίες περιπεσούσα προηγούμενη διοίκηση της ΣΤΑΣΥ. Στην επιτροπή που εξετάζαμε τους προτεινόμενους για τον ΟΑΣΑ, τη ΣΤΑΣΥ και την ΟΣΥ, τότε και νυν Βουλευτής και πρώην Υπουργός της Νέας Δημοκρατίας, μίλησε στις 16-12-2015 ότι οι εταιρίες αυτές είναι βουτηγμένες στα ελλείμματα. Είπαν περίπου ότι ήρθε ο κακός ΣΥΡΙΖΑ να ξεθεμελιώσει τις συγκοινωνίες και να εγκαταστήσει κομματικό κράτος, γιατί αντικαταστήσαμε τον κ. Παπαθανάση, που εδώ που τα λέμε δεν έμεινε και άνεργος, έγινε Γενικός Διευθυντής της Νέας Δημοκρατίας. Κυρίες και κύριοι συνάδελφοι, αν ήταν κάποιο στέλεχος του ΣΥΡΙΖΑ σε κάποια περιοχή της χώρας, ο οποίος είχε κάνει κάποια τέτοια ενέργεια, μπορείτε να φανταστείτε αυτή τη στιγμή τι θα γινόταν σε όλη τη χώρα.
Κύριε συνάδελφε, ολοκληρώστε.
Μας ειρωνεύτηκαν ως κουβαρντάδες, επειδή το καλοκαίρι του 2015 με τα capital controls δώσαμε για δεκαπέντε, είκοσι μέρες δωρεάν μετακινήσεις στους πολίτες της Αθήνας. Αυτό κόστισε 10 εκατομμύρια, που στο κάτω - κάτω της γραφής, δεν τα έβαλε κανείς στην τσέπη του ούτε έγινε κάποια προμήθεια σε μεγαλύτερη τιμή.
Ευχαριστούμε, κύριε συνάδελφε.
Μισό λεπτό, και κλείνω, κύριε Πρόεδρε. Τι να περιμένει κανείς από αυτούς που μας επέκριναν, γιατί επιτρέψαμε να μετακινούνται ελεύθερα οι άνεργοι, που πλήρωσαν ακριβότερα από όλους μια κρίση, που δεν δημιούργησαν, αλλά που τους την επέβαλαν εκείνοι που τώρα τους στοχοποιούν. Εμείς ήρθαμε για να υπηρετήσουμε τη χώρα με ανιδιοτέλεια, βάζοντας το όραμά μας στην υπηρεσία του λαού. Σας ευχαριστώ πάρα πολύ.
Κύριε Πρόεδρε, μπορώ να έχω τον λόγο για μισό λεπτό;
Βεβαίως, κύριε Κατσώτη.
Εκτός από τα μεγάλα προβλήματα, κύριε Υπουργέ, των εργαζομένων, της έλλειψης προσωπικού υποδομών κ.λπ., πρέπει να σας ενημερώσω ότι ο ΗΣΑΠ έχει παραχωρήσει το έργο καθαριότητας σε εργολάβο, που ενώ τον πληρώνει κανονικά, αυτός δεν πληρώνει τις εργαζόμενες. Είναι μια καταγγελία που την κάνουμε και εδώ επίσημα.
Η ΣΤΑΣΥ.
Είναι από τη ΣΤΑΣΥ, αλλά είναι εργαζόμενες στον ΗΣΑΠ. Θεωρούμε ότι αυτός πρέπει να φύγει, να εκπέσει της συμφωνίας, του διαγωνισμού και οι εργαζόμενες να πληρωθούν άμεσα. Νομίζω ότι πρέπει να το φροντίσετε, κύριε Υπουργέ, όσο το δυνατόν πιο γρήγορα.
Ευχαριστώ, κύριε Κατσώτη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τέσσερις εκπαιδευτικοί συνοδοί από το 11ο Δημοτικό Σχολείο Αλεξανδρούπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Διοικητικής Ανασυγκρότησης, Εξωτερικών και Οικονομικών κατέθεσαν σήμερα, 12-6-2017 σχέδιο νόμου: «Κύρωση του Μνημονίου Συνεργασίας σχετικά με την Εθνική Γαλλόφωνη Πρωτοβουλία (2015-2018) στο πλαίσιο του προγράμματος: «Η γαλλική γλώσσα στις διεθνείς σχέσεις»». Παραπέμπεται στην αρμόδια Διαρκή Επιτροπή. Τον λόγο έχει ο επερωτών Βουλευτής της Νέας Δημοκρατίας κ Κωνσταντίνος Καραμανλής. Παρακαλώ, κύριε συνάδελφε, έχετε τον λόγο για πέντε λεπτά.
Ευχαριστώ, κύριε Πρόεδρε. Άκουσα με πολύ μεγάλη προσοχή και τους Κοινοβουλευτικούς Εκπροσώπους, αλλά ιδιαίτερα τον Υπουργό, τον κ. Σπίρτζη. Κύριε Υπουργέ, εδώ δεν ερχόμαστε σε μια αντιπαράθεση. Εδώ λέμε κάτι ξεκάθαρο. Θα αφήσουμε τη δικαιοσύνη να κάνει τη δουλειά της; Διότι έχουμε διαφορετικά πορίσματα. Εσείς μπορεί να ισχυρίζεστε ότι ο εσωτερικός έλεγχος που έγινε από τη ΣΤΑΣΥ, δεν σας ικανοποιεί. Αυτό, όμως, είτε μας αρέσει είτε όχι, γίνεται σε όλες τις ΔΕΚΟ και γίνεται και στις χώρες της Ευρωπαϊκής Ένωσης. Οπότε μην απαξιώνουμε τους ελέγχους, γιατί σήμερα έχουμε πολλά διαφορετικά νούμερα. Τελικά, θα ήθελα να ρωτήσω κάτι πολύ απλό: Οι ζημιές για το 2015 και για το 2016 και 2017, οι μεγάλες ζημιές που υπάρχουν στις αστικές συγκοινωνίες, είναι φαντασίωσή μας, κύριε Υπουργέ;
Ναι, είναι φαντασίωσή σας.
Δεν είναι φαντασίωσή μας, διότι σας το έχω καταθέσει στα Πρακτικά και το παραδεχθήκατε στις 16 Ιουνίου. Δηλαδή, εδώ πρέπει να συμφωνήσουμε για τα βασικά και να μιλάμε την ίδια γλώσσα. Τελικά, δεν πήραμε απάντηση. Εσείς είχατε πει το 2016 ότι η ζημιά από τα εισιτήρια είναι 20 εκατομμύρια με 30 εκατομμύρια. Τι είναι τα εκατομμύρια; Μαρουλόφυλλα είναι; Τελικά, ποια είναι η ζημιά; Θα το αποφασίσει το Κοινοβούλιο; Όχι. Θα το αποφασίσει η ελληνική δικαιοσύνη. Και δεν μπορώ να καταλάβω γιατί εδώ πέρα πρέπει να συγκρουστούμε, ενώ πρέπει να αφήσουμε τη δικαιοσύνη να κάνει τη δουλειά της. Και όποιος, κύριε Σπίρτζη, έβαλε το χέρι του στο μέλι, εννοείται ότι η Νέα Δημοκρατία θα τον καταδικάσει και να είστε σίγουρος γι' αυτό. Όμως εάν δεν το έχει βάλει και δικαιωθεί, θα ήθελα κι εσείς να δεσμευθείτε σ' αυτήν την Αίθουσα ότι αν αυτός ο άνθρωπος τον οποίον έχουμε διώξει ή αν οποιοσδήποτε άνθρωπος από τους δώδεκα κατηγορουμένους αθωωθεί, θα αποδεχθούμε το τεκμήριο της αθωότητας. Οι διώξεις ασκήθηκαν. Αυτό είναι μια πραγματικότητα. Να περιμένουμε, λοιπόν, τις τελικές αποφάσεις; Μιλάμε για απώλεια εσόδων, κύριοι Βουλευτές: «KPMG» 291 εκατομμύρια για την περίοδο 2014-2015, εσωτερικός έλεγχος 16.000, η Γενική Επιθεωρήτρια 1.150.000. Να σας πω ποιες ήταν οι απώλειες εσόδων από την αύξηση του ΦΠΑ; Ήταν 10 εκατομμύρια ευρώ. Να σας πω ποια ήταν η απώλεια εσόδων από τη δωρεάν μετακίνηση Ιουλίου; Αγαπητέ κύριε Κοινοβουλευτικέ Εκπρόσωπε, δεν μετακινούνταν τότε μόνο οι άνεργοι. Μετακινούνταν οι πάντες. Οι τουρίστες από το «Ελευθέριος Βενιζέλος» στην Αθήνα ερχόντουσαν τζάμπα. Ξέρετε τι στοίχισε αυτό; Αυτό στοίχισε 9,5 εκατομμύρια .
Καλό είναι αυτό. Με τα πόδια θα ερχόντουσαν;
Καλό είναι αυτό; Το πληρώνει ο ελληνικός λαός, όμως, σήμερα αυτό, διότι όταν έχετε αυτές τις τεράστιες απώλειες εσόδων, θα έλθει ο κρατικός προϋπολογισμός να το καλύψει αυτό το πράγμα. Και, τελικά, αυτό είναι μια πραγματικότητα και δεν πρέπει έτσι ελαφρά τη καρδία να λέμε: Και τι έγινε, λοιπόν, για 19-20 εκατομμύρια; «Καλό είναι αυτό», λέει ο κ. Ξυδάκης, που μετακινήθηκαν οι τουρίστες δωρεάν. Επιτρέψτε μου να διαφωνήσω μ' αυτήν την τοποθέτησή σας. Κλείνοντας, θα ήθελα να μιλήσουμε και να πούμε δυο πράγματα, αφού έχω λίγο χρόνο, για τον ΟΑΣΘ. Και εδώ, κύριε Υπουργέ, ειλικρινά σας μιλάω ότι δεν έχω καμμία διάθεση να έλθω σε πολιτική αντιπαράθεση. Θέλω, όμως, ειλικρινά να κάνω μια ερώτηση: Υπάρχει ο κανονισμός 1370/2007. Ξέρετε ότι σύμφωνα μ' αυτόν εξαιρείται - είναι μια συγκεκριμένη κουβέντα αυτή - η Αθήνα, οι αστικές συγκοινωνίες των Αθηνών. Εσείς έρχεστε και λέτε ότι θα κάνετε δύο δημόσιους φορείς. Εμείς διαφωνούμε με αυτό. Εν πάση περιπτώσει, το 2019 ανοίγουν οι διαγωνιστικές διαδικασίες. Το Υπουργείο σας επί δύο χρόνια, από ό,τι γνωρίζω, δεν έχει κάνει τίποτα γι' αυτό. Ερώτηση: Θα πάρετε παράταση; Τι θα γίνει στον ΟΑΣΘ; Όταν το 2019 θα ανοίξει η διαδικασία και θα μπορούν να συμμετέχουν και άλλοι, αυτοί οι δύο δημόσιοι οργανισμοί τι θα γίνουν, κύριε Υπουργέ; Αυτά είναι ζητήματα τα οποία πρέπει να συζητήσουμε επιτέλους με μία σοβαρότητα και όχι με μία διάθεση πολιτικού ξεκατινιάσματος. Διότι το κράτος σε μία ευνομούμενη πολιτεία έχει συνέχεια. Και μπορεί εσείς να μην είστε Υπουργός, να είναι κάποιος άλλος Υπουργός, να είναι μία άλλη κυβέρνηση, ακόμα και η δική σας Κυβέρνηση, αλλά θα πρέπει αν ξέρουμε συγκεκριμένα ποιες θα είναι οι συνέπειες αυτής της απόφασής σας. Σας ευχαριστώ πολύ.
Ευχαριστώ, κύριε συνάδελφε.
Κύριε Πρόεδρε, μπορώ να έχω τον λόγο για ένα λεπτό;
Βεβαίως. Έχετε τον λόγο για ένα λεπτό, κύριε συνάδελφε.
Ευχαριστώ, κύριε Πρόεδρε. Ήθελα να ζητήσω από τον κ. Καραμανλή να διευκρινίσει και να τοποθετηθεί ρητώς και σαφώς, εάν φρονεί ο ίδιος ότι αυτός ο εσωτερικός έλεγχος στη ΣΤΑΣΥ, ο οποίος καταγγέλλεται ως διάτρητος, κατά τη γνώμη του υπερακοντίζει τον θεσμικό ρόλο του Γενικού Επιθεωρητή Δημόσιας Διοίκησης.
Είπα εγώ κάτι τέτοιο; Δεν θα κάνουμε διάλογο τώρα γι' αυτό.
Κύριε Αϊβατίδη, είμαστε εκτός Κανονισμού τώρα. Κύριε Καραμανλή, μην απαντήσετε ή απαντήστε έξω στον συνάδελφο, για να μην παραβιάσουμε τον Κανονισμό. Κύριε Υπουργέ, έχετε τον λόγο.
Σας ευχαριστώ πολύ, κύριε Πρόεδρε. Από την πρωτομιλία των Βουλευτών της Νέας Δημοκρατίας μέχρι και τη δευτερομιλία έχουμε βήματα προόδου. Για παράδειγμα, παραδέχθηκαν ότι έχουν ασκηθεί διώξεις. Σας παρακαλώ να ενημερώσετε και τα μέσα μαζικής ενημέρωσης που σας στηρίζουν για να το δημοσιεύσουν. Σας παρακαλώ ειλικρινά, γιατί εδώ έχω μία σειρά δημοσιευμάτων από μέσα που βρίσκονται εκεί κοντά στη γειτονιά σας, στην Πειραιώς, που ούτε αυτό δεν δημοσιεύουν. Θα καταθέσω τα σχετικά έγγραφα στα Πρακτικά. Επίσης, θα καταθέσω στα Πρακτικά έγγραφα για τον ρόλο του Γενικού Επιθεωρητή, του Εσωτερικού Ελεγκτή και του νόμου που έχει ψηφιστεί επί Νέας Δημοκρατίας, για να τα διαβάσετε. Θα πείτε και αλήθεια σαν Νέα Δημοκρατία σιγά σιγά. Έχετε πολλά χρόνια στη διάθεσή σας στην Αντιπολίτευση. Θα αναγνωρίσετε τα λάθη σας και θα κάνετε την αυτοκριτική σας. Αγαπητοί συνάδελφοι, μας λέτε ότι κάνουμε αντιπολίτευση στην αντιπολίτευση και ότι δεν φταίει πάντα οι αντιπολίτευση. Αξιότιμε συνάδελφε της Δημοκρατικής Συμπαράταξης, φίλε Θανάση, εσείς τις στηρίζατε αυτές τις κυβερνήσεις που συζητάμε τώρα για τις διοικήσεις τους ως χώρος. Ακούστε, λοιπόν, για την κατάσταση που βρήκαμε. Έχω εδώ φωτογραφίες από τις αποθήκες του ΟΑΣΑ, που θα τις καταθέσουμε. Αυτή ήταν η εικόνα. Εδώ είναι οι ταινίες που επιστέφονταν μαζί με μελανοταινίες, εδώ είναι τα επιστρεφόμενα εισιτήρια, εδώ είναι οι κούτες, που όταν τις άνοιξαν οι Επιθεωρητές βρήκαν άλλο αριθμό εισιτηρίων που επιστρέφονταν, εδώ βρήκαν διάφορα άλλα αντικείμενα που ζυγίζονταν σαν επιστρεφόμενα εισιτήρια, εδώ είναι τα γνωστά ρολά. Πάρτε όλες αυτές τις φωτογραφίες να χαίρεστε τη διακυβέρνηση της χώρας και τον δήθεν λαϊκισμό που μας καταγγέλλετε. Εάν είναι αυτός λαϊκισμός, είμαστε λαϊκιστές και ευχαριστούμε για τις καταγγελίες. Αυτή είναι, λοιπόν, η εικόνα που παραλάβαμε. Τα έχουμε ξαναδείξει αυτά στο ελληνικό Κοινοβούλιο και καλό είναι να τα διαβάσετε, τώρα που τα δίνουμε για τα πορίσματα, για να μην έχετε απολύτως κανένα κενό. Σας δίνουμε και το πόρισμα της «KPMG», που ακούστε τι λέει, γιατί χρησιμοποιείτε και μερικές φράσεις από αυτό. Για το αεροδρόμιο «Ελευθέριος Βενιζέλος» είπατε ότι μετακινούνταν τον Ιούλιο, δήθεν, δωρεάν οι τουρίστες. Εκεί η έκθεση της «KPMG», κύριε Καραμανλή, λέει ότι χρήζει περαιτέρω διερεύνησης. Διότι σε αυτόν τον σταθμό βρέθηκε πλεόνασμα. Δηλαδή, εκεί πούλησαν χίλια εισιτήρια, επέστρεψαν τα διακόσια και δεν έδωσαν στον ΟΑΣΑ τα οκτακόσια, αλλά έδωσαν παραπάνω. Έδωσαν όχι λίγα, αλλά πολλά παραπάνω! Αυτό, λοιπόν, σχετίζεται - πιθανόν, γιατί εμείς δεν είμαστε ούτε διωκτικές αρχές, ούτε αστυνομία, ούτε επιθεωρητές, ούτε δικαιοσύνη - με το κύκλωμα των πλαστών εισιτηρίων που πιάστηκε και πιθανόν να υπάρχει και άλλο. Διότι είναι πολύ δύσκολο να βρεις έναν υπάλληλο να πρέπει να δώσει 800 ευρώ για παράδειγμα και να δίνει 2.000, δεν νομίζετε; Είναι πολύ μεγαλύτερα τα νούμερα. Το λέω σχηματικά. Επίσης, από αυτά που εσείς διαβάσατε, εγώ είχα απαντήσει ότι η εκτίμηση που κάνουμε μπορεί να είναι 20 εκατομμύρια, μπορεί και 30 εκατομμύρια με άλλες εκτιμήσεις. Αυτό είναι μία εκτίμηση. Ξέρετε πότε θα έχουμε την εκτίμηση; Όταν μπει με το καλό - και δεν είναι μακριά, είναι πολύ κοντά, παρά τις αντιδράσεις των κυκλωμάτων εντός και εκτός των αστικών συγκοινωνιών - το ηλεκτρονικό εισιτήριο. Κύριε Μαυρωτά, υπάρχει μια καθυστέρηση, γιατί θέλουμε να υπηρετήσουμε ακριβώς τους όρους που έχει βάλει η Ανεξάρτητη Αρχή Προσωπικών Δεδομένων, να μην υπάρχει η παραμικρή αμφιβολία στους πολίτες ότι μπορεί κάποιος να παρακολουθήσει πού πάνε. Είναι μια συνταγματική αρχή. Πρέπει να το διασφαλίσουμε αυτό. Πρέπει να είναι πεπεισμένοι όλοι - και εμείς και οι πολίτες και όλος ο κόσμος - ότι δεν μπορεί να παρακολουθήσει κάποιος από το ηλεκτρονικό εισιτήριο την κάρτα, πού μετακινείται ο Σπίρτζης, πού πάει και με ποιον. Φαντάζομαι ότι αυτό το αποδέχεστε όλοι. Άλλωστε ανεξάρτητη αρχή είναι. Μπαίνουν μερικά θέματα με τα νούμερα. Για να δούμε τα νούμερα, για να κάνετε και εσείς τις εκτιμήσεις σας, 1,156 εκατομμύρια ευρώ είναι τα ελλείμματα για το 2015 μόνο αυτό που βρήκε ο έλεγχος της Γενικής Επιθεωρήτριας Δημόσιας Διοίκησης. Είχε στοιχεία σε τρεις σταθμούς. Στους άλλους τα κατέστρεψαν. Δεν ξέρω αν το καταλαβαίνετε αυτό. Στους άλλους εφτά πάνε, αντίο, τα κατέστρεψαν τα στοιχεία!
Η Νέα Δημοκρατία τα κατέστρεψε;
Για να καταλάβετε το «μπάχαλο» που υπήρχε στις αστικές συγκοινωνίες, τα χρήματα από τον έναν σταθμό στον άλλον και μέχρι το κεντρικό ταμείο μετακινούνταν με σάκους. Πήγαινε σάκος με χρήματα από τον έναν σταθμό χωρίς αρίθμηση και χωρίς πιστοποιητικά που ήταν αριθμημένα, σφραγισμένα. Ένα χαρτί ήταν. Μπορείτε να το αλλάξει μετά ένα κύκλωμα σαν αυτό που βρέθηκε. Πήγαινε στον επόμενο σταθμό, τον επόμενο κ.λπ., κατέληγε στο κεντρικό ταμείο στο Σταθμό Άμυνας, ο οποίος όλος τυχαίως δεν είχε σύστημα τηλεόρασης. Το κεντρικό ταμείο δεν είχε κλειστό κύκλωμα παρακολούθησης! Σας δώσαμε και τις δύο εκθέσεις του 2012 και του 2014 που εντόπιζαν αυτά τα θέματα. Έλεγαν πώς τα εισιτήρια επιστρέφονταν ως εισιτήρια και καταστρέφονταν ως κιλά χαρτιού. Για αυτό βρέθηκαν μελανοταινίες μέσα, πέτρες και δεν ξέρω τι άλλο και ζυγίζονταν έτσι. Αυτά ο κ. Παπαθανάσης τα ήξερε. Τη μία έκθεση τουλάχιστον την παρήγγειλε εκείνος να γίνει και του την έδωσαν. Εμείς δεν μιλήσαμε ούτε για το ποιος έβαλε το δάχτυλο στο μέλι ούτε ποιος δεν το έβαλε. Άλλοι θα τα βρουν αυτά. Εμείς λέμε ότι θέλουμε να ελπίζουμε ότι ο κ. Παπαθανάσης δεν έχει κάνει τίποτε από αυτά. Όμως έχετε πολιτική ευθύνη, τι να γίνει; Γενικός Διευθυντής σας είναι. Για όνομα του Θεού! Αν υπήρχε όχι Γενικός Διευθυντής, αλλά μέλος του ΣΥΡΙΖΑ στην Αλεξανδρούπολη που ήταν τα παιδιά, θα γινόταν «ανάσταση» εδώ. Αν πάει να ζητήσει ένα μαρτίνι ο πρώην Υπουργός Πολιτισμού, θα τον βγάλουν έξω, με αυτά που λέγονται. Πάμε παρακάτω. Ο πρώτος δικαστής που γνώρισα είναι ο κ. Παπαγγελόπουλος και τον γνώρισα στην Κυβέρνηση, όταν γίναμε Υπουργοί. Να μου λέγατε ότι έκανα παρέμβαση σε μηχανικό σαν πρώην Πρόεδρος του ΤΕΕ, να το καταλάβω. Έκανα παρέμβαση και στη δικαιοσύνη; Αν το έχω καταφέρει αυτό πραγματικά, κύριε Καραμανλή, τι να σας πω; Δεν αναγνωρίζω τον εαυτό μου, να έχω τέτοιες δεινότητες.
Κύριε Υπουργέ, ολοκληρώστε.
Πώς να ολοκληρώσω, κύριε Πρόεδρε;
Και τι να κάνουμε, κύριε Υπουργέ; Η επερώτηση έχει όρους. Δεν είναι ελεύθερη συζήτηση.
Αγωνιούν για τις απαντήσεις. Μιλήσατε για δύο θέματα. Το ένα είναι για την ασφαλιστική κάλυψη για τα λεωφορεία. Αυτό το θέμα μην το πιάνετε. Σκεφτείτε ότι πληρώνατε τις ασφαλιστικές καλύψεις σε λεωφορεία που δεν κινούνταν και ήταν χαλασμένα. Είπατε και για μία συνεννόηση με τους δήμους της Κεντρικής Μακεδονίας για τον ΟΑΣΘ. Θα δώσω, επομένως, συνδυαστικές απαντήσεις Κύριε Κατσώτη, έχετε απόλυτο δίκιο ότι κάποιες φορές, όταν έχουμε τέτοια φαινόμενα, είναι άλλοθι και πηγαίνουμε σε άλλες πολιτικές και λογικές. Με τη δική μας Κυβέρνηση θα είναι άλλοθι για να πάμε σε δημόσιες αστικές συγκοινωνίες στη Θεσσαλονίκη, γιατί αυτό πρέπει να γίνει. Είναι το δεύτερο μεγάλο μητροπολιτικό αστικό κέντρο της Ελλάδας και το πληρώνουμε πολλαπλάσια απ' ό,τι στην Αθήνα που συμβαίνουν αυτά τα φαινόμενα. Άρα, μη μας λέτε τι πάμε να κάνουμε. Πάμε να κάνουμε αστικές δημόσιες συγκοινωνίες και στην Αθήνα και στη Θεσσαλονίκη, που θα παρέχουν μεγάλο κοινοτικό - ποιοτικό και ποσοτικό - έργο. Όσον αφορά τους ΟΤΑ, τους δημάρχους της Κεντρικής Μακεδονίας, στείλαμε το νομοσχέδιο στο Γενικό Λογιστήριο του Κράτους, για να είμαστε έτοιμοι να το καταθέσουμε, αν χρειαστεί. Όμως, κύριε Καραμανλή, εσείς πού το μάθατε;
Οι ίδιοι οι ΟΤΑ σάς κατηγορούν γι' αυτό.
Όχι, δεν λέω αυτό. Οι ΟΤΑ από πού το έμαθαν; Ο κ. Κυρίζογλου, το μέλος σας, από πού το έμαθε; Θα σας πω από πού το έμαθαν. Το είπε στην ημερίδα της Εγνατίας. Είπε ο Κυρίζογλου «Το πήραμε οι μη κομματικοί μηχανισμοί στο κράτος…» - που δεν τους έχει αξιοποιήσει ποτέ η Νέα Δημοκρατία - «… από την 25η Διεύθυνση του Γενικού Λογιστηρίου του Κράτους». Να τον χαίρεστε τον κ. Κυρίζογλου και όποιον ευσυνείδητο υπάλληλο στην 25η Διεύθυνση του Γενικού Λογιστηρίου του Κράτους δίνει διαβαθμισμένα σχέδια νόμου στον κ. Κυρίζογλου και στα στελέχη της Νέας Δημοκρατίας. Άλλωστε, φαίνεται ποιος έχει αξιοποιήσει το κράτος για το κόμμα του, είτε τον λένε Παπαθανάση, είτε Κυρίζογλου, είτε 25η Διεύθυνση του Γενικού Λογιστηρίου του Κράτους.
Κύριε Υπουργέ, έχετε ολοκληρώσει. Μιλάτε για δέκα λεπτά.
Τι να κάνω; Θα ήθελα να πω…
Το ξέρω, μας καίει. Ενδιαφέροντα πράγματα λέτε, αλλά υπάρχουν όρια στη συζήτηση. Τι να κάνουμε;
Έχετε δίκιο, κύριε Πρόεδρε.
Θα σας κάνουμε και άλλες ερωτήσεις, κύριε Υπουργέ, για να μας απαντήσετε.
Να μου κάνετε όσες ερωτήσεις θέλετε. Τελειώνω, λέγοντας κάτι, για να συνεννοηθούμε. Ούτε σας ακολουθούμε στις παρεμβάσεις στη δικαιοσύνη ούτε πρόκειται να σας ακολουθήσουμε. Εμείς αυτό που κάνουμε είναι να δημιουργούμε εκείνο το ασφαλές κλίμα στους ελεγκτικούς μηχανισμούς και στη δικαιοσύνη, για να αποκαλύπτονται οι αθλιότητες που γίνονταν τόσα χρόνια. Δεν πρόκειται να καλύψουμε κανέναν, είτε από πριν είτε από τώρα. Ευχαριστώ πολύ.
Ευχαριστώ, κύριε Υπουργέ. Κύριε Κεφαλογιάννη, έχετε ζητήσει τον λόγο, για να κάνετε μία παρέμβαση. Μπορείτε να μιλήσετε.
Ευχαριστώ, κύριε Πρόεδρε.
Κύριε Κεφαλογιάννη, αν θέλετε, μπορείτε να πάρετε ένα αντίγραφο. Αν θέλετε και τις φωτογραφίες, να σας τις δώσω ηλεκτρονικά να τις ανεβάσετε στη Νέα Δημοκρατία.
Θα τα πάρω, κύριε Υπουργέ. Θα έχουμε χρόνο. Βεβαίως, θα τις πάρω και τις φωτογραφίες, γιατί όχι; Πάντως, κύριε Υπουργέ, είναι πολύ καλή η δημιουργία των εντυπώσεων, αλλά δεν απαντήσατε πάλι σε μία σειρά ερωτημάτων που τόσο ο εισηγητής μας, ο κ. Καραμανλής, σας έθεσε, όσο και εγώ κατά την πρωτολογία μου. Κύριε Υπουργέ, θεωρώ ότι είστε πολιτικά εκτός στο εξής ζήτημα: Σας είπα προηγουμένως ότι πριν έναν χρόνο, σ' αυτήν την Αίθουσα πετούσατε τα εκατομμύρια στον αέρα, λες και ήταν πραγματικά «πετσετάκια». Μιλούσατε για 20 εκατομμύρια ευρώ, για 30 εκατομμύρια ευρώ ως απώλεια εσόδων για τις συγκοινωνίες. Σήμερα, τουλάχιστον εσείς καταλήξατε στο ποσό του ενός εκατομμυρίου ευρώ.
Για το 2015 στους τρεις σταθμούς.
Δηλαδή, επαναλαμβάνετε ότι θεωρείτε πως οι απώλειες των εσόδων είναι 30 εκατομμύρια ευρώ, όπως είχατε πει τον Ιούνιο του 2016; Θα μου απαντήσετε στην τριτολογία σας.
Δεν έχω. Τη χρησιμοποίησα.
Θα σας δώσω τον λόγο, κύριε Υπουργέ, απλώς όχι για άλλο ένα δεκάλεπτο, γιατί αλλιώς χαθήκαμε.
Κύριε Υπουργέ, ξέρετε, η διαφορά και η απόσταση από το 1,1 εκατομμύριο ευρώ στα 30 εκατομμύρια ευρώ, νομίζω ότι είναι κολοσσιαία.
Έχετε δίκιο.
Δεν απαντήσατε επίσης στο εξής: Για ποιο λόγο ζητάτε τις παραιτήσεις των μελών της διοικήσεως την οποία εσείς ορίσατε πριν από περίπου επτά, οκτώ μήνες; Ο συνάδελφος από τον ΣΥΡΙΖΑ λίγο - πολύ είπε ότι είναι μία πολύ καλή διοίκηση ή, τέλος πάντων, ότι κακώς την κατηγορούσαμε τότε όταν ήταν στην επιτροπή.
Όχι. Άλλο είπαμε.
Δεν τους κατηγορούμε.
Θα απαντήσετε, κύριε Υπουργέ. Αφήστε με να ολοκληρώσω, ένα - δυο λεπτά έχω. Θέλω να πω για άλλη μια φορά σε όλους τους τόνους ότι εδώ δεν είμαστε δικαστήριο. Καλό είναι να γίνεται ένα πολιτικός διάλογος, αλλά, δυστυχώς, και σήμερα η Κυβέρνηση δεν απέφυγε να απευθύνει προσωπικά σε συγκεκριμένα πρόσωπα, να υπονοήσει κατηγορίες ή, τουλάχιστον, τη γνώση κάποιων ποινικών αξιόποινων πράξεων. Νομίζω ότι σε αυτήν την περίπτωση πάλι κάνετε ένα πολιτικό ολίσθημα. Αφήστε τη δικαιοσύνη ελεύθερη. Επαναλαμβάνουμε, κύριε Υπουργέ, ότι πρέπει να πέσει φως παντού. Δεν είναι αστείο αυτό το πράγμα. Εμείς το λέμε ως Νέα Δημοκρατία. Από κανέναν από εμάς δεν πρόκειται να ακούσετε το αντίθετο, όσον αφορά το συγκεκριμένο ζήτημα. Είπατε για τις ποινικές διώξεις. Εμείς ποτέ δεν είπαμε ότι δεν ασκήθηκαν ποινικές διώξεις σε στελέχη ή σε μέλη της ΣΤΑΣΥ. Αυτό το οποίο είπαμε είναι να μην προδικάζουμε τις διαδικασίες. Διότι ξέρετε πολύ καλά - θα έχετε ενημερωθεί - ότι κάποιες ποινικές διώξεις ασκήθηκαν πριν από κάποιους μήνες, κάποιες ασκήθηκαν πολύ πρόσφατα. Και εσείς είχατε αφήσει υπονοούμενα για πρόσωπα, είχατε ενδεχομένως προδικάσει ότι θα ασκηθούν ποινικές διώξεις, ενώ μόλις πρόσφατα ασκήθηκαν αυτές οι ποινικές διώξεις. Άρα, να μην προσπαθούμε να θολώσουμε τα νερά. Ολοκληρώνω, κύριε Πρόεδρε, με κάτι το οποίο επίσης δεν απάντησε ο κύριος Υπουργός. Τα έσοδα από τις αστικές συγκοινωνίες κατέρρευσαν επί των δικών σας ημερών. Κάνετε μια απέλπιδα προσπάθεια - έκανε και μια απέλπιδα προσπάθεια και ο αγαπητός συνάδελφος από τον ΣΥΡΙΖΑ - να πείτε ότι φταίει η μία εβδομάδα με τα capital controls, φταίνε τα δωρεάν εισιτήρια που έχουμε για τους τουρίστες. Η ουσία είναι μία: τα έσοδα μειώνονται συνεχώς, και μειώνονται επί των δικών σας ημερών. Και σε αυτό, δυστυχώς, δεν δώσατε καμμία απάντηση. Περιμένω, έστω και στην τριτολογία σας, στα ερωτήματα τα οποία σας επανέλαβα, να δώσετε συγκεκριμένες απαντήσεις και να είστε πιο συγκεκριμένος, γιατί νομίζω ότι είναι κάτι το οποίο ενδιαφέρει και τον ελληνικό λαό. Ευχαριστώ πολύ.
Ευχαριστώ, κύριε συνάδελφε. Κύριε Υπουργέ, δεν έχετε τριτολογία, αλλά θα σας δώσω τρία λεπτά. Όμως, τρία λεπτά, σας παρακαλώ πάρα πολύ.
Κύριε Πρόεδρε, ευχαριστώ πάρα πολύ. Ανακεφαλαιώνω, λοιπόν: Είναι ένα εκατόν πενήντα έξι το 2015, τρεις σταθμοί. Δεν ξέρω αν καταλαβαίνετε. Από το σύνολο των σταθμών είναι τρεις. Με άλλη μεθοδολογία, η ΚPMG τα βγάζει 3,7 από το 2011 μέχρι το 2014. Έχουν χαθεί τα στοιχεία, λέει η ΚPMG, για το 2015, και έχει μόνο για τον μήνα Δεκέμβριο. Επιβεβαιώνει και η ΚPMG το πόρισμα της Γενικής Επιθεωρήτριας από τα στοιχεία που έχει του Δεκεμβρίου. Και έχουμε τα εξής ωραία πράγματα.
Στα 30 πώς γίνεται το άλμα, όμως;
Θα σας φτάσω και στα 20 και στα 30 και στα 40. Δεν θα το βρω εγώ. Εγώ λέω μια εκτίμηση που υπάρχει. Θέλω να διαβάσετε τα Πρακτικά, ειλικρινά. Το έκανε και ο Θανάσης πριν. Για άλλους η εκτίμηση είναι πάνω από 20 εκατομμύρια και για άλλους είναι πάνω από 30 εκατομμύρια.
Ποιοι είναι οι άλλοι;
Είναι στελέχη του Υπουργείου. Αυτή εξακολουθεί και είναι η εκτίμηση, έχοντας υπόψη τη μετακίνηση που γίνεται από τις αστικές συγκοινωνίες κάθε μέρα, την κοινωνική πολιτική που γίνεται και σε σχέση με το πού έπρεπε να οδηγηθούν τα έσοδα των αστικών συγκοινωνιών. Όμως, δεν σας προβληματίζει το άλλο που σας λέω; Με την ουσία θα ασχοληθείτε καθόλου; Βρέθηκαν κυκλώματα πλαστών εισιτηρίων.
Εμείς να ασχοληθούμε; Δεν ασχολείται η δικαιοσύνη…
Μα, επί εποχής σας έγιναν. Τώρα έγιναν; Ξαφνικά έγιναν εργοστάσια που τύπωναν κανονικά πλαστά εισιτήρια, από διαγωνισμό που είχε κάνει η Νέα Δημοκρατία; Συγγνώμη, δηλαδή! Βρέθηκε πλεόνασμα το 2015 που είχατε δική σας διοίκηση εκεί σε κάποιους σταθμούς! Μιλώ για πλεόνασμα, το καταλαβαίνετε;
Η Βουλή, κύριε Υπουργέ;
Όχι, εσείς αν το καταλαβαίνετε. Εγώ δεν ξέρω. Όποιον και να ρωτήσουμε εδώ, το καταλαβαίνει. Όποιον και να ρωτήσουμε!
Εμείς το καταλαβαίνουμε, αλλά η δικαιοσύνη το διερευνά αυτό.
Άρα, η δικαιοσύνη θα κάνει τη δουλειά της. Καμμία παρέμβαση δεν έχει η δικαιοσύνη από αυτή την Κυβέρνηση. Από άλλους είχε στο παρελθόν. Τα έσοδα δεν κατέρρευσαν. Είχαμε λιγότερα έσοδα το 2015, γιατί είχαμε τις είκοσι ημέρες, ίσως και λίγο παραπάνω, ελεύθερη πρόσβαση στην Αθήνα. Δεν κατέρρευσαν τα έσοδα. Θα αφήσετε τη δημιουργική λογιστική στις αστικές συγκοινωνίες. Όποτε θέλετε να φωνάξουμε τον διευθύνοντα σύμβουλο του ΟΑΣΑ, τους επιθεωρητές, όποιον θέλετε, για να δείτε ότι ακόμα και η επιδότηση του ελληνικού δημοσίου έχει μειωθεί. Για να έχουμε ακριβή εκτίμηση σχετικά με το πόσες είναι οι απώλειες, θα κάνετε λίγο καιρό υπομονή, μέχρι το φθινόπωρο, που θα έχουμε το ηλεκτρονικό εισιτήριο σε πλήρη λειτουργία. Σε δοκιμαστική λειτουργία, όπως προβλεπόταν, θα μπει, κύριε Μαυρωτά, από τον Ιούνιο. Αυτό προσπαθούμε, παρά την καθυστέρηση.
Τον Αύγουστο.
Όχι, τον Ιούνιο.
Το κρατάμε αυτό!
Μπορεί να μην είναι οι τράπεζες έτοιμες, αλλά μπορούμε εμείς να το διακινήσουμε αλλιώς. Και με την ευκαιρία, έρχομαι σε δύο άλλα πράγματα που με ρωτήσατε, κι εσείς και ο κ. Κατσώτης. Κατ' αρχάς, έχουμε δώσει εντολή για να γίνουν ατομικές συμβάσεις, γιατί τα ίδια φαινόμενα είχαμε και στον ΟΣΕ. Κακώς η ΣΤΑΣΥ δεν έχει προχωρήσει - αν δεν έχει προχωρήσει - μέσω ΑΣΕΠ στους απαραίτητους διαγωνισμούς. Επίσης, με ρωτήσατε γιατί ζητήσαμε τις παραιτήσεις των μελών του διοικητικού συμβουλίου. Ακούστε να δείτε. Εμείς δεν κρυβόμαστε πίσω από το δάχτυλό μας. Εμείς οφείλαμε να το κάνουμε, όταν ενημερώθηκε ο αρμόδιος Υπουργός για το ποιοι υπάλληλοι εμπλέκονται και ότι υπάρχει και δίωξη - προφανώς όχι γι' αυτά τα θέματα, ίσως για έναν κακό χειρισμό που έκανε σε σχέση με τον εσωτερικό έλεγχο - για τον διευθύνων σύμβουλο της ΣΤΑΣΥ. Δίωξη έχει ασκηθεί και στον σημερινό διευθύνοντα σύμβουλο και δεν με νοιάζει εάν είναι μικρή ή μεγάλη. Εμείς δεν είμαστε Νέα Δημοκρατία. Εμείς θα διασφαλίσουμε, είτε εμείς έχουμε βάλει τις διοικήσεις είτε εσείς, τον απόλυτο τρόπο για να πέσει φως και στη ΣΤΑΣΥ και παντού. Άρα, εγώ ως αρμόδιος Υπουργός όφειλα να θέσουν τις παραιτήσεις τους στην ευχέρεια του Υπουργείου και να δώσουμε εντολή για μετακίνηση συγκεκριμένων υπαλλήλων ή για διαθεσιμότητα από τις θέσεις που είχαν. Αντί να μας πείτε συγχαρητήρια, μας ρωτάτε κιόλας; Και διακινούσατε ότι υπάρχουν και εσωκομματικά προβλήματα στον ΣΥΡΙΖΑ, μέσω των συγκεκριμένων…
Κύριε Υπουργέ, εντάξει, τελειώσαμε.
Αυτό γινόταν, κύριε Πρόεδρε!
Ευχαριστούμε τον κύριο Υπουργό. Ευχαριστώ πολύ. Ήταν μια πολύ ωραία και πολιτισμένη συζήτηση. Να είστε καλά! Κηρύσσεται περαιωμένη η συζήτηση επί της υπ' αριθμόν 26/15-5-2017 επερώτησης σχετικά με τον έλεγχο της διαδικασίας είσπραξης και απόδοσης χρηματικών ποσών στην ΣΤΑΣΥ, που προέρχονται από διάθεση εισιτηρίων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.00΄ λύεται η συνεδρίαση για την Πέμπτη 15 Ιουνίου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.